**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Απριλίου 2024, ημέρα Τρίτη και ώρα 17.15΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε η Διαρκής Επιτροπή Κοινωνικών Υποθέσεων, υπό την Προεδρία της Αντιπροέδρου αυτής, κυρίας Τσαμπίκας (Μίκας) Ιατρίδη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας ««Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις»». (3η συνεδρίαση).

Στη συνεδρίαση παρέστησαν η Υπουργός Κοινωνικής Συνοχής και Οικογένειας, κυρία Σοφία Ζαχαράκη, η Υφυπουργός, κυρία Μαρία-Αλεξάνδρα Κεφάλα, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Τσίμαρης Ιωάννης, Δελής Ιωάννης, Δάγκα Παρασκευή (Βιβή), Μεταξάς Βασίλειος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Δημητριάδης Πέτρος, Βρεττός Νικόλαος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων και Χουρδάκης Μιχαήλ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Κύριες και κύριοι, ξεκινά η 3ησυνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις».

Τον λόγο έχει o κ. Σπυρίδων Μπιμπίλας για κάτι διαδικαστικό.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επειδή εμείς έχουμε την παρουσίαση του ευρωψηφοδελτίου στις 19.00΄ και πρέπει να φύγουμε 18.40΄ για να προλάβουμε, θα παρακαλέσω να προταχθούμε από κάποιους συναδέλφους.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Βεβαίως, εάν δεν έχουν αντίρρηση και οι υπόλοιποι συνάδελφοι.

Πριν εισέλθουμε στη συζήτηση επί των άρθρων, προχωρούμε τώρα στην ψήφιση επί της αρχής.

Η Εισηγήτρια της Πλειοψηφίας, κυρία Μαρία - Ελένη Σούκουλη - Βιλιάλη.

**ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Εισηγήτρια της Πλειοψηφίας):** Υπέρ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Η Εισηγήτρια της Μειοψηφίας, κυρία Αικατερίνη (Κατερίνα) Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Επιφύλαξη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Η Ειδική Αγορήτρια της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ», κ. Αικατερίνη Καζάνη, είναι καθ ΄οδόν και θα ερωτηθεί, όταν έρθει.

Η Ειδική Αγορήτρια της Κ.Ο. «Κ.Κ.Ε.», κυρία Παρασκευή Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. του Κ.Κ.Ε.):** Επιφύλαξη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Η Ειδική Αγορήτρια της της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Η Ειδική Αγορήτρια της της Κ.Ο. «ΝΕΑ ΑΡΙΣΤΕΡΑ», κυρία Θεανώ Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Επιφύλαξη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Επιφύλαξη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ** (**Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφύλαξη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ο Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Συνεπώς, το σχέδιο νόμου του Υπουργείου Κοινωνικής Συνοχής και Οικογένειας «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις», γίνεται δεκτό, επί της αρχής, κατά πλειοψηφία.

Τον λόγο έχει η Εισηγήτρια της Πλειοψηφίας, κυρία Μαρία - Ελένη Σούκουλη - Βιλιάλη.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Εισηγήτρια της Πλειοψηφίας):** Ευχαριστώ πολύ, κυρία Πρόεδρε. Κυρίες και κύριοι συνάδελφοι, εχθές γίναμε μάρτυρες, εδώ στο λίκνο της Δημοκρατίας, ενός πολιτικού λόγου που κηρύττει το μίσος και τον διχασμό και οδηγεί μόνον στη βία και αυτόν τον λόγο, δυστυχώς, τον ακούμε όλο και πιο συχνά τον τελευταίο καιρό από όλους αυτούς που εμπορεύονται την πίστη μας προς άγρα ψήφων. Αυτό δεν μπορώ να μην πω ότι μου θυμίζει τον Ιησού Χριστό στον Ναό του Σολομώντα, όταν είδε τους εμπόρους να κάνουν τον Οίκο Του, οίκο εμπορίου.

Πού είναι το πνεύμα της αγάπης; Που είναι το πνεύμα της ταπεινοφροσύνης; Που είναι το πνεύμα της ανεκτικότητας; Και δεν μιλάω για τα αυτονόητα ότι πρέπει να καταλάβουμε όλοι ότι μπορούμε να διαφωνούμε. Είναι φυσιολογικό να διαφωνούμε και να ακούγονται διαφορετικές απόψεις, αλλά δεν μπορούμε να ανεχόμαστε την ρητορική της βίας και του μίσους από κανέναν, πουθενά, για κανέναν λόγο και σε οποιαδήποτε μορφή. Ούτε κριτές, ούτε θυροφύλακες χρειάζεται η Εκκλησία μας. Επιτρέψτε μου να το ξέρω πάρα πολύ καλά, ότι η Εκκλησία έχει μια ζεστή και ανοιχτή αγκαλιά και δεν πρόκειται να την παγώσει, ούτε να την κλείσει η μισαλλοδοξία και ο ψεύτικος φανατισμός.

Επί των άρθρων τώρα. Τριάντα τρία άρθρα έχει το παρόν νομοσχέδιο. Τα άρθρα 1 και 2 αφορούν το σκοπό και το αντικείμενο του νομοσχεδίου, την ουσιαστική αναβάθμιση του προγράμματος «Στέγαση και εργασία για τους αστέγους», τη διεύρυνση του προγράμματος χρηματοδότησης για τη δημιουργία νέων τμημάτων βρεφικής φροντίδας, την κάλυψη αναγκών των ωφελούμενων του Κέντρου Παιδικής Μέριμνας Αρρένων «Παπάφειο» Θεσσαλονίκης και των παραρτημάτων προστασίας παιδιού των Κέντρων Κοινωνικής Πρόνοιας, τη θέσπιση προγράμματος ενίσχυσης της νεολαίας μας με τίτλο «Εθνική Πρωτεύουσα Νεολαίας», την διευκόλυνση της διενέργειας κοινωνικής έρευνας, για την έγκριση των αιτήσεων αναδοχής και υιοθεσίας ενδιαφερομένων αναδόχων ή θετών γονέων, τη βελτίωση των παρεχόμενων υπηρεσιών Κοινωνικής Πρόνοιας και Παιδικής Προστασίας, καθώς και την πλήρη διοικητική ανεξαρτητοποίηση του Υπουργείου Κοινωνικής Συνοχής και Οικογένειας. Αυτά τα δύο άρθρα αποτελούν το 1ο Κεφάλαιο του Α΄ Μέρους.

Στο δεύτερο κεφάλαιο, που αφορά ρυθμίσεις κοινωνικής πρόνοιας, έχουμε τα άρθρα 3, 4 και 5. Στο άρθρο 3 έχουμε την τροποποίηση του άρθρου 15 του ν.4756/2020, με στόχο την αναμόρφωση του προγράμματος «Στέγαση και εργασία για τους αστέγους», προκειμένου να προχωρήσουμε στη διεύρυνση των κατηγοριών ωφελούμενων, με τη συμπερίληψη ολόκληρων νοικοκυριών, οικογενειών και ατόμων. Παράλληλα, δίνουμε τη δυνατότητα στους φορείς που δραστηριοποιούνται στον τομέα απεξάρτησης χρηστών ουσιών να συμμετέχουν στην υλοποίηση του Προγράμματος. Τέλος, θεσπίζεται το όριο της συμμετοχής πιστοποιημένων νομικών προσώπων ιδιωτικού δικαίου με την ιδιότητα του διαχειριστή φορέα για την ορθολογικότερη κατανομή των διαθέσιμων πόρων.

Στο άρθρο 4 επεκτείνεται το πεδίο εφαρμογής του προγράμματος χρηματοδότησης για τη δημιουργία νέων τμημάτων βρεφικής φροντίδας, όπως ορίζεται με το άρθρο 58 του ν.4837/2021 και υλοποιείται από ενωσιακούς πόρους, από το Ταμείο Ανάκαμψης και Ανθεκτικότητας. Συγκεκριμένα, παρέχεται η δυνατότητα συμμετοχής στο πρόγραμμα σε δήμους και στα νομικά πρόσωπα αυτών, καθώς και σε νομικά πρόσωπα ιδιωτικού και δημοσίου δικαίου, πέραν δηλαδή από τους φορείς που εποπτεύονται από το Υπουργείο Κοινωνικής Συνοχής και Αλληλεγγύης.

Στο άρθρο 5 ρυθμίζεται το ζήτημα της καταβολής ειδικών παροχών ως επιπλέον οικονομικής ενίσχυσης στους ωφελούμενους του Κέντρου Παιδικής Μέριμνας Αρρένων «Παπάφειο» Θεσσαλονίκης και των παραρτημάτων προστασίας παιδιού των κέντρων κοινωνικής πρόνοιας, με σκοπό την κάλυψη αναγκών των ωφελούμενων που διαβιούν σε αυτούς τους φορείς.

Το κεφάλαιο Γ΄, με το άρθρο 6, αφορά πολιτικές ενίσχυσης της νεολαίας. Με την προτεινόμενη διάταξη προβλέπεται η υλοποίηση του προγράμματος με τίτλο «Εθνική Πρωτεύουσα Νεολαίας». Το πρόγραμμα αφορά στη βράβευση σε ετήσια βάση ενός δήμου, ο οποίος ξεχωρίζει στο τομέα υιοθέτησης πολιτικών που προωθούν τη συμμετοχή των νέων και τη συμπερίληψή τους στη λήψη αποφάσεων σε τοπικό επίπεδο. Συγκεκριμένα, προβλέπεται επιπλέον η δυνατότητα επιχορήγησης του δήμου που διακρίνεται με ποσό ύψους έως 80.000 ευρώ.

Στο κεφάλαιο Δ΄, που αφορά τη βελτίωση του θεσμικού πλαισίου για την παιδική προστασία, στο άρθρο 7 προχωράμε στη διευκόλυνση της διενέργειας κοινωνικής έρευνας για την τέλεση υιοθεσίας και αναδοχής με την τροποποίηση του άρθρου 26 του ν.4538/2018, ώστε να δίνεται η δυνατότητα σε περίπτωση αιτιολογημένης αδυναμίας της αρμόδιας κοινωνικής υπηρεσίας, αυτή να ανατίθεται σε άλλη κοινωνική υπηρεσία όμορης περιφερειακής ενότητας εντός της ίδιας περιφέρειας.

Με το άρθρο 8 ρυθμίζονται ζητήματα αναφορικά με τη συμμετοχή προσώπων στο εκτελεστικό όργανο διοίκησης φορέων λειτουργίας μονάδων παιδικής προστασίας και φροντίδας. Συγκεκριμένα, δίνεται η δυνατότητα συμμετοχής σε μέλη του σωματείου του κάθε φορέα, ενώ αποκλείονται μέλη τα οποία έχουν ή είχαν στο παρελθόν την ιδιότητα διευθυντικού στελέχους, προκειμένου να αποφεύγονται καταστάσεις σύγκρουσης συμφερόντων.

Στα άρθρα 9 και 10 ρυθμίζονται ρητά η υπαγωγή τόσο του Εθνικού Συμβουλίου Αναδοχής και Υιοθεσίας όσο και του Εθνικού Συμβουλίου Προσχολικής Αγωγής και Διαπαιδαγώγησης στη Γενική Γραμματεία Δημογραφικής και Στεγαστικής Πολιτικής.

Με τα άρθρα 11, 12 και 13 μεταφέρεται ο Εθνικός Μηχανισμός Εκπόνησης, Παρακολούθησης και Αξιολόγησης Σχεδίων Δράσης για τα Δικαιώματα του Παιδιού στη Γενική Γραμματεία Δημογραφικής και Στεγαστικής Πολιτικής, ενώ επικαιροποιούνται τόσο η σύνθεσή του, όσο και η αρμόδια υπηρεσία που υποστηρίζει τη λειτουργία του. Η συγκεκριμένη επιλογή, άλλωστε, βρίσκεται περισσότερο κοντά στη βούληση του νομοθέτη, όπως αυτή αποτυπώθηκε και με το π.δ. 77/23, με σκοπό την κατά το δυνατόν μεγαλύτερη έμφαση και συστηματική αντιμετώπιση του ευαίσθητου αντικειμένου της παιδικής προστασίας.

Ακολουθεί το κεφάλαιο Ε΄ που αφορά ζητήματα εποπτευόμενων φορέων του Υπουργείου. Με το άρθρο 14 ρυθμίζονται ζητήματα σχετικά με τη διοίκηση του Σικιαριδείου Ιδρύματος, το οποίο εποπτεύεται από το Υπουργείο Κοινωνικής Συνοχής και Οικογένειας. Ειδικότερα, ρυθμίζει τη συμμετοχή όλων των άμεσα εμπλεκόμενων φορέων στη διοίκηση, καθώς και στη δυνατότητα οικονομικής τους αποζημίωσης. Στόχος είναι η κατά το δυνατόν βέλτιστη συμμετοχή όλων όσοι έχουν πραγματικό και άμεσο ενδιαφέρον για την επωφελή λειτουργία του Ιδρύματος. Δεδομένων των δυσχερειών που αντιμετωπίζει το Ίδρυμα, η δυνατότητα χορήγησης αποζημίωσης στον Πρόεδρο και τα μέλη του Διοικητικού Συμβουλίου, κρίνεται ότι θα συνεισφέρει στη βέλτιστη άσκηση των αρμοδιοτήτων τους αντισταθμίζοντας τις ευθύνες διαχείρισης με τις οποίες είναι επιφορτισμένα τα παραπάνω πρόσωπα.

Στα άρθρα 15 έως 16 προβλέπεται η μεταφορά της εποπτείας του Νομικού Προσώπου Δημοσίου Δικαίου «Σύνδεσμος Κοινωνικών Λειτουργών Ελλάδος», από το Υπουργείο Εργασίας και Κοινωνικής Ασφάλισης, στο Υπουργείο Κοινωνικής Συνοχής και Οικογένειας, λόγω μεγαλύτερης, προφανώς, συνάφειας με τους στόχους και την αρμοδιότητα του νέου Υπουργείου.

Παράλληλα, προβλέπεται η δυνατότητα απαλλαγής μελών του από προηγούμενες οφειλόμενες συνδρομές, καθώς και η πρόβλεψη για δυνατότητα ρύθμισης των οφειλόμενων συνδρομών, πληρώνοντας το προηγούμενο έτος και το τρέχον.

Με το άρθρο 17 διευθετείται η ανάληψη του ποσού που συγκεντρώθηκε από ερανική επιτροπή, με σκοπό την ανέγερση του Ηρώου της Μανιάτισσας. Το εν λόγω Ηρώο έχει ήδη ανεγερθεί. Δεδομένου ότι στην ερανική επιτροπή προεδρεύει ο εκάστοτε Μητροπολίτης Μάνης, προκρίνεται η ανάληψη του συγκεντρωθέντος ερανικού ποσού από το Νομικό Πρόσωπο Δημοσίου Δικαίου της Ιεράς Μητροπόλεως Μάνης και η διάθεσή του για κοινωφελείς σκοπούς από την Ιερά Μητρόπολη, κατόπιν αιτήματος, με το οποίο θα εξειδικεύονται οι δράσεις του δικαιούχου.

Το Κεφάλαιο ΣΤ’ περιγράφει τη σύσταση και τη λειτουργία των οριζόντιων υποστηρικτικών Υπηρεσιών του Υπουργείου. Στα άρθρα 18 έως 25 και με τις προτεινόμενες ρυθμίσεις, προβλέπονται η σύσταση, η στοχοθεσία, οι αρμοδιότητες και η στελέχωση της Γενικής Διεύθυνσης Διοικητικών και Οικονομικών Υπηρεσιών και Ηλεκτρονικής Διακυβέρνησης και των Οργανωτικών Μονάδων που τη συγκροτούν. Με τις προτεινόμενες διατάξεις προβλέπεται και η σύσταση και στελέχωση Γραφείου Νομικού Συμβουλίου του Κράτους. Προβλέπεται η σύσταση της Διεύθυνσης Υποστήριξης Ανθρώπινου Δυναμικού και Υπηρεσιών. Προβλέπεται η σύσταση της Διεύθυνσης Προμηθειών Μέριμνας και Περιουσίας, καθώς και η σύσταση της Διεύθυνσης Ηλεκτρονικής Διακυβέρνησης. Προβλέπεται, επίσης, η σύσταση της Διεύθυνσης Προϋπολογισμού Δημοσιονομικών Αναφορών και Εποπτείας Νομικών Προσώπων και η Διεύθυνση Οικονομικής Διαχείρισης και τα περιγράμματα θέσεων των προϊσταμένων των Οργανικών Μονάδων.

Με το άρθρο 26, έχουμε την υπαγωγή των αρμοδιοτήτων, που έχουν μεταφερθεί στη Γενική Γραμματεία Κοινωνικής Αλληλεγγύης και Καταπολέμησης της Φτώχειας, σε Τμήματα της Διεύθυνσης Πολιτικών Ατόμων με Αναπηρία της συγκεκριμένης Γενικής Γραμματείας, λόγω συνάφειας αντικειμένων.

Στο Κεφάλαιο Ζ’, από τα άρθρα 27 και 28, συναντάμε ζητήματα αρμοδιότητας της Γενικής Γραμματείας Ισότητας των Ανθρώπινων Δικαιωμάτων, όπου ρυθμίζεται ρητά η υπαγωγή του Εθνικού Συμβουλίου κατά του Ρατσισμού και της Μισαλλοδοξίας στη συγκεκριμένη Γενική Γραμματεία.

Στο Κεφάλαιο Η΄, με τα άρθρα 29, 30 και 31, τίθενται οι αναγκαίες εξουσιοδοτικές μεταβατικές διατάξεις για την εφαρμογή του σχεδίου νόμου, ενώ προβλέπεται και η μη εφαρμογή των κανόνων του δημοσίου λογιστικού αναφορικά με την οικονομική διαχείριση του Σικιαριδείου Ιδρύματος.

Στο Β΄ Μέρος του νομοσχεδίου, με το άρθρο 32 δίνεται η δυνατότητα στους εργαζόμενους σε επιχειρήσεις που δραστηριοποιούνται στον κλάδο της γουνοποιίας, των οποίων οι συμβάσεις εργασίας τελούν σε αναστολή, να είναι δικαιούχοι έκτακτης οικονομικής ενίσχυσης ως αποζημίωσης ειδικού σκοπού, που αντιστοιχεί σε 30 ημέρες κατ’ αναλογία των ημερών διάρκειας της αναστολής των συμβάσεων εργασίας τους, καθώς και αναλογίας του αντίστοιχου επιδόματος εορτών.

Το νομοσχέδιο κλείνει με το Γ΄ Μέρος και το άρθρο 33, το οποίο προβλέπει την έναρξη ισχύος του παρόντος. Σας ευχαριστώ πολύ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Και εμείς ευχαριστούμε την Εισηγήτρια της Πλειοψηφίας, κυρία Σούκουλη-Βιλιάλη.

Πριν προχωρήσουμε στην επόμενη Εισηγήτρια, παρακαλώ την Ειδική Αγορήτρια του ΠΑΣΟΚ, κυρία Καζάνη, όσον αφορά την ψηφοφορία

**ΑΙΚΑΤΕΡΙΝΗ ΚΑΖΑΝΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Επιφυλασσόμαστε για την Ολομέλεια, κυρία Πρόεδρε.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Με επιφύλαξη, λοιπόν.

Και τώρα ο λόγος στην Εισηγήτρια της Μειοψηφίας, κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Ευχαριστώ, κυρία Πρόεδρε. Κυρίες και κύριοι συνάδελφοι, στην τοποθέτησή μου στην πρώτη συνεδρίαση της Επιτροπής, χαρακτήρισα το υπό συζήτηση σχέδιο νόμου πραγματικά κατώτερο των περιστάσεων και των αναγκών των πολιτών και απογοητευτικό για όλους εμάς. Διότι, κυρία Υπουργέ, πρόκειται για το πρώτο σχέδιο νόμου του Υπουργείου Κοινωνικής Συνοχής και Οικογένειας, το οποίο πράγματι συγκεντρώνει πάρα πολλές και πάρα πολύ κρίσιμες αρμοδιότητες, πάρα πολλά σημαντικά πεδία χάραξης και άσκησης πολιτικής. Με αυτήν την έννοια, μετά από περίπου 10 μήνες λειτουργίας αυτού του Υπουργείου, θα περιμέναμε σχέδια δράσης για κάθε έναν από αυτούς τους τομείς, για τη στέγη, για τις ευάλωτες κοινωνικές ομάδες, για τη γυναίκα, για το παιδί, για τους ανθρώπους με αναπηρία και πάει λέγοντας.

Μάς είπατε, χθες, ότι δέχεστε τις παρατηρήσεις μας ως καλοπροαίρετη κριτική και, πράγματι, σας ζητώ έτσι να το κάνετε. Επίσης, αποδώσατε τα εύσημα σε όλους εκείνους τους υπαλλήλους που μέσα σε αυτό το διοικητικό χάος, όπως παραδέχεται και η Αιτιολογική Έκθεση σε πάρα πολλά σημεία, καταφέρνουν να φέρουν εις πέρας τις υποχρεώσεις τους. Όμως, δεν μπορώ παρά να σας ξαναρωτήσω πού οφείλεται αυτή η καθυστέρηση των 10 και πλέον μηνών.

Στην αιτιολογική έκθεση του νομοσχεδίου αναφέρεται ρητά πως είναι επιτακτική ανάγκη, προκειμένου να οργανωθεί συστηματικά το νέο Υπουργείο. Νομίζω ότι είναι μία ρητή παραδοχή τού ότι αυτή τη στιγμή δεν έχει οργανωθεί συστηματικά η λειτουργία του νέου Υπουργείου. Επιμένω, το ξαναλέω με πραγματικά καλή προαίρεση και απέναντι σε εσάς και στην ομάδα, θα περιμέναμε αυτή η πρώτη νομοθετική πρωτοβουλία να μας δείξει έμπρακτα τη δημιουργία ενός ολοκληρωμένου πλαισίου που θα έδινε λύσεις. Επιμένω λίγο σε αυτό, διότι στην πολιτική δεν κρινόμαστε μόνο από τις καλές μας προθέσεις ή από τις εξαγγελίες, αλλά από τις πολιτικές μας πράξεις.

Αντιλαμβάνομαι πως το Υπουργείο Κοινωνικής Συνοχής έρχεται να φέρει εις πέρας ένα πάρα πολύ δύσκολο έργο. Να δώσει, δηλαδή, λύσεις στα προβλήματα των πολιτών, τα όποια προβλήματα των πολιτών όμως δεν δημιουργούνται από μόνα τους, δημιουργούνται και έρχονται ως συνέχεια των πολιτικών που ασκεί η κυβέρνηση Μητσοτάκη, η οποία είναι ανάλγητη, είναι αντικοινωνική και δεν έχει ίχνος κοινωνικής ευαισθησίας. Για παράδειγμα, δεν μπορεί να συζητάμε σήμερα ένα σχέδιο νόμου για την αστεγία, αλλά η Κυβέρνηση Μητσοτάκη να έχει διευκολύνει τη δημιουργία ενός νέου κύματος αστεγίας με τη διευκόλυνση των πλειστηριασμών, με την ασυλία σε τραπεζικά στελέχη, με την άρση προστασίας πρώτης κατοικίας, με τη μη ρύθμιση της αγοράς, έτσι ώστε να υπάρχουν χαμηλά ενοίκια.

Ας πάω, όμως, και στην ανάγνωση των άρθρων. Στο Β΄ και στο Γ΄ κεφάλαιο με ρυθμίσεις κοινωνικής πρόνοιας, όχι βέβαια της έκτασης που, κατά την εκτίμησή μας, θα έπρεπε να έρθουν, φέρνετε θετικές διατάξεις, θετικό περιεχόμενο, όμως ελάχιστες. Αποτελούν «σταγόνα στον ωκεανό» για τις σύγχρονες ανάγκες της πολιτικής, στο άρθρο 3, που ήδη αναφέρθηκα, στέγαση και εργασία για τους αστέγους. Για να είμαστε, λοιπόν, αντικειμενικοί και ειλικρινείς, ένα πρόγραμμα που δημιουργήθηκε από την Κυβέρνηση του Αλέξη Τσίπρα με υπουργό τη Θεανώ Φωτίου, λειτούργησε μέχρι και σήμερα και αποτελεί το μόνο εργαλείο που έχετε για την αντιμετώπιση της αστεγίας.

Λέτε ότι αφορά τους διαμένοντες σε επισφαλείς συνθήκες. Ρώτησα και χθες, θα πρέπει να μας πείτε πόσοι είναι αυτοί, ποιοι είναι αυτοί και πώς ακριβώς με αυτήν την πενιχρή αύξηση του προϋπολογισμού, κατά την εκτίμησή μας και σας ζητώ να δεσμευτείτε ότι θα διπλασιαστεί τουλάχιστον σύντομα, δηλαδή θα φτάσει στα 20 εκατομμύρια τη διετία. Πόσους ανθρώπους που ζουν σε επισφαλείς συνθήκες μπορείτε να καλύψετε; Διαφορετικά, δεν έχει νόημα. Θα είναι ένας ψευδεπίγραφος τίτλος.

Τι θα γίνει με τις οικογένειες που διαβιούν σε δωρεάν παραχωρημένη κατοικία από φορείς της Γενικής Κυβέρνησης, δηλαδή από οργανισμούς τοπικής αυτοδιοίκησης ή από τη ΔΥΠΑ; Θα χάσουν τα σπίτια που τους παραχωρούνται; Υπάρχει κάποιο ασυμβίβαστο; Θα πρέπει να μας το εξηγήσετε. Επίσης, τι θα γίνει με όλους εκείνους τους ανθρώπους που ήταν εν δυνάμει ωφελούμενοι του προγράμματος, αλλά λόγω αυτής της καθυστέρησης δεν κατάφεραν να ενταχθούν στο πρόγραμμα. Για τη στέγη θα πούμε περισσότερα νομίζω και στη μεθαυριανή συνάντηση, αλλά και στην Ολομέλεια.

Στο άρθρο 4, για τη διεύρυνση του προγράμματος χρηματοδότησης για τη δημιουργία νέων τμημάτων βρεφικής φροντίδας, μας είπατε ότι κάνατε 50.000 θέσεις για τους βρεφονηπιακούς σταθμούς. Βέβαια, αυτό είχε εξαγγελθεί κατά το παρελθόν και είχαν δοθεί περισσότερες θέσεις, περισσότερα voucher, ενώ δεν υπήρχαν διαθέσιμες θέσεις. Θεωρούμε ότι θα πρέπει να υπάρχει ιδιαίτερη μέριμνα για τα παιδιά που είναι εκτός και ΚΔΑΠ και ΚΔΑΠ-ΜΕΑ και διαβιούν κάτω από το όριο της φτώχειας. Είναι περίπου 6.000. Νομίζω ότι θα πρέπει να υπάρχει μια μέριμνα κατά προτεραιότητα, αναγνωρίζοντας τις δυσκολίες εφαρμογής του προγράμματος.

Στο άρθρο 5, οικονομική ενίσχυση ωφελούμενων περιφερειών και του «Παπάφειου» συμφωνούμε. Συμφωνούμε και με το αίτημα της Ε.Σ.Α.μεΑ., όμως είναι αδιανόητο να συζητούμε για κοινωνική προστασία, όταν δεν υπάρχει επαρκής στελέχωση των κέντρων κοινωνικής πρόνοιας. Σας έχω μεταφέρει η ίδια την εικόνα και στις δύο για τα κέντρα κοινωνικής πρόνοιας στη Θεσσαλονίκη. Η εκπρόσωπος του ΣΚΛΕ, των κοινωνικών λειτουργών, νομίζω ότι έβγαλε μια κραυγή αγωνίας νωρίτερα ότι όλες οι κοινωνικές δομές είναι στα όρια. Χωρίς προσλήψεις μόνιμου προσωπικού δεν θα λυθεί αυτό το πρόβλημα, όσες αρμοδιότητες και αν φέρετε, όσο καλή διάθεση και να υπάρχει. Πρέπει να γίνουν προσλήψεις αύριο το πρωί.

Άρθρο 6, για τη νεολαία, η νεολαία που πλήττεται περισσότερο σε περιόδους κρίσης. Τα είπαμε και χθες, ας μείνω στο άρθρο, δεν συζητήθηκε το άρθρο. Δεν ήρθε η νεολαία σήμερα, δεν κλήθηκε η νεολαία και δεν ήταν και άρθρο που βγήκε σε διαβούλευση. Εγώ θα ήθελα να μας αποσαφηνίσετε ποια ακριβώς είναι τα κριτήρια, ακόμα και του θεσμού της Πρωτεύουσας Νεολαίας. Δηλαδή. Ένας δήμος που κάνει πολλές δράσεις πραγματικές για τη νεολαία, με πραγματικό αποτύπωμα, πιθανά να μην τύχει αυτής της αναγνώρισης συγκριτικά με ένα άλλο δήμο που θα κάνει πάρα πολλές επικοινωνιακές δράσεις. Εδώ θα πρέπει να υπάρχει μία μέριμνα.

Στο άρθρο 7 επιβεβαιώθηκαν οι καταγγελίες για τις καθυστερήσεις στην τέλεση αναδοχής και υιοθεσίας. Απίστευτες οι καθυστερήσεις και πάλι βρισκόμαστε μπροστά στο γνωστό πρόβλημα υποστελέχωσης των δομών αυτών.

Στα άρθρα 8, 9 και 10 τροποποιούνται διατάξεις που αφορούν συνθέσεις διοικητικών συμβουλίων, όμως σε μία εποχή που τα περιστατικά κακοδιαχείρισης και κακοποίησης παιδιών έχουν αυξηθεί δραματικά, θα περιμέναμε μεγαλύτερες αλλαγές, σε βάθος αλλαγές. Εμείς θα συνδράμουμε σε έναν έλεγχο των δομών από το Κράτος και όχι απλά με ανάθεση ελέγχων σε εσωτερικές επιτροπές των φορέων.

Στα επόμενα άρθρα 11 έως 13, έχετε ρυθμίσεις για τη μεταφορά του εθνικού μηχανισμού εκπόνησης αξιολόγησης σχεδίων δράσης για τα δικαιώματα του παιδιού και εδώ έρχεται η μεγάλη μας διαφωνία. Διαφωνούμε κυρία Υπουργέ, να υπαχθεί η προστασία του παιδιού σε μία Γενική Γραμματεία Δημογραφικής και Στεγαστικής πολιτικής, η οποία ακόμα και από τον τίτλο δείχνει την υποβάθμιση του αντικειμένου. Το πεδίο της προστασίας του παιδιού είμαι βέβαιη ότι απασχολεί το σύνολο των πολιτών αυτής της χώρας, όλους εμάς εδώ, αλλά παρόλα αυτά υποβαθμίζεται από την πολιτική που εσείς εισάγετε σε μία γενική γραμματεία, η οποία θα έχει πάρα πολύ μεγάλες ευθύνες.

Βάζετε το ζήτημα της στεγαστικής κρίσης. Εμείς προτείναμε τη σύσταση ενός υφυπουργείου για τη στεγαστική πολιτική. Αυτή είναι η δική μας εκτίμηση. Σίγουρα με σύσταση οργανισμού, ίσως στα πρότυπα του Οργανισμού Εργατικής Κατοικίας – θα τα συζητήσουμε άλλη φορά αυτά – αλλά που να έχει αρμοδιότητα τη στεγαστική πολιτική. Από εκεί και πέρα, η δημογραφική πολιτική είναι ένα πολυεπίπεδο, πολυσχιδές, πολυσύνθετο φαινόμενο. Θα πρέπει να υπάρξει μια στρατηγική και δεν υπάρχει ακόμα παρά τις εξαγγελίες.

Σίγουρα όμως το παιδί δεν μπορεί να μείνει εκεί. Χρειάζεται μια ειδική γενική γραμματεία. Χρειάζεται διαβούλευση με όλους εκείνους τους εμπλεκόμενους φορείς, είτε από την κοινωνία των πολιτών, είτε από τους ίδιους τους υπαλλήλους που σηκώνουν και το βάρος στην καθημερινότητά τους, έτσι ώστε να δοθεί ιδιαίτερη έμφαση, καθώς σήμερα ακούμε για βία ανηλίκων, για ενδοσχολική βία και για όλα αυτά που ταλαιπωρούν την ελληνική κοινωνία και πληγώνουν το πιο ευάλωτο κομμάτι της κοινωνίας.

Στο κεφάλαιο Ζ΄, θα μου επιτρέψετε να κατέβω λίγο στα άρθρα 27 και 28. Θεσπίζετε τη μεταφορά του Εθνικού συμβουλίου κατά του Ρατσισμού στη Γενική Γραμματεία Ισότητας και Ανθρωπίνων Δικαιωμάτων, όπου και πάλι έχουμε τυπικού χαρακτήρα διατάξεις. Υπό το φως των εξελίξεων όμως, θα είναι μία αλλαγή παραπάνω από απαραίτητη, αλλαγή της σύνθεσης. Θα πρέπει να μας παρουσιάσετε κάποια στιγμή τον απολογισμό των δράσεων του εν λόγω συμβουλίου από το 2019 μέχρι και σήμερα.

Επανέρχομαι στα άρθρα 14 έως και 17. Έχουν ρυθμίσεις που αφορούν τους εποπτευόμενους φορείς του Υπουργείου Κοινωνικής Συνοχής και που τόσο καιρό ανήκουν στο Υπουργείο Εργασίας και Κοινωνικής Ασφάλισης. Από το 18 λοιπόν μέχρι και το 26 έχουμε ρυθμίσεις για τη σύσταση και λειτουργία ορισμένων υποστηρικτικών υπηρεσιών του Υπουργείου σας, με προεξάρχουσα τη Διεύθυνση Διοικητικών και Οικονομικών Υπηρεσιών, καθώς, πράγματι, τόσο καιρό εξυπηρετείστε από τις οικονομικές υπηρεσίες του Υπουργείου Εργασίας.

Επισημάνθηκε και σήμερα, ότι ο τρόπος που συστάθηκε το Υπουργείο παρουσιάζει μια σειρά από δομικά λειτουργικά προβλήματα που έχουν να κάνουν με την ίδια την σύστασή του, με τη μεταφορά αρμοδιοτήτων, περιεχομένων, γενικών γραμματειών, οργανικών μονάδων, ανθρώπων από διαφορετικά υπουργεία σε νεοσύστατο Υπουργείο χωρίς σχέδιο. Δεν μπορεί να ξεκινάς να κάνεις ένα Υπουργείο που έχει τόσες σημαντικές αρμοδιότητες υπό την ευθύνη του, χωρίς να έχεις σχέδιο και αυτό αφορά εσάς, αφορά τον ίδιο τον Πρωθυπουργό, διότι δεν μπορούμε να εξαγγέλλουμε Υπουργεία χωρίς σχέδιο, είτε συγχωνεύσεων, είτε μετακινήσεων, είτε δημιουργίας νέων φορέων.

Άρα, λοιπόν, εδώ εμείς βλέπουμε τη σύσταση μιας Γενικής Διεύθυνσης, 5 Διευθύνσεων και 17 Τμημάτων, χωρίς να διαφαίνεται ο τρόπος για την επαρκή στελέχωση. Σας ρωτάμε, θα κάνετε προσλήψεις; Αν ναι, πόσες και πότε; Χρονοδιάγραμμα. Θα μετακινηθούν υπάλληλοι με αναγκαστική μετακίνηση; Θα ανοίξετε τη δυνατότητα επιλογής τους; Θα κληθούν να ασκήσουν παράλληλα καθήκοντα; Θα δοθεί outsourcing η δραστηριότητα των υπηρεσιών; Θα πρέπει να τα απαντήσετε αυτά, το γνωρίζετε. Ο οργανισμός λειτουργίας μας είπατε ότι τον έχετε έτοιμο από τον Οκτώβρη. Πού είναι τώρα;

Στο άρθρο 32 για την αποζημίωση ειδικού σκοπού στους εργαζόμενους στο κλάδο της γουνοποιίας είμαστε θετικοί. Νομίζω πως όλα ειπώθηκαν και από τους φορείς και από συναδέλφους και από εμάς και χθες και σήμερα. Επιτρέψτε μου, λοιπόν, να κλείσω με το εξής σχόλιο στη χτεσινή σας παρατήρηση. Είπατε ότι ο άθλος για την κοινωνική πολιτική και για την άσκηση κοινωνικής πολιτικής σε χρόνια κρίσης, στη μνημονιακή περίοδο κατά τη διακυβέρνηση του ΣΥΡΙΖΑ με πρωθυπουργό τον Αλέξη Τσίπρα δεν καταγράφηκε. Μάλιστα, τονίσατε πως το γεγονός ότι δεν καταγράφηκε και δεν άφησε αποτύπωμα φάνηκε από το εκλογικό αποτέλεσμα.

Έρχομαι, λοιπόν, κυρία Ζαχαράκη να συμφωνήσω με αυτό που είπατε νωρίτερα, πως η κοινωνική πολιτική δεν είναι προνόμιο κανενός κόμματος. Οι πολιτικές που εφαρμόζει κάθε κόμμα αποδεικνύουν τη μέριμνα και την ειλικρινή αγωνία και την ειλικρινή πολιτική βούληση να λυθούν τα προβλήματα. Να σας θυμίσω ότι εμείς ασκήσαμε κοινωνική πολιτική σε συνθήκες δημοσιονομικής κρίσης, όχι σε μια περίοδο που έρρεε «πακτωλός» χρημάτων στα δημόσια ταμεία και τα οδηγούσε η κυβέρνησή σας κατευθείαν σε πολύ λίγους και πολύ συγκεκριμένους, από το Ταμείο Ανάκαμψης, μέχρι όλους τους πόρους που χρησιμοποιήθηκαν κατά την περίοδο της πανδημίας χωρίς περιορισμούς.

Η Κυβέρνηση του Αλέξη Τσίπρα έβαλε την κοινωνική προστασία, την κοινωνική πολιτική, την κοινωνική πρόνοια στο επίκεντρο και αν θέλετε είχε και πολιτικό κόστος για αυτό. Θα σας πει περισσότερα η κυρία Φωτίου για το τι συνέβη εκείνη την περίοδο, από τον ΟΠΕΚΑ, το ψηφιακό κράτος, την αναδοχή, την υιοθεσία, μια σειρά από εμβληματικές ρυθμίσεις. Εγώ θα μείνω στο ότι διασφαλίσαμε ότι κάθε πολίτης αυτής της χώρας έχει ένα ελάχιστο εγγυημένο εισόδημα, το ΚΕΑ. Σήμερα το ελάχιστο εγγυημένο εισόδημα τι είναι; Το ΚΕΑ είναι. Δυόμισι εκατομμύρια ανασφάλιστοι, κυρία Ζαχαράκη, εκτός εθνικού συστήματος υγείας. Για εμάς, πιστέψτε με και για εμένα προσωπικά, αρκεί το γεγονός ότι άνθρωποι που ζούσαν και ζουν σε αυτή τη χώρα και δεν είχαν πρόσβαση σε ιατροφαρμακευτική περίθαλψη – θα σας τα πει και ο κ. Παναγιωτόπουλος – βρήκαν γιατρό και φάρμακα και αυτό δεν επιτρέπουμε σε κανέναν να το υποτιμά.

Στο τέλος της ημέρας, λοιπόν, νομίζω ότι θα ήταν πιο χρήσιμο την επόμενη περίοδο να αξιοποιήσουμε καλές πρακτικές. Για παράδειγμα, στα ζητήματα της αστεγίας, μία σειρά από πιλοτικά προγράμματα έμειναν πίσω, το λεωφορείο αστέγων κ.λπ., που ειπώθηκαν και δεν ξέρουμε πού βρίσκονται σήμερα. Θα πρέπει να μας δώσετε ένα feedback για αυτά. Σίγουρα, όμως, με πολιτικές που φτωχοποιούν τον ελληνικό λαό, που μειώνουν το διαθέσιμο εισόδημά του, που οδηγούν σε περισσότερη ανεργία, σε περισσότερη εξαθλίωση, κοινωνική πολιτική δεν κάνεις.

Εάν θέλει ο Πρωθυπουργός να ενισχύσει πραγματικά το Υπουργείο Κοινωνικής Συνοχής και Οικογένειας, εάν θέλει πραγματικά να στηρίξει την ελληνική κοινωνία, η καλύτερη υπηρεσία που μπορεί να προσφέρει κατά την εκτίμησή μας είναι να φύγει. Διότι δεν είναι αυτή η επιθυμία του. Έχει αποδείξει το πού κατευθύνει τους πόρους που έρχονται από την τσέπη του ελληνικού λαού. Από τα επιδόματα μητρότητας, που διατείνεστε αυτές τις ημέρες για τη μεγάλη αλλαγή και γνωρίζουμε ότι οι γυναίκες που δεν συγκεντρώνουν τα 200 ένσημα – το συζητήσαμε και νωρίτερα – δεν μπορούν να το πάρουν, άρα έχουν πρόβλημα επιβίωσης και οι ίδιες και τα βρέφη τους, μέχρι τις εξώσεις.

Μία υποσημείωση, στην προηγούμενη Επιτροπή που συμμετείχα, ενημερώθηκα από τον κ. Σταμάτη πως υπάρχει ένα εθνικό σχέδιο δράσης για την καταπολέμηση της αστεγίας, το οποίο παρουσιάστηκε σε υπουργικό συμβούλιο το 2021. Το ανέφερα και εγώ χθες, ήταν η πρόταση Χατζηδάκη. Δεσμεύεστε από τη Διακήρυξη της Λισσαβόνας να αναρτήσετε εθνική στρατηγική για την καταπολέμηση της αστεγίας έως το 2030. Αν πάτε στο site της Ευρωπαϊκής Ένωσης, θα δείτε ότι πατώντας την Ελλάδα δεν βγάζει εθνική στρατηγική, διότι δεν διαθέτετε εθνική στρατηγική και νομίζω πως είναι από τις πρώτες προτεραιότητες που πρέπει να βάλετε. Σας ευχαριστώ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ευχαριστούμε πολύ.

Η Ειδική Αγορήτρια της Κ.Ο. του «ΠΑΣΟΚ – ΚΙΝΗΜΑ ΑΛΛΑΓΗΣ», κυρία Αικατερίνη Καζάνη έχει το λόγο.

**ΑΙΚΑΤΕΡΙΝΗ ΚΑΖΑΝΗ (Ειδική Αγορήτρια της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Ευχαριστώ πολύ κυρία Πρόεδρε. Κυρία Υπουργέ, κυρίες και κύριοι συνάδελφοι, η προηγούμενη συνεδρίαση με την συμμετοχή των φορέων συνέβαλε ουσιαστικά στην ενημέρωση μας και σε μεγάλο μέρος επιβεβαίωσε τις εντυπώσεις που είχαμε για το υπό συζήτηση νομοσχέδιο.

Μετά τις εκλογές του Ιουνίου, ο Πρωθυπουργός παρουσίασε περήφανα το νέο Υπουργείο Κοινωνικής Συνοχής και Οικογένειας, ένα Υπουργείο βαρύνουσας σημασίας, καθώς αφορά σε ευαίσθητους τομείς πολιτικής. Αγγίζει ζητήματα πρόνοιας, την καταπολέμηση της φτώχειας, το δημογραφικό, το στεγαστικό, την ισότητα, τα ανθρώπινα δικαιώματα, την προστασία του παιδιού, των γυναικών και των ατόμων με αναπηρία. Απευθύνεται, δηλαδή, στο σύνολο της κοινωνίας και των πολιτών.

Παρόλο που η σύσταση ξεχωριστού Υπουργείου για τα ευαίσθητα αυτά θέματα θεωρείται πολύ θετική εξέλιξη, σύντομα γίνεται αντιληπτό ότι η βιαστική του δημιουργία σε μία μέρα δεν του επιτρέπει να λειτουργεί εύρυθμα. Δεν υφίσταται κάποια νομοθετική διάταξη που να αναφέρεται στον οργανισμό του Υπουργείου. Δεν υπάρχουν υπηρεσίες για να υποστηρίξουν το έργο του. Οι αναγκαίες εργασίες καλύπτονται από υπηρεσίες άλλων Υπουργείων και κυρίως του Υπουργείου Εργασίας. Το μόνο που υφίσταται είναι οι τρεις Γενικές Γραμματείες.

Στην προηγούμενη συνεδρίαση ο Σύλλογος Εργαζομένων έθεσε τους προβληματισμούς του, σχετικά με τον τρόπο λειτουργίας του Υπουργείου τους δέκα αυτούς μήνες. Η έλλειψη οργανογράμματος, μαζί με την έλλειψη των υποστηρικτικών υπηρεσιών, δυσχεραίνει τη λειτουργία του. Αυτό δημιουργεί καθημερινά πολλά προβλήματα. Σύμφωνα με το π.δ. 77 περί σύστασής του, οι διοικητικές και οικονομικές υπηρεσίες παρέχονταν ως τις 31/12 από το Υπουργείο Εργασίας και στη συνέχεια δίνεται παράταση της κατάστασης αυτής έως τις 30/6.

Με το παρόν νομοσχέδιο επιδιώκεται η σύσταση των αναγκαίων υπηρεσιών και διευθύνσεων, όπως της Διεύθυνσης Διοικητικών και Οικονομικών Υπηρεσιών, παρατηρούμε όμως ότι καμία άλλη αναφορά δεν γίνεται σε άλλες βασικές υπηρεσίες, όπως η Διεύθυνση Διεθνών Σχέσεων ή η ΠΣΕΑ. Επίσης, δεν γίνεται αναφορά στην σύσταση μονάδας εσωτερικού ελέγχου, οπότε αναμένουμε κάποιο συμπληρωματικό νομοσχέδιο ή αναμένεται το Υπουργείο να λειτουργεί χωρίς τις υπηρεσίες αυτές;

Μελετώντας το νομοσχέδιο, δημιουργείται εύλογα το ερώτημα της στελέχωσης των συγκεκριμένων υπηρεσιών. Υπάρχει κάποιος σχεδιασμός ως προς το πώς θα καλυφθούν αυτές οι θέσεις, με ποιο τρόπο και πότε; Διαφορετικά, θα κληθούμε σύντομα να δώσουμε νέα παράταση στο υποστηρικτικό έργο του Υπουργείου Εργασίας, παρ’ όλο που ο Δημοσιοϋπαλληλικός Κώδικας επιτρέπει την άσκηση των παράλληλων καθηκόντων μέχρι και δύο μήνες.

Ένα ακόμα ζήτημα που ανακύπτει είναι η κάλυψη των κτηριακών αναγκών του Υπουργείου. Μέχρι στιγμής παρατηρείται μια γεωγραφική διασπορά των κτηρίων, χωρίς να υπάρχει η έδρα του Υπουργείου, γεγονός που δυσχεραίνει την απρόσκοπτη λειτουργία των γραφείων. Ευελπιστούμε, λοιπόν, το Υπουργείο, που είναι αρμόδιο να βρει λύση στο στεγαστικό πρόβλημα που αντιμετωπίζουν οι Έλληνες και οι Ελληνίδες, να καταφέρει σύντομα να λύσει το δικό του στεγαστικό πρόβλημα.

Το μεγαλύτερο μέρος, λοιπόν, του νομοσχεδίου, ουσιαστικά από το άρθρο 9 ως το 28, περιλαμβάνει τη σύσταση των οριζόντιων υποστηρικτικών υπηρεσιών του Υπουργείου και τις αναγκαίες τροποποιήσεις και μεταφορές αρμοδιοτήτων μεταξύ Γραμματειών του ίδιου Υπουργείου ή ακόμη και από άλλο Υπουργείο. Προφανώς, η νομοθέτηση προς διόρθωση παραλείψεων και κενών είναι θεμιτή. Ο προβληματισμός μας, όμως, έγκειται στην δεκάμηνη καθυστέρηση, με την οποία προσπαθεί το Υπουργείο να διορθώσει τα κακώς κείμενα. Δέκα μήνες και το πρώτο νομοσχέδιο του Υπουργείου περιέχει μόνο τροποποιήσεις παλιών άρθρων, χωρίς καμία νέα πρόταση, χωρίς κανένα νέο πρόγραμμα, χωρίς κανένα νέο στόχο.

Ως προς το περιεχόμενο του νομοσχεδίου, σχετικά με το άρθρο 3 περί του προγράμματος «Στέγαση και εργασία για τους αστέγους», ως προς τους ωφελούμενους προστίθεται ο όρος «οικογένειες και άτομα που διαβιούν σε επισφαλείς συνθήκες στέγασης». Το νομοσχέδιο τείνει να ακολουθήσει τον ορισμό της έλλειψης στέγης της FEANTSA και ο ορισμός αυτός είναι ο μόνος που υιοθετεί η Ευρωπαϊκή Ένωση. Να θυμίσω ότι, σύμφωνα με την Ομοσπονδία, η έλλειψη στέγασης κατηγοριοποιείται ως εξής, πλήρης έλλειψη καταλύματος, δηλαδή άστεγοι στον δρόμο, άνθρωποι που κατοικούν σε ακατάλληλα καταλύματα, άνθρωποι που διαβιούν σε επισφαλείς συνθήκες στέγασης.

Με την τροποποίηση του άρθρου 15, αυτές είναι και οι περιπτώσεις που καλύπτει το νομοσχέδιο, όμως επιβάλλεται διευκρίνιση ως προς το ποιοι καλύπτονται με τον όρο «επισφαλείς συνθήκες». Περιλαμβάνει και τους στερούμενος κατοικίας, δηλαδή συνανθρώπους μας που έχουν μεν να κοιμηθούν, αλλά πρόκειται για προσωρινή διαμονή, όπως κάποιο ίδρυμα ή κατάλυμα. Η κατηγορία αυτή είναι σίγουρα ευρύτατη, αλλά αναφέρεται σε συνανθρώπους μας εν δυνάμει άστεγους, που διαβιούν όχι απλά σε κάποιο ίδρυμα, σωφρονιστικό, απεξάρτησης, ψυχιατρικό, αλλά διαβιούν στο περιθώριο.

Όσον αφορά στο ίδιο το πρόγραμμα, στόχος οφείλει να είναι η ένταξη των συνανθρώπων μας στην κοινωνία και καθώς είστε Κυβέρνηση που μιλάει συνεχώς για αξιολόγηση, θα θέλαμε να ενημερωθούμε αν προβλέπεται να προχωρήσετε σε νέα καταγραφή, καθώς η τελευταία ήταν το 2018 και αν προβλέπεται να προχωρήσετε σε αξιολόγηση του προγράμματος και από ποιον φορέα. Ο τελικός στόχος, λοιπόν, του προγράμματος πρέπει να είναι η επανένταξη στην ενεργό ζωή και μόνο γνωρίζοντας τις αδυναμίες του προγράμματος μπορούμε και να το βελτιώσουμε.

Επίσης, η ένταξη των ωφελουμένων σε ειδική κατηγορία της ΔΥΠΑ μπορεί να αποδειχθεί ωφέλιμη. Θα μπορούσε επίσης να γίνει κάλυψη μέρους του μισθολογικού κόστους από τις ΔΥΠΑ, όπως γίνεται και σε πολλά άλλα προγράμματα και καθώς η απουσία στεγαστικής πολιτικής από την Κυβέρνηση έχει εκτινάξει τις τιμές των ενοικίων, είναι αναγκαία η αύξηση του ποσού του επιδόματος. Ακόμη αναγκαία κρίνεται η παροχή κινήτρων στους ιδιοκτήτες, ώστε να εντάξουν τις κατοικίες τους στο πρόγραμμα.

Ως προς το άρθρο 4 περί διεύρυνσης του προγράμματος χρηματοδότησης για τη δημιουργία νέων τμημάτων βρεφικής φροντίδας, η Κυβέρνηση πρέπει να δει σοβαρά την υποστήριξη των βρεφονηπιακών σταθμών, όπως των ΚΔΑΠ και των ΚΔΑΠ-ΜΕΑ. Επιβάλλεται η ένταξη κάθε παιδιού στις δομές αυτές και επιβάλλεται να νομοθετούμε προς αυτή την κατεύθυνση. Οι εν λόγω δομές με τις κατάλληλες πολιτικές μπορούν να αποτελέσουν ισχυρά εργαλεία στη μάχη κατά του δημογραφικού.

Σχετικά με το άρθρο 5, περί της οικονομικής ενίσχυσης ως ωφελούμενοι των κέντρων κοινωνικής πρόνοιας περιφερειών και του Κέντρου Παιδικής Μέριμνας Αρρένων «Παπάφειο», η νομική κάλυψη των εν λόγω παρόχων κρίνεται αναγκαία, καθώς τους τελευταίους μήνες με το πάγωμα των κονδυλίων των κέντρων πρόνοιας είχε παγώσει και η οικονομική ενίσχυση των ωφελουμένων, οπότε θεωρούμε ότι η τροποποίηση αυτή εξασφαλίζει νομικά τα συμφέροντά τους.

Εξάλλου, αποδεικνύεται ότι οι συνάνθρωποί μας αυτοί χρειάζονται κάθε ενίσχυση που τους δίνεται, ειδικά όταν το Κράτος τους υπόσχεται παροχές και ευκαιρίες, που σύντομα και χωρίς εξηγήσεις αναιρεί. Όπως το πρόγραμμα ημιαυτόνομης διαβίωσης, που διακόπηκε άδοξα, λόγω έλλειψης χρηματοδότησης και οι ωφελούμενες, στις οποίες είχαν δοθεί υποσχέσεις για μια πιο ομαλή μετάβαση στην κοινωνία, επέστρεψαν στα κέντρα πρόνοιας. Ανάλογη εξασφάλιση, βέβαια, είναι απαραίτητη και για το σύνολο των ΑμεΑ ωφελουμένων.

Ως προς το άρθρο 6, περί θέσπισης του προγράμματος Εθνική Πρωτεύουσα της Νεολαίας, το συγκεκριμένο άρθρο δεν εμπεριέχονταν καν στην έκδοση του νομοσχεδίου που τέθηκε στη διαβούλευση. Απαιτούνται διευκρινίσεις ως προς την διαδικασία και, αν και οι προθέσεις του νομοθέτη να είναι αγνές, δεν δίνονται περαιτέρω διευκρινίσεις για το συγκεκριμένο πρόγραμμα και σε τι σκοπούς θα διοχετεύεται η επιχορήγηση.

Ως προς το άρθρο 7, περί διευκόλυνσης της διενέργειας κοινωνικής έρευνας, για την τέλεση υιοθεσίας και αναδοχής και την ανάθεση της κοινωνικής έρευνας σε κοινωνική υπηρεσία όμορης περιφέρειας, πρόκειται για μια προσπάθεια κάλυψης του προβλήματος της υποστελέχωσης κοινωνικών λειτουργών στις περιφέρειες, καθώς έχει περάσει, περίπου δεκαετία από την τελευταία προκήρυξη. Η πρακτική αυτή, όμως, δημιουργεί περαιτέρω ζητήματα. Τίθεται το ερώτημα του ποιος κοινωνικός λειτουργός θα παρακολουθεί την πορεία του παιδιού στη νέα του οικογένεια ή θα καλύψει κάποια ανάγκη, που μπορεί να προκύψει στην πορεία. Αν οι ανάγκες αυτές καλυφθούν από άλλον κοινωνικό λειτουργό, παρατηρείται μια ανακολουθία που επηρεάζει παιδιά και οικογένειες και σαμποτάρει την ίδια την διαδικασία της αποϊδρυματοποίησης. Γιατί το Υπουργείο δεν επιχειρεί να καλύψει τα κενά στους κοινωνικούς λειτουργούς, με την πλέον πρόσφορη λύση των προσλήψεων; Θα πρέπει, λοιπόν, να γίνει και μια καταγραφή των υπηρεσιών ανά περιφέρεια και τον αριθμό των κοινωνικών λειτουργών που υπηρετούν σε αυτές.

Προχωράω, λοιπόν, στο άρθρο 8, περί της λειτουργίας των μονάδων παιδικής προστασίας και φροντίδας. Το άρθρο δεν φέρει ουσιαστικές νομοθετικές αλλαγές, εκτός της προσθήκης της παραγράφου 8α΄ σχετικά με το ασυμβίβαστο των διευθυντών. Θεωρούμε ότι πρέπει να ελεγχθεί η περίπτωση αλληλοκάλυψης αρμοδιοτήτων, μεταξύ ελεγκτικών φορέων.

Ως προς το άρθρο 10, σχετικά με το Εθνικό Συμβούλιο Προσχολικής Αγωγής και Διαπαιδαγώγησης, συμφωνούμε με την προσθήκη εκπροσώπου τόσο της ΕΣΑμεΑ, καθώς αποτελεί τον πλέον σημαντικό φορέα ατόμων με αναπηρία και των οικογενειών τους, όσο ενός εκπροσώπου της ΕΚΚΑ, ως εθνικό συντονιστή για την εφαρμογή του «Child Guarantee».

Σχετικά με το άρθρο 12, για τον Εθνικό Μηχανισμό Εκπόνησης Παρακολούθησης και Αξιολόγησης Σχεδίων Δράσης για τα Δικαιώματα του Παιδιού, η προσθήκη, τουλάχιστον, ενός εκπροσώπου φορέα παιδικής προστασίας είναι επιβεβλημένη και μάλιστα ζητήθηκε από τους φορείς.

Σχετικά με το άρθρο 14, που αφορά στη σύνθεση του Διοικητικού Συμβουλίου του Σικιαρίδειου Ιδρύματος, ένα χρόνιο αίτημα της ΕΣΑμεΑ, της ΠΟΣΓΚΑμεΑ και της Ένωσης Γονέων, πραγματοποιείται. Αυτό που πρέπει, όμως, άμεσα να γίνει και το θεωρούμε και εμείς ως μείζον, είναι να επέλθει αλλαγή στην ονομασία του ιδρύματος, καθώς ο όρος «απροσάρμοστα παιδιά» κρίνεται υποτιμητικός, προσβλητικός και παραπέμπει σε περασμένες δεκαετίες.

Σχετικά με τα άρθρα 15 και 16, που αφορούν στο Σύνδεσμο Κοινωνικών Λειτουργών Ελλάδας, η τοποθέτηση του φορέα μας έχει καλύψει. Παραβλέπω άρθρα 18 με 28, καθώς νομίζω έχουμε καλύψει το ζήτημα αυτό διεξοδικά.

Τέλος, ως προς το άρθρο 32, σχετικά με τα προβλήματα του κλάδου της γουνοποιίας, ο συγκεκριμένος κλάδος συνδράμει σε μεγάλο βαθμό στις εξαγωγές της χώρας, ενώ στηρίζει την τοπική οικονομία της δυτικής Μακεδονίας. Τα τελευταία δύο χρόνια, όμως, λόγω του πολέμου Ρωσίας - Ουκρανίας και της απαγόρευσης εξαγωγών προς την Ρωσία, οι επιχειρήσεις του κλάδου έχουν δεχτεί μεγάλο πλήγμα και βιώνουν μια ολοκληρωτική οικονομική καταστροφή. Η κοινοβουλευτική ομάδα του ΠΑΣΟΚ έχει καταθέσει σχετική ερώτηση και αναμένει απαντήσεις από τα αρμόδια Υπουργεία. Τα προβλήματα, όμως, δεν επιλύονται με ένα δώρο Πάσχα και με την παράταση της ενίσχυσης για τρεις μήνες, μέσω ΚΥΑ.

Κυρία Πρόεδρε, σίγουρα υπάρχουν πάρα πολλές παρατηρήσεις στο σύνολο του νομοσχεδίου. Εξάλλου, πρόκειται για ένα νομοσχέδιο που προκάλεσε την έκπληξη του συνόλου της Αντιπολίτευσης, αφού αποδεικνύει ότι το Υπουργείο Κοινωνικής Συνοχής και Οικογένειας, λειτουργεί χωρίς εγκαταστάσεις, χωρίς υπηρεσίες και χωρίς εργαζόμενους. Αναμένουμε ένα νομοσχέδιο που θα δείξει τις πραγματικές προθέσεις της Κυβέρνησης, για τους τομείς αρμοδιότητας του Υπουργείου, καθώς το πρώτο αυτό νομοσχέδιο αποδεικνύει την επιτελική σας προχειρότητα. Οπότε, ως προς την ψήφιση του συγκεκριμένου νομοσχεδίου επί της αρχής, επιφυλασσόμαστε για την Ολομέλεια. Ευχαριστώ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ευχαριστούμε πολύ. Το λόγο έχει η κυρία Υπουργός.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κάτι να διορθωθεί, απλά για να μη μείνει λάθος εντύπωση. Όλα τα άλλα, προφανώς, τα λαμβάνω υπόψη και θα απαντήσω στη β΄ ανάγνωση. Τα κορίτσια της IRC δεν πήγαν στα κέντρα πρόνοιας. Έχουν πάει αυτή τη στιγμή στην «Κιβωτό». Δεν θα γύριζαν ποτέ σε κέντρο πρόνοιας. Προσπαθούσαμε να αποτρέψουμε αυτή την εξέλιξη, γιατί, καθώς οι δεσμεύσεις που είχαν δοθεί για χρηματοδότηση δεν ήταν από το Υπουργείο, δεν καλύφθηκαν. Ζητήσαμε επανακοστολόγηση ενός προγράμματος, γιατί καταλαβαίνετε ότι και το Υπουργείο δεν θα μπορούσε να καλύψει κάτι υπερκοστολογημένο. Αλλά δεν επρόκειτο ποτέ να γυρίσουν πίσω σε κέντρο πρόνοιας, άρα ανέλαβαν φορείς για να τις εγκαταστήσουν τελικά.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ευχαριστούμε, κυρία Υπουργέ. Το λόγο τώρα έχει η Ειδική Αγορήτρια της Κοινοβουλευτικής Ομάδας του Κομμουνιστικού Κόμματος Ελλάδος, η κυρία Δάγκα Παρασκευή.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. του Κ.Κ.Ε.)»:**  Ευχαριστώ. Θα ξεκινήσω κάπως διαφορετικά. Σήμερα, από ό,τι είδαμε, η Κυβέρνηση ανακοίνωσε ένα θηριώδες πλεόνασμα, 4 δισεκατομμύρια ευρώ, παραπάνω και από αυτά που υπολογίζατε μάλλον. Αυτό, βέβαια, ήταν αποτέλεσμα και των κυμάτων ακριβείας, της «φοροληστείας», που κυριολεκτικά «τσακίζουν» το λαϊκό εισόδημα, έχουν να κάνουν με τους κόφτες σε μια σειρά ανάγκες όπως της υγείας, της ιατροφαρμακευτικής περίθαλψης, της πρόνοιας και άλλων. Και βέβαια, την ίδια στιγμή, συνεχίζονται φοροαπαλλαγές και άλλα προνόμια σε εφοπλιστές, τραπεζίτες και, βέβαια, στους στρατηγικούς επενδυτές.

Γιατί η αλήθεια είναι ότι από αυτό το «μαξιλάρι», να το πούμε και έτσι, «τρίβουν τα χέρια τους» οι επιχειρηματικοί όμιλοι που θα συνεχίσουν να απολαμβάνουν όλες αυτές τις παχυλές επιδοτήσεις. Όλα αυτά είναι τα αποτελέσματα των ίδιων των κανόνων της Ε.Ε. και του Συμφώνου Σταθερότητας, που ομολογουμένως δεν είναι καινοτομία της Ν.Δ. Δηλαδή, τα «ματωμένα πλεονάσματα» επί Κυβέρνησης της Ν.Δ. απογειώθηκαν, αλλά είναι και έργα και προηγούμενων κυβερνήσεων. Γιατί, ακριβώς, πάνω σε αυτούς τους κόφτες σε μια σειρά μέτρα προστασίας των εργαζομένων, του λαού, της νεολαίας μας, μπορούν να στηριχθούν και όλες αυτές οι δεσμεύσεις απέναντι στην Ε.Ε. των μονοπωλίων που είναι φυλακή για τους λαούς.

Αυτό, βέβαια, αποτυπώνεται εμμέσως και σε ένα άρθρο του νομοσχεδίου, στο άρθρο 23 για τη Διεύθυνση Προϋπολογισμού, εκεί όπου λέτε πολύ συγκεκριμένα ανάμεσα στις αρμοδιότητες ότι θα είναι η παρακολούθηση των προϋπολογισμών των εποπτευόμενων φορέων και η μέριμνα για την ευθυγράμμιση με τους στόχους της δημοσιονομικής πολιτικής. Δηλαδή, πάντα με κριτήριο το ποιες είναι οι αντοχές αυτής της οικονομίας, της οικονομίας της αγοράς, που δεν χωράει προφανώς τα σύγχρονα δικαιώματα και την ικανοποίηση των σύγχρονων κοινωνικών αναγκών, αλλά χωράει και νέα προνόμια για την ανταγωνιστικότητα των επιχειρηματικών κολοσσών.

Τα λέμε αυτά γιατί αυτό αποτυπώνεται έμμεσα και σε μια σειρά άλλα άρθρα του νομοσχεδίου. Μιλάμε για το άρθρο 3. Ήταν πραγματικά πολύ ενδιαφέρουσα η συζήτηση που προηγήθηκε με τους φορείς. Ήταν πολύ ενδιαφέρουσα γιατί αποτυπώθηκαν οι ουσιαστικές ελλείψεις που υπάρχουν για τη λειτουργία αυτών των δομών. Γιατί όντως τα υπνωτήρια, οι ξενώνες, που αφορούν σε κοινωνικά ευάλωτους ανθρώπους, οπωσδήποτε χρειάζεται να στελεχώνονται από όλο αυτό το αναγκαίο προσωπικό όλων των ειδικοτήτων.

Γιατί είναι οι κοινωνικοί λειτουργοί, είναι οι ψυχολόγοι, είναι οι κοινωνιολόγοι, είναι αυτοί που θα κάνουν πεδίο, είναι οι καθαρίστριες, είναι άλλο διοικητικό προσωπικό, οι οποίοι δεν μπορούν να εργάζονται με συμβάσεις ορισμένου χρόνου επί 12 χρόνια, όπως αναφέρθηκε, με κριτήριο τις ευρωπαϊκές χρηματοδοτήσεις, που επίσης έχουν ημερομηνία λήξης. Δημιουργούν μια ανασφάλεια και στους ίδιους τους εργαζόμενους που κυριολεκτικά δίνουν τον καλύτερό τους εαυτό, για να μπορέσουν, όσο γίνεται, να στηρίξουν ουσιαστικά αστέγους οι άλλες ευάλωτες κοινωνικές ομάδες.

Εδώ είναι και ένα ζήτημα ότι, μέσω του συγκεκριμένου άρθρου, ανοίγετε το δρόμο για να νομιμοποιηθεί η ιδιωτικοποίηση ακόμα και του ευαίσθητου τομέα της απεξάρτησης, όταν αναθέτετε σε ιδιωτικούς φορείς να προχωρήσουν και το συγκεκριμένο πρόγραμμα. Ενώ και με το άρθρο 7 ουσιαστικά – το συζητούσαμε και χθες – νομιμοποιείτε την τραγική υποστελέχωση των κοινωνικών υπηρεσιών, των περιφερειών και των δήμων. Είπε ο Σύνδεσμος Κοινωνικών Λειτουργών Ελλάδας τα τραγικά κενά σε όλες τις περιφέρειες. Το ζήτημα είναι πώς θα ανταποκριθούν 37 κοινωνικοί λειτουργοί σε ολόκληρη την Περιφέρεια Αττικής σε εκατοντάδες περιπτώσεις αναδοχής και υιοθεσίας – μόνο το 2023 ήταν κοντά 940 – ενώ, παράλληλα, διενεργούν και επιπλέον ελέγχους.

Παραδείγματος χάρη, κάθε χρόνο πρέπει να κάνουν 6.000 ελέγχους σε δομές εποπτευόμενες, ουσιαστικά, από το δημόσιο ηλικιωμένων ατόμων με ειδικές ανάγκες και άλλες τέτοιες δομές που είναι ιδιαίτερα ευαίσθητες, όταν σε κάθε περιφερειακή ενότητα εδώ στην Αττική αντιστοιχούν μέχρι 6 κοινωνικοί λειτουργοί, κοινωνικοί σύμβουλοι. Στη Δυτική Αττική δεν υπάρχει ούτε ένας, πολύ περισσότερο σε συνθήκες που πολλαπλασιάζονται οι ανάγκες ολόπλευρης στήριξης, ιδιαίτερα των παιδιών και εφήβων.

Γιατί, προφανώς, η υποστελέχωση των υπηρεσιών είναι διαχρονική πολιτική που πήρε στα χέρια η Κυβέρνηση της Νέας Δημοκρατίας και τη συνεχίζει. Γιατί όταν έχουν να γίνουν προσλήψεις δέκα χρόνια μόνιμου προσωπικού, δεν είναι έργο μόνο της σημερινής κυβέρνησης. Είναι διαχρονικό έργο όλων των Κυβερνήσεων, ΣΥΡΙΖΑ, ΠΑΣΟΚ και άλλων, που με κριτήριο τις δημοσιονομικές αντοχές και ότι λογαριάζεται ως κόστος, δεν προχωρούν και στα αναγκαία μέτρα στήριξης αυτών των υπηρεσιών.

Άρα, λοιπόν, σε συνθήκες που πολλαπλασιάζονται οι ανάγκες ολόπλευρης στήριξης παιδιών και εφήβων θα έπρεπε να συζητάμε για μέτρα ουσιαστικής πρόληψης, με αντίστοιχα προγράμματα και στα σχολεία και στις σχολές. Με προσλήψεις κοινωνικών λειτουργών και ψυχολόγων σε όλες τις σχολικές μονάδες και όχι ένας ψυχολόγος να πηγαίνει σε πέντε σχολικές μονάδες και να μην μπορεί να αναπτύξει και δεσμούς με τα παιδιά, για να μπορέσει να στηρίξει και το παιδί, αλλά και την οικογένεια η οποία έχει ανάγκη. Πολύ περισσότερο που χρειάζεται να είναι με μόνιμη και σταθερή δουλειά για να είναι σταθερός και αυτός ο θεσμός εμπιστοσύνης και να μπορεί βέβαια και αντίστοιχα να ξέρει πού να παραπέμψει αντίστοιχες περιπτώσεις παιδιών. Όταν δεν υπάρχουν οι αναγκαίες κοινωνικές υπηρεσίες, οι αναγκαίες κοινωνικές υποδομές, ακόμη και να εντοπίσει ένα περιστατικό πώς θα το αντιμετωπίσει;

Το λέμε αυτό γιατί και το σχέδιο της Κυβέρνησης σε σχέση με τον σχολικό εκφοβισμό, επικεντρώνεται τελικά στη λειτουργία της πλατφόρμας καταγγελιών και σε αυστηροποίηση των παιδαγωγικών και πειθαρχικών μέτρων στα σχολεία. Προφανώς, όλα αυτά όχι μόνο δεν αντιμετωπίζουν τις κοινωνικές αιτίες ή τη γενεσιουργό μορφή βίας, αλλά ουσιαστικά αναπαράγει και νέα αδιέξοδα. Ξέρετε ποιο είναι το βασικό; Ότι αναγνωρίζει σε αυτά τα παιδιά ουσιαστικά μία ταυτότητα, την ταυτότητά του κακοποιητή, αντί για να πάρει συγκεκριμένα μέτρα για να μπορέσει να στηριχθεί ολόπλευρα όλη σχολική μονάδα.

Για αυτό λοιπόν και το άρθρο 6, που αφορά στην Εθνική Πρωτεύουσα Νεολαίας, υποτίθεται για την ενίσχυση της πολιτειότητας, αν θέλετε, δεν το λέω υποτιμητικά, αλλά θα μπορούσε να είναι ένα σύντομο ανέκδοτο, γιατί οι νέες και οι νέοι μπορούν να έχουν και έχουν συμμετοχή στην κοινωνική ζωή και δράση. Έχουν μέσα από τη συμμετοχή τους στους φοιτητικούς συλλόγους, με κριτήριο τις σύγχρονες ανάγκες τους, στη μόρφωση, στην εργασία, στον αθλητισμό, στον πολιτισμό. Είναι όλα αυτά που εκφράστηκαν όλο το προηγούμενο διάστημα με τις μαζικές γενικές συνελεύσεις και τις πολύμηνες φοιτητικές κινητοποιήσεις ενάντια στο νομοσχέδιο της Κυβέρνησης για τα ιδιωτικά πανεπιστήμια και στις καθημερινές κινητοποιήσεις που κάνουνε σε περιφέρειες - δήμους για να μπορέσουν να έχουν δωρεάν εστίες. Για όλα αυτά δηλαδή που χρειάζονται για τις σπουδές με πτυχία με αξία και όχι με βάση τιμοκατάλογο.

Οι νέοι και οι νέες μπορούν να δουν τις δικές τους αγωνίες, τα δικά τους όνειρα, μέσα από τη ζωντανή συζήτηση που γίνεται στα μαθητικά συμβούλια, αλλά και στους συλλόγους σπουδαστών, στις σχολές κατάρτισης, εκεί που τελικά εκφράζεται καθημερινά το σύνθημα «ή τα κέρδη τους ή οι ζωές μας» και εμείς το επαναφέρουμε. Ένας δήμος που υποτίθεται θα αναπτύξει δραστηριότητα με επίκεντρο τη νεολαία, με ποια χρηματοδότηση θα το κάνει; Γιατί χρειάζεται χρηματοδότηση για να αναπτυχθούν οι υποδομές που σχετίζονται με τους νέους. Από το να υπάρχουν πάρκα, από το να αναπτυχθούν οι υποδομές σε σχέση με τον αθλητισμό, με τον πολιτισμό. Ιδιαίτερα στον δυτικό τομέα της Αττικής, γνωρίζετε πάρα πολύ καλά ποια είναι η υποβάθμιση που υπάρχει.

Το βασικό είναι να δούμε και ένα κρίσιμο ερώτημα. Σε άρθρα του νομοσχεδίου, βάζετε το πώς θα επιταχυνθούν μια σειρά ζητήματα για τα επιδόματα αναπηρίας και άλλα με διάφορες καινοτόμες λύσεις. Το ζήτημα είναι πώς θα ανταποκριθεί στις σύγχρονες συνθήκες ένα άτομο με ειδικές ανάγκες, ένα άτομο με αναπηρία, ένας χρόνιος πάσχων και η οικογένειά του, στα αλλεπάλληλα κύματα της ακρίβειας που είναι σε κάθε πλευρά της ζωής τους. Και εδώ έχουν κατατεθεί πάρα πολύ συγκεκριμένες προτάσεις από το αναπηρικό κίνημα, για αύξηση όλων των επιδομάτων κατά 100 ευρώ αναδρομικά από 01/01/2024. Έκτακτη ενίσχυση για το Πάσχα και το καλοκαίρι για να μπορούν να πάνε δύο μέρες κάπου έστω διακοπές. Για επαναφορά του 13ου και 14ου μισθού, για επαναφορά της 13ης και 14ης σύνταξης σε όσους κόπηκαν με το δεύτερο μνημόνιο.

Για την κατάργηση του ΦΠΑ στα είδη πλατιάς λαϊκής κατανάλωσης, για την απαγόρευση πλειστηριασμών πρώτης και δεύτερης κατοικίας, γιατί υπάρχουν περιπτώσεις οικογενειών ΑμεΑ που τους παίρνουν τα σπίτια και τους πετάνε έξω. Τέτοιες περιπτώσεις οικογενειών είναι, καθώς και σε τι συνθήκες ζούνε. Κατάργηση των δημοτικών τελών για όλα τα ΑμεΑ και τις οικογένειες τους. Καμία πληρωμή για φάρμακα, θεραπείες, εξετάσεις και βέβαια για τα αναγκαία τεχνολογικά βοηθήματα. Είναι μια σειρά από τέτοιες ανάγκες.

Να με συγχωρέσετε, ένα σχόλιο να κάνω. Η αλήθεια είναι ότι θα μας δοθεί η ευκαιρία στις αρμόδιες επιτροπές, αλλά και στην Ολομέλεια να συζητήσουμε το σχέδιο δράσης, σε σχέση με τις δημογραφικές εξελίξεις, καθώς αυτό είναι πάρα πολύ σύνθετο. Εγώ θα σταθώ μόνο σε ένα σχόλιο που έγινε. Ούτως ή άλλως, σας έχουμε καταθέσει συγκεκριμένες προτάσεις το ΚΚΕ. Το ζήτημα της προστασίας της εργαζόμενης μητέρας αφορά μια σειρά από τις πλευρές της κοινωνικής της ζωής. Αφορά πρώτα και κύρια την προστασία της στο χώρο δουλειάς, και να μην εργάζεται σε συνθήκες, που επιβαρύνουν την ίδια, και τον οργανισμό της.

Επίσης, αφορά και το να μην αποκλείεται από στοιχειώδη δικαιώματα, όπως το επίδομα άδειας μητρότητας, τοκετού, λοχείας, μητρότητας, καθώς και την εννεάμηνη ειδική παροχή προστασίας της μητρότητας. Αυτό το άρθρο του νόμου που αποκλείει τις γυναίκες από τις συγκεκριμένες προστατευτικές διατάξεις, δηλαδή αν δεν έχουν συμπληρώσει 200 ένσημα τα τελευταία δύο χρόνια, είναι άρθρο με νόμο του 1954 και ούτε μία Κυβέρνηση δεν τόλμησε να το καταργήσει. Αυτό αφορά προφανώς εργαζόμενες μητέρες που δουλεύουν «εποχιακά» και ιδιαίτερα στον τουρισμό. Εργαζόμενες μητέρες που η πλειοψηφία τους δουλεύει με τις ελαστικές σχέσεις εργασίας, καθώς κυνηγάνε για να μαζέψουν το ένσημο.

Αυτές οι νέες κοπέλες έχουν ανάγκη να υποστηριχθούν, καθώς το Κ.Κ.Ε έχει καταθέσει συγκεκριμένη τροπολογία επί Κυβέρνησης ΣΥΡΙΖΑ-ΑΝΕΛ, αλλά και επί Κυβέρνησης Νέας Δημοκρατίας να καταργηθεί αυτή η απαράδεκτη διάταξη. Όπως αντίστοιχα ο αποκλεισμός των αυτοαπασχολούμενων γυναικών, οι οποίες, επί της ουσίας, αποκλείονται αν δεν είναι ασφαλιστικά ενήμερες και αυτό είναι ένα αρκετά μεγάλο κομμάτι.

Για να κλείσω λοιπόν, αν μπορούσαμε να βάλουμε ένα τίτλο στο νομοσχέδιο, είναι ότι η «Σύσταση και Λειτουργία των Υπηρεσιών του Υπουργείου Οικογένειας και Κοινωνικής Συνοχής», έτσι όπως αναφέρεται στα άρθρα 18 - 26 για να προχωρήσουν οι στρατηγικοί σχεδιασμοί της Κυβέρνησης στον ευαίσθητο αυτό τομέα της παιδικής προστασίας, των ΑμεΑ, χρονίως πασχόντων, άλλων κοινωνικών ευάλωτων ομάδων, είναι ένα βασικό ζήτημα με τι μόνιμο προσωπικό θα στελεχωθεί και τι προσλήψεις αντίστοιχα θα γίνουν όλων των ειδικοτήτων. Αλλά, το κύριο κατά τη γνώμη μας είναι ότι αυτός ο στρατηγικός σχεδιασμός πατάει σε μία διαχρονική πολιτική του κόστους-οφέλους για το Κράτος, και τους Επιχειρηματικούς Ομίλους.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Σας ευχαριστούμε, πολύ. Τον λόγο, έχει Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», ο κύριος Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ, πολύ. Γενικά το νομοσχέδιο το αντιμετωπίζουμε σαν ένα θετικό βήμα στο χάος που έχει επικρατήσει τα τελευταία χρόνια, πάνω στα πολύ ευαίσθητα θέματα που αγγίζουν προβλήματα δημογραφικού, στεγαστικού των γυναικών, καθώς και των ανθρώπων με την αναπηρία. Δυστυχώς, κάπως καθυστερημένα, αφού το Υπουργείο λειτουργεί 10 μήνες περίπου, αλλά δίχως δικιά του βάση, ενώ οι κοινωνικές υπηρεσίες θα πρέπει να έχουν άμεση επαφή μεταξύ τους, για να μπορούν να λειτουργήσουν κανονικά και σε ωφέλεια των πολιτών.

Στο άρθρο 3, στην διεύρυνση ωφελουμένων του προγράμματος «Στέγαση και Εργασία για τους Αστέγους», νομίζουμε ότι τα μέτρα είναι θετικά, αλλά δεν επαρκούν και οι παροχές είναι αρκετά μικρές, γιατί τα σπίτια που υπάρχουν είναι πολύ λίγα, λόγω του ότι δεν δίνονται ευκαιρίες και κίνητρα στους ιδιοκτήτες. Γνωρίζουμε όλοι το «χάος» που επικρατεί λόγω της «Golden Visa» και του «AirBnB» καθώς έχει κατακλύσει όλη την Ελλάδα. Οι δημόσιες δομές κοινωνικής πρόνοιας βρίσκονται σε οριακά σημεία πλέον, γιατί οι δομές δεν έχουν το κατάλληλο προσωπικό. Λείπουν πολλοί κοινωνικοί λειτουργοί, καθώς και πολλές δομές, ώστε να μπορέσουμε να πετύχουμε, ουσιαστικά αποτελέσματα.

Δεν ξέρουμε πόσους ευάλωτους ανθρώπους μπορείτε να καλύψετε με το πρόγραμμα και τι θα κάνετε με αυτούς που δεν κατάφεραν να ενταχθούν ακόμα σε αυτό το πρόγραμμα.

Στην παράγραφο 4, ως δικαιούχοι ορίζονται όσοι πληρούν τα εισοδηματικά κριτήρια όπως ορίζονται με την υπ. αρ. 97046/6-11-2023 Κοινή Υπουργική Απόφαση με θέμα: «Τροποποίηση της υπό στοιχεία 53923/23-7-2021 Κοινής Υπουργικής Απόφασης με θέμα «Τροποποίηση των όρων και των προϋποθέσεων εφαρμογής του προγράμματος «Ελάχιστο Εγγυημένο Εισόδημα». Αυτά τα ποσά ορίστηκαν πάνω από το ύψος στο οποίο ο πολίτης δεν δικαιούται το Ελάχιστο Εγγυημένο Εισόδημα. Μηνιαίως ορίζεται στα 216 ευρώ, όμως το ποσό αυτό είναι κάτω από την κατώτατη εθνική σύνταξη που είναι 383,46 ευρώ μικτά.

Δεδομένου ότι το ελάχιστο ποσό για τη μίσθωση μιας γκαρσονιέρας δεν μπορεί να είναι κατώτερο από 300 ευρώ, θα μπορούσε να αυξηθεί αυτό το ποσό τουλάχιστον στα 300 ευρώ. Να μην συνυπολογίζονται για τον προσδιορισμό του εισοδήματος των αιτούντων για το Ελάχιστο Εγγυημένο Εισόδημα τα αντίστοιχα επιδόματα κοινωνικού σκοπού που λαμβάνει ο υπό ένταξη δικαιούχος, δεδομένου ότι εξυπηρετούν τον ίδιο σκοπό και δεν μπορούν να αλληλοαποκλείονται αναιτιολόγητα, καθώς και τα αναπηρικά επιδόματα και πάντως το επίδομα του παιδιού.

Επίσης, να μην συνυπολογίζονται για τον προσδιορισμό του εισοδήματος των αιτούντων για το ελάχιστο εγγυημένο εισόδημα τα ποσά της διατροφής που λαμβάνει ο γονέας που ασκεί τη γονική μέριμνα, δεδομένου ότι η διατροφή αφορά αποκλειστικώς στο κάθε ανήλικο τέκνο και όχι τον γονέα. Επομένως, δεν θα πρέπει να προσμετράται στο εισόδημα του γονέα. Άλλωστε το εισόδημα του γονέα αφορά μόνο το επίδομα του τέκνου. Άρα είτε το επίδομα τέκνου, είτε η διατροφή θα πρέπει να εξαιρεθεί.

Στο άρθρο 6, η επιλογή της Εθνικής Πρωτεύουσας Νεολαίας πρέπει να γίνεται με απόλυτη διαφάνεια από επιτροπή απόλυτα εξειδικευμένων ατόμων.

Στο άρθρο 8, «Διοίκηση, εσωτερικός έλεγχος και διαφάνεια φορέων λειτουργίας μονάδων παιδικής προστασίας και φροντίδας», στην παράγραφο 5 επιτρέπεται η ανάθεση του εσωτερικού ελέγχου σε εξωτερικό συνεργάτη. Θα πρέπει, κατά την άποψή μας, να θεσπιστούν κριτήρια για τα προσόντα του εξωτερικού συνεργάτη, τουλάχιστον, να είναι εγγεγραμμένος στο Μητρώο Εσωτερικών Ελεγκτών του Οικονομικού Επιμελητηρίου της Ελλάδας. Στις παραγράφους 6 και 7 η συγκεντρωτική έκθεση ελέγχου και η έκθεση διαχείρισης θα πρέπει να γίνεται να κοινοποιείται στην κατά περίπτωση εποπτεύουσα αρχή, η οποία εν συνεχεία να την αναρτά σε δημόσιο ιστότοπο. Στους εργαζόμενους, επίσης, του φορέα είναι λάθος να τους απαγορεύεται εσαεί το να μπορούν να μπουν στο συμβούλιο.

Στο άρθρο 10 νομίζουμε ότι δεν λήφθηκαν επαρκώς υπόψιν στο νομοσχέδιο τα σχόλια των οργανώσεων της κοινωνίας των πολιτών που ασχολούνται με την προάσπιση των δικαιωμάτων των παιδιών και έχουν συσσωρεύσει εμπειρία και εξειδίκευση στο πεδίο της παιδικής προστασίας, οι οποίες και με στόχο το βέλτιστο συμφέρον των παιδιών, θεωρούν αναγκαία τη συμπερίληψη των οργανώσεων της κοινωνίας των πολιτών που ασχολούνται με την παιδική προστασία στη σύνθεση εθνικού μηχανισμού εκπόνησης, παρακολούθησης και αξιολόγησης σχεδίου δράσης για τα δικαιώματα των παιδιών.

Στο άρθρο 12, στη σύνθεση Εθνικού Μηχανισμού Εκπόνησης θα μπορούσε να συμμετέχει και εκπρόσωπος από το Σύνδεσμο Κοινωνικών Λειτουργών Ελλάδας, Νομικό Πρόσωπο Δημοσίου Δικαίου, ώστε να υπάρχει εκπροσώπηση και από επιστήμονες με άμεση γνώση της πραγματικότητας των παιδιών. Ο εκπρόσωπος οφείλει να έχει εργαστεί τουλάχιστον 5 έτη σε αντίστοιχες δομές. Στη σύνθεση εθνικού συμβουλίου θα μπορούσε να συμμετέχει και εκπρόσωπος από τους ΟΤΑ α΄ βαθμού που φιλοξενούν κέντρα υποδοχής προσφύγων στις παραμεθόριες, ώστε να υπάρχει εκπροσώπηση και από εκπροσώπους της κοινωνίας με άμεση και επιτόπια γνώση της πραγματικότητας και των συνθηκών.

Ένας μηχανισμός που συστήνεται με σκοπό την προάσπιση των δικαιωμάτων του παιδιού, χωρίς να προβλέπει τη συμμετοχή των ίδιων των παιδιών στη σύνθεσή του, έρχεται σε αντίθεση με τις καταληκτικές παρατηρήσεις της Επιτροπής του ΟΗΕ για τα Δικαιώματα του Παιδιού του Ιουνίου του 2022. Κατά τούτο, η μη συμπερίληψη των ίδιων των παιδιών προκειμένου να εξασφαλιστεί, αφενός, η ακρόασή τους και η έκφραση των αναγκών τους και, αφετέρου, να συνυπολογιστεί η γνώμη τους σε ζητήματα που αφορούν τα ίδια, καθιστώντας τα συνδιαμορφωτές και ενεργά υποκείμενα σε ζητήματα που αφορούν, σε καμία περίπτωση δεν ανταποκρίνεται στο κανονιστικό περιεχόμενο του άρθρου 12 της Σύμβασης για τα Δικαιώματα του Παιδιού.

Άλλωστε, η ενδυνάμωση των παιδιών προϋποθέτει εμπιστοσύνη πως δίνοντάς τους τον ανάλογο χώρο μπορούν να αναλαμβάνουν ευθύνες και να συμμετέχουν σε διαδικασίες λήψης αποφάσεων, βοηθώντας τους έτσι παράλληλα να αναπτύξουν την αίσθηση του ανήκειν, της δικαιοσύνης, της ευθύνης και της αλληλεγγύης.

Για το άρθρο 14, την έκθεση του Σικιαριδείου, το βρίσκουμε πολύ θετικό. Πρέπει, όμως, οπωσδήποτε να αλλάξει ο τίτλος, όπως είπαν και όλοι οι άλλοι. Η φράση «απροσαρμόστων παίδων» είναι όρος που δεν στέκει σήμερα, είναι και αδόκιμος και υποτιμητικός.

Στο άρθρο 15, δεν προβλέπει τις άμεσες μεσιτικές δαπάνες για τους νέους που φεύγουν από τις δομές. Οι δομές πρώτης υποδοχής των ατόμων που διαβιούν σε συνθήκες αστεγίας, χρειάζονται και άλλη ενίσχυση ακόμα. Δεν επαρκούν μόνο τα χρήματα που έχουν προβλεφθεί να δαπανηθούν μέσω των επιδοτήσεων.

Στο άρθρο 17, για την ανάληψη ερανικού ποσού της ερανικής επιτροπής ανεγέρσεως ηρώου της Μανιάτισσας, σύμφωνα με το άρθρο 124 - 125 η επιτροπή, παύει να υπάρχει μόλις περάσει ο χρόνος που είχε ταχθεί για να περατωθεί το έργο της. Άλλως, η επιτροπή μπορεί να διαλυθεί με προεδρικό διάταγμα, πρώτον, αν αποφασίσει η ίδια να διαλυθεί, δεύτερον, αν έχει παρεκκλίνει από το έργο της, τρίτον, αν η εκτέλεση του έργου της έγινε ανέφικτη ή συνάγεται οπωσδήποτε ότι εγκαταλείφθηκε και, τέταρτον, αν ο σκοπός έγινε παράνομος ή ανήθικος ή αντιβαίνει στη δημόσια τάξη.

Με το π.δ. 583/1978, δεν είχε οριστεί χρόνος. Επομένως, ανεγέρθη ποτέ αυτό το άγαλμα στο Διρό Λακωνίας; Τι ποσό είχε συγκεντρωθεί και ως πότε; Υπάρχει κάποιο από τις προϋποθέσεις του άρθρου 125; Στην ερανική επιτροπή συμμετείχε ως πρώτο μέλος ο Μητροπολίτης Οιτύλου Γυθείου και ως δεύτερο μέλος ο τότε κοινοτάρχης Πύργου Διρού. Για ποιο λόγο το ποσό αυτό δεν παραδίδεται στο διάδοχο Ο.Τ.Α.; Προσφέρθηκε στον Ο.Τ.Α. και μήπως το αρνήθηκε; Εάν τελικώς παραδοθεί στην Μητρόπολη Μάνης, ποιοι είναι οι σκοποί στους οποίους θα το διαθέσει; Έχει καταθέσει μήπως συγκεκριμένη πρόταση; Έχουμε κάποιο στοιχείο; Το ρωτάμε αυτό.

Για το άρθρο 28, στη σύνθεση Εθνικού Συμβουλίου κατά του Ρατσισμού και της Μισαλλοδοξίας, στη σύνθεση Εθνικού Συμβουλίου θα μπορούσε να συμμετέχει και ένας εκπρόσωπος από τους Ο.Τ.Α. α΄ βαθμού, που φιλοξενούν κέντρα υποδοχής προσφύγων στις παραμεθόριες περιοχές, ώστε να υπάρχει εκπροσώπηση και από εκπροσώπους της κοινωνίας με άμεση και επιτόπια γνώση της πραγματικότητας, ώστε να γίνεται όσο πιο πολύ κατανοητό το μέγεθος του προβλήματος.

Για το άρθρο 32, είμαστε απόλυτα θετικοί στην αποζημίωση των γουνοποιών. Σαν γενική παρατήρηση, θα μπορούσε να προστεθεί για όλους τους φορείς και τα ιδρύματα του εν λόγω νομοσχεδίου, ότι οι εκάστοτε νόμιμοι εκπρόσωποι και οι έχοντες την ευθύνη της οικονομικής διαχείρισης του φορέα, θα πρέπει να είναι υπόχρεοι υποβολής του πόθεν έσχες και της δήλωσης αυτής. Σας ευχαριστώ πολύ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Σας ευχαριστούμε πολύ.

Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κυρία Πρόεδρε. Κυρία Υπουργέ, κύριοι συνάδελφοι, πρόσφατες εκτιμήσεις προβλέπουν απομείωση του πληθυσμού στην πατρίδα μας κατά το εφιαλτικό ποσοστό 25% μέχρι το έτος 2070. Από 10.500.000 κάτοικοι, ο πληθυσμός της Ελλάδας προβλέπεται να μειωθεί στα 7.700.000. Ετούτο θα σημάνει, όπως είναι ευνόητο, σημαντική αποδυνάμωση του ελληνισμού, αν αναλογιστεί κανείς και την πολιτική της Κυβέρνησης να μη μειωθεί ο πληθυσμός της χώρας μας, όχι όμως με αύξηση των γεννήσεων των Ελλήνων, αλλά ούτε και με επαναπατρισμό των εκπατρισμένων, αλλά με συμπλήρωση του αριθμού με μετανάστες.

Ευχόμαστε η Κυβέρνηση, να μην προτίθεται να ελληνοποιήσει 2,5 εκατομμύρια μετανάστες, προκειμένου να μη μειωθεί ο πληθυσμός. Η Κυβέρνηση διαφημίζει την πολιτική της δήθεν ενίσχυσης των οικογενειών, αλλά δεν ενισχύει το εισόδημα τους, ούτε παρέχει κίνητρα για τεκνοποιία, ούτε αντιμετωπίζει αποτελεσματικά το ζήτημα της συνεχώς αυξανόμενης ακρίβειας των ειδών πρώτης ανάγκης, ούτε βέβαια προτίθεται να βελτιώσει τις χαμηλού επιπέδου υπηρεσίες που παρέχει στους πολίτες στον τομέα της δημόσιας υγείας, της παιδείας και της κοινωνικής πολιτικής.

Ερχόμαστε τώρα στο υπό ψήφιση νομοσχέδιο, στο οποίο παρατηρούμε τα εξής. Για το άρθρο 3, διεύρυνση ωφελούμενων του προγράμματος «Στέγαση και Εργασία για τους Αστέγους», τροποποίηση του άρθρου 15, ν.4756/20. Ως προς το γενικότερο πνεύμα του παρόντος, έχουμε να επισημάνουμε ότι η Κυβέρνηση πρώτιστα οφείλει να ασκήσει προληπτική πολιτική, η οποία να αποσκοπεί στο να μην υπάρχουν άστεγοι, στο να μη δημιουργούνται άστεγοι, στο να μην οδηγούνται άνθρωποι στο να καταλήγουν άστεγοι, και σε αυτό, η Κυβέρνηση, οφείλει να ασκήσει δραστική πολιτική.

Αντιθέτως, όμως, η ίδια η Κυβέρνηση, έχει ωθήσει πολλούς στο να χάσουν το μοναδικό τους σπίτι, αφού επέτρεψαν στα funds, στα οποία οι τράπεζες έριξαν τους δανειολήπτες πουλώντας τα χαρτοφυλάκιά τους «αντί πινακίου φακής», με την ανοχή της Κυβέρνησης και με μία σειρά ευνοϊκών νομοθετημάτων, να σύρουν σε πλειστηριασμό τις μοναδικές κατοικίες πολλών δανειοληπτών, από τους οποίους πολλοί είναι και οικογενειάρχες. Εν συνεχεία, έρχεται να ασκήσει δήθεν φιλοοικογενειακή πολιτική.

Ας μας απαντήσει η Κυβέρνηση, λοιπόν, πόσοι από αυτούς που έχασαν τα σπίτια τους ξεκίνησαν τον αγώνα να τα αποκτήσουν, έχοντας στο μυαλό τους την προοπτική τελικώς να τα χάσουν; Πόσοι από αυτούς σκόπευαν να χάσουν τις δουλειές τους την περίοδο της κρίσης; Πόσοι σκόπευαν να δουν τα εισοδήματά τους να εκμηδενίζονται και να μην μπορούν να καταβάλουν τις δόσεις τους; Πόσοι από αυτούς είχαν ως προοπτική να δαπανήσουν χρόνια από τη ζωή τους σε αβεβαιότητα, σαν αναξιοπρέπεια, σε αγωνίες, στα πρόθυρα της τρέλας; Ήταν όλοι τους ασυνεπείς; Ήταν όλοι στρατηγικοί κακοπληρωτές ή μήπως η Κυβέρνηση ήταν αυτή που τους έφερε σε τέτοια δεινή θέση; Ας μην οδηγεί, λοιπόν, η Κυβέρνηση τους πολίτες να χάνουν τα σπίτια και να καθίστανται άστεγοι και μετά ας ασκήσει την πολιτική της. Αλλιώς, θέτουμε εν αμφιβόλω τις πραγματικές της προθέσεις.

Άρθρο 4, «Διεύρυνση του Προγράμματος Χρηματοδότησης για τη δημιουργία Νέων Τμημάτων Βρεφικής Φροντίδας». Ας ρωτήσει η Κυβέρνηση πόσο κοστίζει η βρεφική φροντίδα και αν οι οικογένειες μπορούν να αναλάβουν το κόστος της. Μπορούν οι εργαζόμενοι γονείς να αντέξουν το κόστος της ανατροφής του βρέφους; Αν εργάζεται ο ένας είναι αδύνατο. Αν εργάζονται και οι δύο, τότε δεν μπορούν να αντέξουν το κόστος της τροφού. Πόσοι, λοιπόν, τολμούν είτε αντέχουν να αποκτήσουν παιδιά;

Ας μην απορεί, λοιπόν, η Κυβέρνηση που σε 45 χρόνια η Ελλάδα θα έχει συρρικνωθεί, τουλάχιστον, κατά 25%. Και τούτο, διότι η ίδια προκαλεί τη συρρίκνωση, αποθαρρύνοντας τις νέες οικογένειες να αποκτήσουν παιδιά. Είναι φως φανάρι. Η Κυβέρνηση με το να ανέχεται να διατηρούνται οι τιμές ειδών πρώτης ανάγκης στα ύψη, με το να μην προσφέρει καμία ουσιαστική βοήθεια και υποστήριξη στις νέες οικογένειες, με το να μην τους παρέχει ελαφρύνσεις, ουσιαστική αρωγή, βοήθεια, αποδεικνύει με την κοινή λογική, πως αποσκοπεί μόνο στη διεθνή της εικόνα και καθόλου δεν ενδιαφέρεται για την πραγματική κατάσταση των οικογενειών στην πατρίδα μας. Για αυτό θέτουμε εν αμφιβόλω τις προθέσεις της.

Άρθρο 6, «Εθνική Πρωτεύουσα Νεολαίας», αν και το παρόν άρθρο μπορεί να λειτουργήσει ως κίνητρο για την ενεργή συμμετοχή των νέων στην τοπική αυτοδιοίκηση, οφείλουμε να εκφράσουμε τις επιφυλάξεις ως προς τον τρόπο υλοποίησης αυτού. Ο προβληματισμός μας συνιστάται στο ότι αναμειγνύεται άμεσα και ενεργά ο Υπουργός Κοινωνικής Συνοχής. Συγκεκριμένα, το πρόγραμμα το αξιολογεί η Επιτροπή, η οποία συγκροτείται με την απόφαση της παραγράφου 2 του άρθρου 29, ενώ με κοινή υπουργική απόφαση απονέμεται στον Οργανισμό Τοπικής Αυτοδιοίκησης α΄ βαθμού, ο οποίος διακρίνεται ο τίτλος της «Εθνικής Πρωτεύουσας Νεολαίας», για το έτος της διάκρισης του.

Επίσης, με όμοια απόφαση, πραγματοποιείται και η ανάθεση της υλοποίησης, παρακολούθησης και διαχείρισης του προγράμματος σε φορέα της Γενικής Κυβέρνησης. Η παρούσα ρύθμιση, ωστόσο, δεν διευκρινίζει ποιοι δήμοι θα συμμετέχουν σε αυτό, με τι κριτήρια θα αξιολογούνται και θα λαμβάνουν αυτή τη βράβευση και πώς και από ποιον, τελικά, θα χρησιμοποιούνται αυτά τα χρήματα. Αξιοπρόσεκτο, μάλιστα, είναι ότι με κοινή υπουργική απόφαση προβλέπεται, επιπλέον, η δυνατότητα επιχορήγησης του δήμου που διακρίνεται με ποσό ύψους έως 80 χιλιάδων ευρώ.

Εύλογα γεννιέται το ερώτημα, πώς θα χρησιμοποιούνται και θα αξιοποιούνται αυτά τα χρήματα; Με ποια κριτήρια; Σε ποιο αντικείμενο; Θα απορροφούνται σε αντικείμενα που θα ωφελούν τη νεολαία, χάριν της οποίας κερδήθηκαν αυτά τα χρήματα ή μήπως θα σκορπιστούν με ομιχλώδεις διαδικασίες σε αμφισβητούμενα αντικείμενα; Εδώ χρειάζεται να τονίσουμε τον κίνδυνο κατασπατάλησης δημοσίου χρήματος εκ μέρους των δήμων.

Άρθρο 11, με την παρούσα τροποποίηση προβλέπεται η μεταφορά του εθνικού μηχανισμού εκπόνησης, παρακολούθησης και αξιολόγησης σχεδίων δράσης και τα δικαιώματα του παιδιού στη Γενική Γραμματεία Δημογραφικής και Στεγαστικής Πολιτικής. Σύμφωνα με την αιτιολογική έκθεση, μέχρι την έκδοση του π.δ. 7723, τη μέριμνα για τη λειτουργία του, είχε το Τμήμα Ανθρωπίνων Δικαιωμάτων της Διεύθυνσης Ανθρωπίνων Δικαιωμάτων και Απονομής Χάριτος της Γενικής Διεύθυνσης Ειδικών Νομικών Ζητημάτων και Ανθρωπίνων Δικαιωμάτων.

Το ερώτημα το οποίο σας θέτουμε είναι το εξής. Ποιος ο λόγος αυτής της αλλαγής αρμοδιότητας; Σύμφωνα με την Eurostat, το 28% των παιδιών στην Ελλάδα αντιμετωπίζει κίνδυνο φτώχειας ή κοινωνικού αποκλεισμού. Το ποσοστό είναι το πέμπτο υψηλότερο στην Ευρωπαϊκή Ένωση, μετά της Ρουμανία 41,5%, της Βουλγαρίας 39,9%, της Ισπανίας 32,2% και της Ιταλίας 28,5 %. Όσο, τελικά, δεν υπάρχει σοβαρός οικογενειακός σχεδιασμός, απλώς, μεταφέρετε από τη μία γραμματεία στην άλλη αρμοδιότητες, χωρίς να υπάρχουν αποτελέσματα.

Επίσης, από ό,τι φαίνεται από αυτό το άρθρο, δίνεται σαφή προτεραιότητα στη προστασία των παιδιών στο πλαίσιο των προσφυγικών και μεταναστευτικών ροών, αλλά αφήνετε την ίδια στιγμή τα ελληνόπουλα χωρίς υποστήριξη. Απαράδεκτο.

Άρθρο 14, σε αυτό το άρθρο, το οποίο αναφέρεται στη σύνθεση του Διοικητικού Συμβουλίου του Σικιαρίδειου Ιδρύματος Απροσάρμοστων Παιδιών, απαράδεκτος ο όρος, κυρία Υπουργέ. Βλέπουμε πως προβλέπονται αλλαγές τυπικού χαρακτήρα, σύμφωνα με τις οποίες αλλάζει ο τίτλος του αρμόδιου Υπουργού και η υπηρεσία προέλευσης του Γραμματέα και του Αναπληρωτή του, ενώ αντίθετα, η αποζημίωση του Προέδρου, του Αναπληρωτή και των μελών αναφέρονται αόριστα και αδιευκρίνιστα. Αυτές, λοιπόν, θα οροθετούνται με κοινή απόφαση των Υπουργών Κοινωνικής Συνοχής και Οικογένειας και Εθνικής Οικονομίας και Οικονομικών.

Τούτο, λοιπόν, εγείρει ερωτήματα. Η πρόσθεση ενός μέλους και του Αναπληρωτή του στο Διοικητικό Συμβούλιο, δεν επιφέρει κάποια ουσιαστική αλλαγή, ενώ το μόνο σημείο το οποίο μπορεί να επικροτηθεί είναι η προσθήκη στο Διοικητικό Συμβούλιο ενός εκπροσώπου και ενός αναπληρωτή από την Ένωση Γονέων και Κηδεμόνων των παιδιών του Σικιαρίδειου Ιδρύματος. Άρα, διαπιστώνουμε, πως δεν πραγματοποιούνται ουσιαστικές αλλαγές, οι οποίες θα μπορούσαν να διασφαλίσουν την εύρυθμη λειτουργία και περιφρούρηση της ακεραιότητας του Διοικητικού Συμβουλίου και μάλιστα στο θέμα των αποζημιώσεων δεν υπάρχει σαφής διευκρίνιση.

Στο άρθρο 19, με την προτεινόμενη ρύθμιση προβλέπονται η σύσταση, ο σκοπός, οι αρμοδιότητες και η στελέχωση της Γενικής Διεύθυνσης Διοικητικών και Οικονομικών Υπηρεσιών και Ηλεκτρονικής Διακυβέρνησης του Υπουργείου Κοινωνικής Συνοχής και Οικογένειας, καθώς και τις οργανικές μονάδες που θα διαρθρώνονται υπό τη Γενική Διεύθυνση. Επίσης, ορίζεται ότι μέχρι τη πλήρωση των θέσεων των προϊσταμένων στις διευθύνσεις και στα τμήματα αυτών, που συγκροτούν τη Γενική Διεύθυνση Διοικητικών και Οικονομικών Υπηρεσιών και Ηλεκτρονικής Διακυβέρνησης οι εν λόγω θέσεις πληρούνται από υπαλλήλους που διαθέτουν τα προσόντα του άρθρου 18 του ν.4492/2017.

Αναλυτικότερα, στο Υπουργείο Κοινωνικής Συνοχής και Οικογένειας, συστήνεται η Γενική Διεύθυνση Διοικητικών και Οικονομικών Υπηρεσιών και Ηλεκτρονικής Διακυβέρνησης, η οποία θα έχει ως σκοπό τη διαχείριση και ανάπτυξη του ανθρώπινου δυναμικού, τον εκσυγχρονισμό των υπηρεσιακών μονάδων του και τον έλεγχο των οικονομικών θεμάτων και λειτουργιών του Υπουργείου.

Η Γενική Διεύθυνση Διοικητικών και Οικονομικών Υπηρεσιών και Ηλεκτρονικής Διακυβέρνησης, αποτελείται από τις εξής οργανικές μονάδες. Πρώτον, είναι η Διεύθυνση Υποστήριξης Ανθρώπινου Δυναμικού και Υπηρεσιών, δεύτερον η Διεύθυνση Προμηθειών Μέριμνας και Περιουσίας, τρίτον η Διεύθυνση Ηλεκτρονικής Διακυβέρνησης, τέταρτον την Διεύθυνση Προϋπολογισμού Δημοσιονομικών Αναφορών και Εποπτείας Νομικών Προσώπων και πέμπτο η Διεύθυνση Οικονομικής Διαχείρισης. Όπως καταλαβαίνουμε, είναι σαφές ότι, εν προκειμένω, πρόκειται για δημιουργία θέσεων στο Υπουργείο προς εκπλήρωση κομματικών υποσχέσεων, θέσεων οι οποίες θα πληρωθούν σύμφωνα με κομματικά συμφέροντα ενόψει Ευρωεκλογών.

Άρθρο 21, σκοπός της Διεύθυνσης Προμηθειών, Μέριμνας και Περιουσίας είναι η ομαλή λειτουργία των υπηρεσιών του Υπουργείου Κοινωνικής Συνοχής και Οικογένειας, με τη χρήση όλων των αναγκαίων πόρων και υπηρεσιών. Τούτο θα επιτυγχάνεται δήθεν μέσα, πρώτον, από την κατάρτιση και εκτέλεση κάθε είδους προμήθειας του Υπουργείου, δεύτερον την κατάρτιση προγράμματος προμηθειών αγαθών και παροχής υπηρεσιών, τρίτον συγκέντρωση αιτημάτων και την αξιολόγηση των αναγκών προμηθειών, τέταρτον τη διοικητική μέριμνα του Υπουργείου, πέμπτο τη διαχείριση του υλικού και την εγκατάστασή του, έκτο την εποπτεία και τον έλεγχο τεχνικών έργων και μελετών του Υπουργείου και των εποπτευόμενων φορέων, έβδομο τη καταγραφή, τη μελέτη και την αξιοποίηση της ακίνητης περιουσίας του Υπουργείου, όγδοο τη διαχείριση των περιουσιακών στοιχείων και του υλικού που τηρείται στις αποθήκες του Υπουργείου, ένατο τη διαχείριση των διαθέσιμων υλικών, εφοδίων και πόρων για την άρτια υλικοτεχνική υποστήριξη των υπηρεσιών και των εγκαταστάσεων και δέκατο τη μέριμνα για την υγιεινή και την ασφάλεια των κτιρίων και του προσωπικού.

Αντίστοιχα, η Διεύθυνση θα αποτελείται από τα ανάλογα τμήματα, δηλαδή το Τμήμα Προμηθειών, το Τμήμα Διοικητικής μέριμνας και διαχείρισης υλικού και υποδομών και το Τμήμα Τεχνικών Έργων και Διαχείρισης Ακίνητης Περιουσίας, τμήματα τα οποία θα έχουν συναφείς μεταξύ τους αρμοδιότητες. Η εν λόγω Διεύθυνση θα σχετίζεται άμεσα και με δημόσιες και διοικητικές συμβάσεις. Είναι, λοιπόν, ευνόητο, ότι ένα μεγάλο μέρος του υπουργικού προϋπολογισμού θα περνά από αυτή, γεγονός το οποίο καθιστά αυτομάτως την ανάγκη στελέχωσής της με προσοχή και με φειδώ. Εν προκειμένω, συμβαίνει το αντίθετο. Δημιουργούνται τρία συναφή τμήματα με αόριστες αρμοδιότητες που καλύπτουν η μία την άλλη.

Όπως καταλαβαίνουμε, πρόκειται για τη δημιουργία ενός πολύπλοκου Υπουργείου με Γενική Διεύθυνση, επιμέρους διευθύνσεις και τμήματα. Προφανώς, η Κυβέρνηση υποσχέθηκε δημόσιες θέσεις σε ημετέρους προς εκπλήρωση προεκλογικών υποσχέσεων. Παράλληλα, όμως, η Κυβέρνηση κρατά υποστελεχωμένα τα νοσοκομεία και μάλιστα της περιφέρειας, όπου οι κάτοικοι δεν έχουν πολλές εναλλακτικές και μοιραία καταφεύγουν στους ιδιώτες. Πρόσφατο παράδειγμα, η παθολογική κλινική του Νοσοκομείου του Κιλκίς, η οποία καταρρέει. Για αυτό το ζήτημα του Νοσοκομείου Κιλκίς, ένα από τα πολλά υπό κατάρρευση νοσοκομεία της περιφέρειας, καταθέσαμε σήμερα ερώτηση, κύρια Υπουργέ.

Θα κλείσω τη σημερινή μου ομιλία με μια θλιβερή είδηση. Μια ασθενής ΑμεΑ, δικαιούχους προσωπικού βοηθού, πνίγηκε, δυστυχώς, τρώγοντας στο σπίτι, ενώ η προσωπική της βοηθός δεν ήξερε τι να κάνει, πώς να αντιμετωπίσει αυτό το πολύ δυσάρεστο πλην τόσο πιθανό, περιστατικό. Επίσης, δεν ήταν έτοιμη να αντιμετωπίσει έγκαιρα το περιστατικό, μάλιστα κάλεσε με μεγάλη καθυστέρηση το ΕΚΑΒ. Όχι που θα ερχόταν, αλλά ο νόμος δεν υποχρεώνει τους προσωπικούς βοηθούς να έχουν γνώσεις πρώτων βοηθειών, παρά μόνο τους συστήνει τη σχετική εκπαίδευση. Μήπως, όμως, θα έπρεπε να αναθεωρήσει και να υποχρεώσει τους επίδοξους προσωπικούς βοηθούς, να περάσουν από σχετική εκπαίδευση;

Ας μην ξεχνάμε ότι ανάγκη για προσωπικό βοηθό έχουν πρόσωπα με ειδικές ανάγκες, τα οποία είναι εκτεθειμένα σε κινδύνους, που για έναν υγιή αυτές οι περιστάσεις δεν συνιστούν κίνδυνο. Η Κυβέρνηση οφείλει να αναθεωρήσει και να ενεργεί υπεύθυνα και όχι αποσπασματικά. Εν προκειμένου, ο προσωπικός βοηθός δεν είναι απλά ένας συνοδός συντροφιάς, αλλά ένα πρόσωπο ζωτικής και κρίσιμης σημασίας, το οποίο τη δεδομένη στιγμή θα κληθεί να σώσει η ζωή. Για αυτό θα πρέπει να είναι κατάλληλα προετοιμασμένος και εκπαιδευμένος για αυτό.

Ας αναλογιστούμε τα σκυλιά - συνοδούς τυφλών, τα οποία με την κατάλληλη εκπαίδευση καθίστανται ζωτικής σημασίας και απαραίτητα για τη λειτουργικότητα των βοηθουμένων προσώπων, έχοντας προλάβει δυσάρεστες καταστάσεις σε πολλές περιπτώσεις και έχοντας σώσει ζωές. Πόσο μάλλον οι άνθρωποι, οι οποίοι καλούνται να φροντίσουν ανθρώπους, πόσο προετοιμασμένοι για κάθε ενδεχόμενο θα πρέπει να είναι; Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Τσίμαρης Ιωάννης, Δελής Ιωάννης, Δάγκα Παρασκευή (Βιβή), Μεταξάς Βασίλειος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Δημητριάδης Πέτρος, Βρεττός Νικόλαος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων και Χουρδάκης Μιχαήλ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ευχαριστούμε πολύ. Το λόγο τώρα έχει η κυρία Θεανώ Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύρια Πρόεδρε. Κύρια Υπουργέ, σήμερα αποκλείστηκαν από το επίδομα μητρότητας οι μητέρες αναπληρώτριες εκπαιδευτικοί. Ρωτώ, έγινε αυτό με τη συγκατάθεση σας ως Υπουργού Οικογένειας και Δημογραφικής Πολιτικής και αύριο θα συμμετάσχετε στο Υπουργείο Παιδείας, για να άρετε την αδικία; Θεωρείται δίκαιο, επίσης, να αποκλείονται όσες μητέρες έχουν κάτω από 200 ένσημα; Εμείς δώσαμε voucher για βρεφονηπιακούς σταθμούς στις άνεργες μητέρες, τις οποίες απέκλειε το πρόγραμμα τότε αν δεν ήταν εργαζόμενες.

Το δώσαμε και, βέβαια, κάναμε τον ψηφιακό ΟΠΕΚΑ, που καταφέρνει να δίνει όλα τα επιδόματα με διαφάνεια και αυτό όσα είπατε για τον ΟΠΕΚΑ, τα εκλαμβάνω ως φιλοφρόνηση και σας ευχαριστώ. Κυρία Υπουργέ, θα κάνω μια ασυνήθιστη για τα κοινοβουλευτικά μας δεδομένα τοποθέτηση, στην κατ’ άρθρον ανάγνωση, γιατί όπως μου είπατε έχω ασκήσει διοίκηση σε αυτό τον ακριβώς σε αυτόν τον τομέα και επομένως θεωρώ χρέος μου να μην υπεκφύγω απλά με κριτική, αλλά να αντιπροτείνω τι έπρεπε να κάνετε, να αντιπροτείνω και θα το κάνω με πλήρη αίσθηση της ευθύνης μου. Θα ισχυριστώ, κατ’ αρχήν, όπως σας είπα και την άλλη φορά, ότι το οργανωτικό σχήμα για το νέο Υπουργείο, στα άρθρα 18-26, είναι αναντίστοιχο των σημερινών συνθηκών και, δυστυχώς, είστε εγκλωβισμένοι στο π.δ. 57/2023, που ετοίμασε κυρία η κυρία Μιχαηλίδου και που υλοποιούσε την εξαγγελία του Πρωθυπουργού.

Εγκλωβισμένοι είσαστε, διότι δεν υπάρχει Υπουργείο Κοινωνικών Υποθέσεων – Social Affairs, Οικογένειας και Κοινωνικής Συνοχής το λέτε εσείς – πουθενά στην Ευρώπη, που να μην έχει ξεχωριστή διοικητική δομή για θέματα προνοιακής φροντίδας για το παιδί, των αναπήρων, των ηλικιωμένων, τους ευάλωτους, τους Ρομά κλπ. και να τους βάζει όλους κάτω από μια Γενική Γραμματεία Δημογραφικής και Στεγαστικής Πολιτικής. Επίσης, έχετε αυτήν τη στιγμή, εκτός και αν δεν πάει εκεί η Πρόνοια και πάει κάπου αλλού και δεν το καταλάβει κυρία Υπουργέ, γιατί βλέπω ότι είσαστε κατάπληκτη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Όχι η Αναπηρία δεν είναι εκεί, είναι στην άλλη Γενική Γραμματεία, το ξέρετε ούτως ή άλλως, και πολιτικές Ρομά και όλα τα υπόλοιπα και η Πολιτική Προστασία.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Όλη την Πρόνοια εννοώ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Αλλά αναφέρεται το όνομα Αναπηρία.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Θα έρθω ακριβώς. Άρα, μην κάνετε την κατάπληκτη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Όχι, δεν μένω κατάπληκτη.Κατάπληκτη είμαι γιατί, ενώ είστε καλά ενημερωμένη, φαίνεται ότι δεν είσαστε.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Όπως επίσης, δεν μπορεί να παίρνετε τη Γραμματεία Ισότητας των Φύλων να τη μετατρέπεται σε σκέτη Ισότητας, να απορροφήσει από το Υπουργείο Δικαιοσύνης τα Ανθρώπινα Δικαιώματα συγχρόνως, ενώ έπρεπε να μείνει στο Υπουργείο Εσωτερικών, όπως συνάγεται από τις συστάσεις της GREVIO, τις οποίες, δυστυχώς, τις έχετε αγνοήσει πλήρως, ενώ έπρεπε να εφαρμοστούν από τον Νοέμβριο του 2023.

Τέλος, τα προγράμματα του ΚΔΒΜ έπρεπε, να μείνουν για τη νεολαία, έπρεπε να μείνουν στο Υπουργείο Παιδείας. Αυτοί είναι κατάλληλοι, αυτοί ξέρουν τη δουλειά και όχι απλά επειδή είναι αλλού. Αυτό είναι το λιγότερο και για μένα δεν είναι σημαντικό πού είναι η στέγη, κυρία Υπουργέ, λάθος το καταλάβατε. Εγώ τον ΟΠΕΚΑ τον έφτιαξα απέναντι από το Υπουργείο. Τον ΟΠΕΚΑ τον έφτιαξα απέναντι από τη Σολωμού. Εκεί ήτανε, έτυχε να είναι. Δεν με ένοιαζε, ήταν ψηφιακός, ήταν αυτόνομος; Τι με ένοιαζε αν δεν ήταν μέσα στην Πρόνοια ή μέσα στο Υπουργείο Εργασίας;

Δεν είναι εκεί το πρόβλημά σας. Το πρόβλημά σας είναι η διάρθρωση του Υπουργείου, του ίδιου του Υπουργείου. Εδώ, τι έπρεπε να έχετε κάνει; Δύο μεγάλα Υφυπουργεία, κατά την άποψή μου. Το ένα Στεγαστικής και Δημογραφικής Πολιτικής και το δεύτερο Υφυπουργείο για την Κοινωνική Προστασία και Φροντίδα. Θα έρθω και στα δύο Υφυπουργεία πώς έπρεπε να τα κάνετε και είμαι πολύ σοβαρή για αυτό όταν το λέω. Είτε δεν έχω καταλάβει καλά ή έχετε πάρει στα χέρια σας την «καυτή πατάτα» που λέγεται στεγαστική κρίση.

Την έχετε πάρει ή θα κάνει κάτι άλλο ο Πρωθυπουργός και το έχω χάσει; Γιατί αν την έχετε πάρει, σύμφωνα με τα στοιχεία της ΕΛΣΤΑΤ για το 2022, σχεδόν ένα στα δύο νοικοκυριά, 47,3% ή 2,5 εκ. νοικοκυριά, αντιμετωπίζουν δυσκολίες στην πληρωμή δανείου, ενοικίου και πάγιων εξόδων της κατοικίας, με τον δείκτη αυτόν το 2021 – δικιά σας Κυβέρνηση πάλι – να είναι 29,1%. Τα νοικοκυριά στη χώρα είναι 4,33 εκατομμύρια και από αυτά, τα 1,2 εκατομμύρια ενοικιάζουν και από αυτά τα 900.000χιλ, δηλαδή τρία στα τέσσερα νοικοκυριά στο νοίκι βρίσκονται σε στεγαστική κρίση.

Δεύτερον, 470.000 χιλ. νοικοκυριά που αποπληρώνουν στεγαστικό δάνειο αντιμετωπίζουν τον κίνδυνο, τον εφιάλτη, να «κοκκινίσει», λόγω του υπερδιπλασιασμού της δόσης. Για αυτό λέτε και εσείς εκείνη την περιβόητη ωραία φράση, «πήρες σπίτι». Εννοείτε τα 5.000 χιλ. σπίτια που δώσατε δήθεν στους νέους, «πήρες σπίτι τώρα, κοίταξε πως θα το κρατήσεις». Σωστά το λέτε, οι ιδιώτες θα τους το πάρουν.

Συγχρόνως, 300.000 τουλάχιστον κατοικίες με ήδη «κόκκινα» δάνεια κινδυνεύουν να τα χάσουν από πλειστηριασμούς. Έχουμε, τη μεγαλύτερη στεγαστική κρίση σε όλη την Ευρώπη, με ένα στα δύο νοικοκυριά να βρίσκεται σε αυτή την κατάσταση, όταν ο μέσος όρος της Ευρώπης είναι 8,7%. Για αυτό λέω, έχουμε καταλάβει τι πήρατε ή δεν το πήρατε αυτό; Να μου απαντήσετε ευθέως. Γιατί, η Κυβέρνησή σας επιχειρεί ιστορικά μεγαλύτερη αναδιανομή του πλούτου των ελληνικών νοικοκυριών, που, σύμφωνα με την Τράπεζα της Ελλάδας, είναι κατά 75% η ακίνητη περιουσία τους. Εδώ γίνεται όλη ιστορία. Εγώ, δεν σας λέω να ανακατευτείτε στην προστασία της πρώτης κατοικίας, διασφάλιση, ανεμπόδιστα, το τι γίνεται με τα «κόκκινα» δάνεια, με τους πλειστηριασμούς. Δεν είναι δικιά σας δουλειά αυτό, το ξέρω.

Ποια είναι η δική σας δουλειά; Η δική σας δουλειά είναι όλα τα υπόλοιπα. Στο άρθρο 3 λέτε ότι με τις αλλαγές που κάνετε, με τα 15 εκατομμύρια ευρώ, θα φροντίστε 700 άστεγους να μπουν στο Πρόγραμμα «Εργασία και Στέγαση»; Σας το είπαν όλοι οι φορείς εδώ, το πρόβλημα είναι πριν, κυρία Υπουργέ. Αυτό που πρέπει να κάνετε είναι τα υπνωτήριο και οι δομές για τους τοξικοεξαρτημένους. Πού είναι όλα αυτά; Με τους 700 θα το λύσουμε πρόβλημα; Με τα 5 εκατομμύρια παραπάνω; Σας ρωτώ, ειλικρινώς, γιατί σε αυτό το άρθρο υπάρχει μια υποσημείωση. Θα βγάλετε τις οικογένειες που ζουν σε δωρεάν προχωρημένη κατοικία από ΟΤΑ, Οργανισμούς Κοινωνικής Ασφάλισης, όπως τη ΔΥΠΑ, πρώην ΟΑΕΔ κ.λπ., για να την εντάξετε στο πρόγραμμα για τους αστέγους; Δηλαδή, θα τους δώσετε άλλη κατοικία; Η ερώτηση είναι σαφής, γιατί φοβάμαι ότι εδώ γίνεται άλλη τεράστια ιστορία.

Τώρα πάμε στο Υφυπουργείο Κοινωνικής Στεγαστικής Πολιτικής, που λέω εγώ ότι θα πρέπει να έχετε. Τι θα έπρεπε να κάνετε; Μέτρα για τη μείωση των ενοικίων. Πλήρης απαγόρευση του Airbnb για νομικά πρόσωπα, εταιρείες και να επιτρέπεται σε φυσικά πρόσωπα, μικροϊδιοκτήτες έως δύο ακίνητα ανά ΑΦΜ. Απαγόρευση της Golden Visa για αγορά κατοικιών προς εκμετάλλευση ως Airbnb, είτε φυσικά, είτε από νομικά πρόσωπα. Δημιουργία τράπεζας ενοικιαζόμενης στέγης από ενεργές κατοικίες ιδιωτών που θα παραχωρούνται για διάστημα τριών έως οκτώ ετών έναντι του ελκυστικού πακέτου, όπως φοροαπαλλαγές κ.λπ.. Αύξηση του επιδόματος ενοικίου, ιδιαίτερα για νέα ζευγάρια, φοιτητές και φοιτήτριες, με ταυτόχρονη διασφάλιση της υποχρέωσης των ιδιοκτητών να μην αυξήσουν τα ενοίκια. Θα σας τα καταθέσω όλα.

Τρελαίνομαι με αυτό το ωραίο πρόγραμμα των 12.500, όπου μετά ο ιδιοκτήτης, αφού πάρει τα 4.000, αν κάνει τις δουλειές των 10.000, γιατί αλλιώς θα πάρει λιγότερα. Και σας το είπαν και όλοι η δημοσιογράφοι, σας παρακολούθησα εκείνο το πρωί, δεν έχει όριο, πλαφόν. Σας λένε σήμερα οι μεσίτες ότι υπάρχουν πάρα πολλά θέματα για αυτό. Είναι, εντελώς, αποτυχημένο πρόγραμμα.

**ΜΑΡΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ίσως να κάνουμε, να ακολουθήσουμε ένα από αυτά τα προγράμματα για τη στέγαση επί ΣΥΡΙΖΑ, που δεν έγιναν.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Εγώ είμαι καλοπροαίρετη και σας λέω πέντε πράγματα. Δεν θέλετε να τα ακούστε, θα τα βρείτε μπροστά σας. Σήμερα έχετε τη μεγαλύτερη στεγαστική κρίση στην Ευρώπη. Δεν θέλετε να τα ακούσετε; Δεν πειράζει. Την πήρατε την καυτή πατάτα; Σας το λέω, αν την πήρατε, καήκατε, κυρία Υπουργέ και αυτά με τα 700 τη βάψατε. Μέτρα για τα κενά, τα οποία είναι 700.000 και εσείς λέτε για τις 12.500;

Νέα προγράμματα ενεργειακής αναβάθμισης για ευάλωτα νοικοκυριά, με κάλυψη δαπανών από 80% έως 100% και, βέβαια, στήριξη των στεγαστικών συνεταιρισμών κατοίκων σε συνδυασμό με τις ενεργειακές κοινότητες. Εφαρμογή της στρατηγικής «Housing First». Αυτό ήταν το πριν τη στέγαση και εργασία, που σας είπαν οι άνθρωποι εδώ και όχι το μετά, «Housing First», δηλαδή, κάπου να τους βάλουμε. Αυτό σημαίνει το «Housing First», δεν είναι να τους βρούμε σπίτι.

Μέσω αυτού του Υφυπουργείου, η Κυβέρνηση θα διαπραγματευόταν τα κονδύλια του Ταμείου Ανάκαμψης και Ανθεκτικότητας. Εγώ σας έχω εμπιστοσύνη ότι θα πηγαίνατε να επαναδιαπραγματευτείτε το 1,5 δισ., που έπρεπε να πάρει η χώρα μας για τη στεγαστική κρίση, αντί για το γελοίο 1,5 εκατομμύριο. Η Πορτογαλία, η Ισπανία, όλοι πήραν 1,5 δισ.. Εγώ σας έχω εμπιστοσύνη ότι εσείς θα το καταφέρνατε αυτό και δεν το λέω ειρωνικά, το λέω πραγματικά.

Βελτίωση των υπηρεσιών πρόνοιας των άρθρων 4, 5, 7, 13. Είναι παραπλανητικό. Χρειάζεται ξεχωριστό Υφυπουργείο Κοινωνικής Προστασίας και Φροντίδας, όπου θα δημιουργηθούν γενικές και ειδικές γραμματείες. Μία ειδική γραμματεία για την παιδική προστασία, που σήμερα απασχολεί όλη την κοινωνία, με τα οξυμένα φαινόμενα της ενδοοικογενειακής βίας, της σεξουαλικής κακοποίησης, της εκμετάλλευσης, του bullying κ.λπ.. Επανασύσταση της Ειδικής Γραμματείας Ρομά. Τίποτα, δεν έγινε για τους ανθρώπους, οι οποίοι ζουν μέσα στην αθλιότητα στους καταυλισμούς. Πηγαίνετε λίγο να τους δείτε.

Όταν μιλάμε για Υφυπουργείο Κοινωνικής Προστασίας και Φροντίδας δεν εννοούμε μόνο για τη φτώχεια και τις κλασικές ευάλωτες ομάδες, αλλά για κάθε πολίτη – αυτή θα ήταν η καινούργια πολιτική – ο οποίος σε κάποια στιγμή της ζωής του αντιμετωπίζει πρόβλημα οξυμένων ανισοτήτων στην υγεία, την οικογενειακή και οικονομική του κατάσταση, δηλαδή, αλλάζει για ένα διάστημα το επίπεδο διαβίωσής του. Τότε έπρεπε να παρεμβαίνετε εσείς, αυτό το περιβόητο Υφυπουργείο που θα ήταν και καινούργιο, δεν θα ήταν απλά Πρόνοιας.

Κομβικό ρόλο εδώ παίζει ο πολλαπλασιασμός των κέντρων κοινότητας. Μεγάλη υπόθεση και αυτό το είχαμε φτιάξει εμείς. Το αφήσατε εκεί που ήταν, δεν το έχετε πολλαπλασιάσει ούτε τα κέντρα στήριξης οικογένειας τα έχετε πολλαπλασιάσει. Εκεί που σας τα αφήσαμε τα περισσότερα, εκεί μείνανε. Ειδικότερα για την παιδική φροντίδα, στο άρθρο 10, γίνονται ήσσονος σημασίας αλλαγές στο ανενεργό Εθνικό Συμβούλιο Προσχολικής Αγωγής και καλώς. Ήταν το Πρόγραμμα «ΚΥΨΕΛΗ» και χαίρομαι που δεν προχωράει τίποτα σε αυτό. Ήταν ένα αντεπιστημονικό πρόγραμμα και το πρόγραμμα δημιουργίας 50.000 θέσεων βρεφικής φροντίδας.

Είχατε έναρξη αυτού του προγράμματος το 2022, το καταργείτε, γιατί, βεβαίως, δεν κάνατε τίποτα. Ωραία, θα πάει εκεί που λέει. Αφήνετε, όμως, εκτός ΚΔΑΠ 65.000 παιδιά το χρόνο δίνοντας voucher για 55.000 βρέφη – το κάνατε τον προηγούμενο χρόνο – και 9.000 σε ΑμεΑ, ενώ ξέρετε ότι υπάρχουν μόνο 25.000 θέσεις για βρέφη και 4.500 για ΑμεΑ. Αν δεν είναι σωστά τα νούμερα να με διαψεύσετε.

Τέλος, όσον αφορά την κοινωνική έρευνα για την αναδοχή και υιοθεσία με το άρθρο 7 – αυτό και αν είναι, σας το είπαν όλοι – οι περιφέρειες που δεν έχουν κοινωνικό λειτουργό θα αναλαμβάνουν και μερικές άλλες όμορες; Ξέρετε ότι δήμος με πάνω από 100.000 κατοίκους είναι μόνο το Περιστέρι;

Για τον ελεγκτικό μηχανισμό του άρθρου 8, μετά την αποκάλυψη τα τελευταία χρόνια περιστατικών κακοδιαχείρισης και κακοποίησης παιδιών σε ιδιωτικές δομές παιδικής προστασίας π.χ. «Κιβωτός του Κόσμου», «Παιδικά χωριά SOS», υπάρχει πρόβλημα με αυτές τις Επιτροπές Εσωτερικού Ελέγχου.

Τώρα, για το ΙΝΕΔΙΒΙΜ μίλησα και την άλλη φορά, να το αφήσετε εκεί που είναι να κάνει και το ωραίο πρόγραμμα για την πρωτεύουσα και τα λοιπά και να το αφήσετε ήσυχο. Το ΙΝΔΕΔΙΒΙΜ έχει πολλά προβλήματα. Εκεί που είναι, στο Υπουργείο Παιδείας, μπορεί να προχωρήσει. Εδώ θα έχετε μεγάλα προβλήματα εσείς. Παίρνετε, δηλαδή, πάνω σας κάτι που δεν χρειάζεται να το πάρετε.

Τέλος, συμφωνούμε με το άρθρο 27 για τη μεταφορά του Εθνικού Συμβουλίου κατά του Ρατσισμού και της Μισαλλοδοξίας στη Γενική Γραμματεία Ισότητας και Ανθρωπίνων Δικαιωμάτων. Είναι αυτή η περιβόητη Γραμματεία που έγινε άλλα αντί άλλων, αλλά η σύνθεση του σήμερα πρέπει να διευρυνθεί πριν από όλα με εκπροσώπους της ΛΟΑΤΚΙ κοινότητας. Νομίζω εξήγησα γιατί ήταν περιφερόμενη αυτή η Γραμματεία Ισότητας των Φύλων, γιατί άλλαξε από Ισότητας των Φύλων έγινε διαφορετική και σας μιλάω για το Εθνικό Συμβούλιο του Ρατσισμού.

Τέλος, δεν χρειάζεται να συμπληρώσω όσα σας είπαν όλοι, ότι είναι ένα Υπουργείο που δεν έχει ούτε προσωπικό, ούτε τίποτα για να λειτουργήσει, ότι είσαστε εκτός όλων των πραγμάτων. Σας το πάνε όλοι, οι εργαζόμενοι του Υπουργείου Υγείας, οι πάντες σας είπαν ότι δεν έχετε ανθρώπους. Νομίζετε ότι θα κάνετε κοινωνική πολιτική;

Διαβάστε λιγάκι το τι δίνει ο ΟΠΕΚΑ και θα δείτε στον φετινό προϋπολογισμό του σε επίπεδο αγοραστικής δύναμης τα επιδόματα που δίνει είναι πολύ λιγότερα από ό,τι δίναμε το 2019. Δείτε το, κυρία Υπουργέ, και μη περηφανεύεστε ότι ο ΟΠΕΚΑ αύξησε τον προϋπολογισμό του.

Δυστυχώς, πάτε να «βάψετε κόκκινα αυγά χωρίς μπογιά» και, δυστυχώς, είναι τα πιο φοβερά πράγματα που υπάρχουν στην Ελλάδα αυτήν τη στιγμή. Παιδική κακοποίηση και τα λοιπά και στέγαση, τρομακτικά προβλήματα. Κυρία Υπουργέ, εγώ σας εύχομαι κάθε επιτυχία, πραγματικά.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Τον λόγο έχει ο κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κυρία Πρόεδρε, αγαπητοί συνάδελφοι, πραγματικά σήμερα λυπήθηκα πολύ. Δυστυχώς, επιβεβαιώθηκαν οι φόβοι μου. Είδατε την κυρία Υπουργό, μόλις μπήκε ή την Εισηγήτρια εδώ, πως παρουσιάστηκαν. Με γνωρίζετε τόσους μήνες. Είμαι ένας γιατρός καρδιοχειρουργός, πατέρας έξι παιδιών και παππούς. Θέλω να είμαι σαφής και από το βήμα αυτό να ξεκαθαρίσω απόλυτα τη θέση της «ΝΙΚΗ». Είπα, επί λέξει «καταδικάζουμε κάθε είδος βίας από όπου και αν αυτή προέρχεται». Αλλά αναρωτήθηκα χθες για να σας προφυλάξω, ποιος προκαλεί τη βία; Ποιος είναι αυτός, ο υποκινητής της βίας και υποκινητής της βίας; Σας λέω ξεκάθαρα. Είναι αυτός που «πετάει στα σκουπίδια» τη λαϊκή βούληση της συντριπτικής πλειοψηφίας του Ελληνικού λαού και νομοθετεί μία ύβρη, στην ουσία, μια ύβρη κατά του Θεϊκού Νόμου και κατά των φυσικών νόμων, όταν σαν Κυβέρνηση βλασφημεί τον Τριαδικό Θεό και κηρύσσει τον πόλεμο στην Ελληνική Ορθόδοξη.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Ποιος βλασφημεί; Τι είναι αυτά που λέτε; Συνεχίζετε το ίδιο πράγμα με εχθές;

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Θα διαγραφούν όλα από τα Πρακτικά και θα σας αφαιρέσω, θα σταματήσω και το μικρόφωνο.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Διαγράψτεκαι τα Πρακτικά. Κάντε το κι αυτό.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Κύριε Παπαδόπουλε, οφείλετε να έρθετε στο θέμα και στο σχέδιο νόμου, σας παρακαλώ πολύ.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Δεν είναι θέμα αυτό που κάνετε. Ήδη τα Κανάλια σήμερα, αυτή την ώρα που μιλάμε.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Σας παρακαλώ πολύ, να έρθουμε στο ζήτημα το οποίο συζητάμε.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ναι, εντάξει. Θα ακούσετε λίγο. Αυτό που θέλω να σας πω και θεωρώ ότι παραβιάζετε τα δημοκρατικά μου δικαιώματα.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Τα είπατε προηγουμένως και στους φορείς. Πόσες φορές θέλετε να συζητάμε για το ζήτημα αυτό; Έχει λήξει η συζήτηση.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Σας επισήμανα έντονα. Προειδοποίηση έκανα ότι είναι τουλάχιστον ανόητο κανείς, κυρία Πρόεδρε, είναι τουλάχιστον ανόητο να νομίζει ότι δεν θα αποδοκιμαστεί. Από χθες εγώ έχω υποστεί ένα απίστευτο μπούλινγκ. Με παίρνουν από το σπίτι μου και οι αδελφοί μου και φοβούνται για αυτά που κάνουν τα συστημικά μέσα και τα κανάλια μαζικής ενημέρωσης, τα οποία είναι καλοθρεμμένα από το καθεστώς σας.

Με έχετε αποκαλέσει και πριν από λίγο, ο Υπουργός δεν με είπε ότι υποκινώ το μίσος. Για τοξικότητα μίλησε, αυτοί μιλάνε για φασίστα, με είπανε, «φανατικό». Έλεος πια, με αυτή τη δημοκρατία και μου λέτε θέλετε να μου «κόψετε» και το μικρόφωνο από εδώ; Κάντε το.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Κύριε Παπαδόπουλε, σας έχω πει να σεβόμαστε τη διαδικασία. Δεν γίνεται να συζητάμε για άλλες δύο ώρες για ένα ζήτημα για να το παρουσιάσετε εσείς όπως θέλετε. Μιλούσατε εχθές ένα τέταρτο παραπάνω και σήμερα στους φορείς άλλη τόση ώρα. Σας παρακαλώ πολύ, ναι, θα διαγραφούν από τα πρακτικά. Σε μισό λεπτό να έχετε ολοκληρώσει, σας παρακαλώ για να μπούμε στο σχέδιο νόμου. Ευχαριστώ πολύ.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Τι θέλετε; Πέστε μου, τι θέλετε να γίνει; Αν κάνετε αυτά που κάνετε, δεν θέλετε να υπάρχει καμία αντίδραση από την κοινωνία που βάναυσα ταλαιπωρείται; Κάντε και μια χούντα να τελειώνουμε, λοιπόν, με τη νεοταξίτικη Δημοκρατία του Μητσοτάκη.

Επί του νομοσχεδίου, πραγματικά τα είπαν και οι συνάδελφοι και δεν θέλω να σας κουράσω, γιατί είμαι από τους τελευταίους ομιλητές. Συστήθηκε δήθεν ένα νέο Υπουργείο για καθαρά λόγους επικοινωνιακούς, από ό,τι καταλαβαίνουμε. Όλοι σε αυτό το συμπέρασμα συγκλίνουμε και μέχρι σήμερα δεν έχετε, όπως είπαμε, ούτε υπηρεσίες. Πώς θα υλοποιήσετε το έργο σας, που με τόση περηφάνια εξαγγείλατε εδώ πέρα μέσα; Πώς θα τα κάνετε όλα αυτά;

Πρόκειται για ένα νομοσχέδιο, για ένα πλαίσιο κοινωνικών παροχών χαμηλής ποιότητας, που αποσκοπεί στη διαχείριση και μόνο της ακραίας φτώχειας και στην οριακή κάλυψη απολύτως των βασικών αναγκών.

Το παρόν νομοσχέδιο δεν λειτουργεί ούτε με πρόβλεψη – όπως λέμε εμείς στην ιατρική – αλλά ούτε και με πρόληψη. Τι αποφασίσαμε για την ανεργία; Χθες τα είπαμε. Βλέπουμε ότι η ανεργία αυξάνεται. Βλέπουμε ότι αφήνετε τις τράπεζες να λειτουργούν ασύδοτα. Θα μπορούσατε να περιορίσετε την ανεργία. Έχουμε από τα πιο υψηλά ποσοστά ανεργίας στην Ευρώπη.

Σχετικά με τη στέγαση, όλοι το είπαμε. Βιώνει η Ελλάδα τη χειρότερη στεγαστική κρίση, ούτε στη Μικρασιατική Καταστροφή. Λένε οι ειδήμονες ότι όταν ήρθαν οι Μικρασιάτες εδώ, δεν αναβιώσαμε τέτοια έντονη στεγαστική κρίση. Έχουμε αύξηση των ενοικίων από 43% έως 52,1% τα τελευταία 5 χρόνια που εσείς κυβερνάτε. Αν χαίρεστε για αυτό, τι να πω; Ο ελληνικός λαός μας ακούει. Άλλωστε για αυτόν μιλάμε εδώ. Εσείς είμαι βέβαιος ότι δεν θα με ακούσετε. Επίσης, για ένα σπίτι μεσαίων διαστάσεων για οικογένεια, θέλεις έναν καλό μισθό που είναι πάνω από 1.000 ευρώ, αλλά και μια γκαρσονιέρα, για μια φοιτητική κατοικία, θέλεις το 60% με 70% του εισοδήματος. Ρωτώ πώς οι γονείς θα υποστηρίξουν τα παιδιά τους;

Ένα πολύ σημαντικό που θέλω να ακούσετε, κυρία Υπουργέ, και αν υπάρχει έστω λίγη καλή θέληση από την Κυβέρνηση, ίσως να το εισηγήθηκε και να το κάνετε και θα σας δώσω συγχαρητήρια και θα ψηφίσω το νομοσχέδιο σας, είναι το εξής. Το είπαν οι συνάδελφοι. Ξέρετε ότι κοντεύουν να βγουν κατά άλλους 750.000, κατ’ άλλους ένα εκατομμύριο κατοικίες σε πλειστηριασμό μέσω των «κόκκινων» δανείων. Ακούστηκε πριν από λίγο από τη συνάδελφο του KKE ότι το «ματωμένο» πλεόνασμα για φέτος ξεπερνάει τα 4 δισ.. Ξέρετε πολύ καλά ότι τα «κόκκινα» στεγαστικά δάνεια τα οποία πήραν αυτά τα «κοράκια» των funds με ονομαστική αξία 22 δισεκατομμύρια, το πήρανε κάτω από το 10% της ονομαστικής αξίας, τουτέστιν, κάτω από 2 δισ.. Το πλεόνασμα σας είναι 4 και δισ..

Δώστε το μισό πλεόνασμα. Πάρτε εσείς τα σπίτια αυτά και διαχειριστείτε τα σαν πραγματική Ελληνική Κυβέρνηση, με πόνο, με αγάπη για τον Έλληνα πολίτη και όχι από «στύψιμο». Γιατί αυτά τα πλεονάσματα όλοι ξέρουμε πως είναι από το «στύψιμο» του Έλληνα πολίτη. Είναι μια πρόταση της «ΝΙΚΗΣ» και σας συνιστούμε να την υιοθετήσετε. Να δείξετε ένα πρόσωπο φιλολαϊκό και όχι ότι είστε ενταγμένοι σε αυτό που λένε τα αφεντικά για να εξασφαλιστεί η δόση τους, βεβαίως.

Έχουμε, επίσης, το μεγαλύτερο ποσοστό στην Ευρώπη μακροχρόνιας ανεργίας. Η μακροχρόνια ανεργία είναι όταν κάποιος πάνω από 12 μήνες δεν έχει δουλειά. Ο μέσος όρος στην Ευρώπη είναι 2,4%. Στην Ελλάδα έχουμε το υψηλότερο ποσοστό, μία άλλη αρνητική πρωτιά για τη χώρα μας πάλι επί των ημερών σας. Πάλι την τελευταία πενταετία είναι 7,7% με αμέσως επόμενη την Ισπανία, που είναι στο 5% και την Ιταλία στο 4,6%. Αν αυτό είναι λόγος να χαίρεται κανείς, τότε ας χαρούμε.

Επίσης, είπανε ότι έχουμε έλλειμμα δομών και σε υπνωτήρια και σε άλλες δομές. Αυτό που ήθελα λίγο να επισημάνω και πού διαλάθει της προσοχής και το είδαμε προχθές και στο νόμο του ΕΣΥ είναι το εξής. Δημιουργείται ένα καινούργιο καθεστώς, μέσω των εργολάβων που αναλαμβάνουν σιτίσεις, που αναλαμβάνουν καθαριότητα, που αναλαμβάνουν φύλαξη, νέας δουλοπαροικίας. Ας το προσέξει αυτό ο ελληνικός λαός. Θέλουμε προσλήψεις να γίνουν. Να ακούσουμε τις προσλήψεις που πρέπει να κάνετε. Για όλο τον ελληνικό λαό δεν υπάρχουν χρήματα.

Στους γιατρούς, ύστερα από πίεση, δώσατε μόνο σε εφημερίες 20 ευρώ. Στους στρατιωτικούς τι δώσατε; Οι Ίκαροι, αυτοί που βγαίνουν τώρα από τις σχολές, δώσατε 940 ευρώ και σας πληροφορώ ότι μαζεύονται τα παιδιά 2 - 2 και 3 - 3 για συγκατοίκηση. Ποιοι, οι Ίκαροι, που στα φτερά τους προστατεύουν την πατρίδα μας; Παίρνουν 940 ευρώ και προσπαθούν να βρουν μια γκαρσονιέρα τρία άτομα, λόγω της φοβερής στεγαστικής κρίσης.

Δεν τα βλέπετε αυτά; Για ποιους έχετε τα λεφτά; Πού δίνετε τα λεφτά; Να σας πω πού τα δίνετε; Στις λίστες που μας κατηγορούν και μας έχουν «στα μανταλάκια». Αν τώρα ανοίξετε την τηλεόραση, θα καταλάβετε. Διότι με πόνο σας το έκανα αυτό, μπας και συνετισθείτε, μπας και ανέβει το επίπεδο της πολιτικής σε αυτόν τον τόπο, το οποίο το έχετε ρίξει κάτω από το μηδέν.

Επίσης, επειδή είναι συναφές το αντικείμενο, ήθελα να σας πω για μια καταγγελία που μού έκανε το μεγαλύτερο ίδρυμα ανιάτων της χώρας, ο «Άγιος Παντελεήμονας» στη Θεσσαλονίκη. Ξέρετε ότι σε όλο τον κόσμο, στην Ευρώπη, στην Αμερική, έχουν αρθεί τα μέτρα για την πανδημία. Το ξέρετε αυτό φαντάζομαι. Εδώ, ζητάνε rapid test και ταλαιπωρούν τους ασθενείς. Αυτοί οι καημένοι ασθενείς είναι επί χρόνια, 40, 50 και 60 χρόνια, ανάπηροι άνθρωποι, είναι με φοβερά προβλήματα και με αυτό το μέτρο δεν μπορεί να πάει να τους επισκεφθεί ο κόσμος. Εσείς συντηρείτε την παράνοια της πανδημίας ακόμα. Για να δω μέχρι πότε. Νομίζω θα πεθάνουμε και θα έχουμε την πανδημία ακόμα εδώ πέρα.

Και ρωτώ, πού είναι το ολοκληρωμένο σχέδιο διαχείρισης και οργάνωσης στην αγορά ακινήτων, που είπαμε, στη χώρα μας και το οποίο θα συμβάλει στην ορθολογική λειτουργία; Πού είναι η προστασία της πρώτης κατοικίας; Γιατί δεν λέτε κάτι για την προστασία της πρώτης κατοικίας, για τους δανειολήπτες που «κοκκινίζουν» κάθε μέρα τα δάνειά τους και για τις υπόλοιπες ευπαθείς ομάδες; Για αυτό είπαμε να γίνει μια Επιτροπή, να ελεγχθούν αυτά τα δάνεια, ποιοι είναι όντως «μπαταχτσήδες» και, όντως, αυτοί να πληρώσουν. Όμως, αυτοί που έχουν υποστεί ζημιά από τις πολιτικές των μνημονίων ή είναι ανάπηροι, να μπορέσουν οι άνθρωποι να βρουν ένα δίκιο, να καταλάβουν ότι ζουν σε μια χώρα, όπου επικρατεί η έννομη τάξη.

Πάνω στη Χαλκιδική, στα Φλογητά, ένας ανάπηρος πάνω από 80 χρόνων, πάνω στο καροτσάκι – το είδα με τα μάτια μου – βγήκε η κατοικία του σε πλειστηριασμό. Άφωνος ο άνθρωπος, πήγανε οι γείτονες εκεί να βοηθήσουν. Παρενέβη η Αστυνομία για να μη δημιουργηθεί και καμιά ασχήμια. Αν βλέπατε τον Έλληνα τον υπέργηρο, τον ανάπηρο, πάνω στο καροτσάκι, πώς αποσβολωμένος κοίταζε, θα έλεγες «δεν υπάρχει Ελληνική Κυβέρνηση σε αυτόν τον τόπο;». Μόλις ολοκληρώθηκε η διαδικασία, η «βρώμικη» δουλειά, δηλαδή το κατασπάραγμα, από τα κοράκια, του σπιτιού του ανθρώπου, τότε έφυγαν όλοι. Συγχαρητήρια στην Κυβέρνηση.

Να σας δώσω, όμως, και ένα πραγματικό συγχαρητήριο. Πράγματι, στο Κεφάλαιο Δ΄ έχετε τη δημιουργία νέων τμημάτων βρεφικής φροντίδας. Δημιουργείτε 50.000 θέσεις σε βρεφικούς σταθμούς, σε όλη την επικράτεια. Είδα καλά; Δεν μπορώ να το πιστέψω. Αποτελεί, πραγματικά, μια θετική ρύθμιση, που την επικροτούμε – και μακάρι τέτοια να κάνετε – και που στοχεύει στον περιορισμό της υπογεννητικότητας. Πραγματικά, το πιστεύουμε στη «ΝΙΚΗ» και εγώ ίδιος προσωπικά, ότι το μείζον πρόβλημα της χώρας μας, που αν το λύσουμε λύνονται τα πλείστα των προβλημάτων της χώρας, είναι το δημογραφικό. Πολύ καλά δίνετε αυτό το μέτρο και θέλω να το εκλάβω σαν μια αρχή και να δώσετε ιδιαίτερη έμφαση σε αυτό και σε αυτά τα προγράμματα. Διότι στην πολιτική ηγεσία του Υπουργείου, Υπουργός και Υφυπουργός, είναι κυρίες και ίσως δείξουν μεγαλύτερη ευαισθησία σε αυτό.

Δεν είναι το ίδιο να μεγαλώνεις – όχι 6 παιδιά που έχω εγώ – αλλά 2 παιδιά στην Ελλάδα και το ίδιο να μεγαλώνεις 2 παιδιά σε μια ευρωπαϊκή χώρα, όπως η Σουηδία ή η Γερμανία. Εκεί έχουν τόσες υπηρεσίες οι εργαζόμενες γυναίκες, που θα έρθουν να τους πάρουν το παιδί και να το φέρουν το μεσημέρι, πλυμένο, διαβασμένο, χτενισμένο. Εδώ, η εργαζόμενη γυναίκα τρέχει πανικόβλητη. Πρέπει να την βοηθήσετε. Η Κυβέρνηση και όλες οι κυβερνήσεις πρέπει να δείξουν σε αυτό το μείζον πρόβλημα ευαισθησία.

Δεν θέλω να πω άλλα πράγματα, αλλά θα ήθελα να κλείσω με αυτό το ευχάριστο μήνυμα και εύχομαι και το Υπουργείο και η Κυβέρνησή σας να το πάρει στα σοβαρά. Η επίλυση του δημογραφικού ξεκινάει από την οικογένεια και δη από αυτό το Υπουργείο. Θέλω, πραγματικά, να αναστρέψετε τη γνώμη των συναδέλφων για αυτό το Υπουργείο. Εσείς, οι κυρίες Υπουργοί, που βλέπω μπροστά μου, να κάνετε τη διαφορά. Το θέλω από την καρδιά μου και το εύχομαι από την ψυχή μου. Σας ευχαριστώ.

**ΑΘΑΝΑΣΙΟΣ ΠΑΠΑΘΑΝΑΣΗΣ (Προεδρεύων της Επιτροπής):** Ευχαριστούμε τον κύριο Παπαδόπουλο. Το λόγο έχει ο Ειδικός Αγορητής κ. Δημητριάδης από τους «Σπαρτιάτες».

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε. Κυρία Υφυπουργέ, κυρίες και κύριοι συνάδελφοι βουλευτές, θα προσπαθήσω να μην μακρηγορήσω, γιατί τα περισσότερα θέματα τα έχουν θίξει και τα αναλύσει οι προηγούμενοι συνάδελφοι. Θέλω μόνο να πω το εξής, δέκα μήνες μετά την σύσταση του Υπουργείου Κοινωνικής Συνοχής και Οικογένειας, ενός νεοσύστατου υπουργείου, το οποίο συστάθηκε για πρώτη φορά μετά τις εκλογές του 2023, έχει το πρώτο νομοσχέδιο.

Θα περίμενα από ένα υπουργείο που έχει αναλάβει πάρα πολύ σοβαρές αρμοδιότητες, που αφορούν σοβαρότατα ζητήματα επιβίωσης του ελληνικού έθνους και της ελληνικής κοινωνίας, όπως για παράδειγμα η στεγαστική πολιτική, η υπογεννητικότητα, πάρα πολλά άλλα συστήματα και η κοινωνική συνοχή, είναι ένα πολύ πιο τολμηρό νομοσχέδιο. Αντ’ αυτού, δυστυχώς, βλέπουμε σήμερα ένα νομοσχέδιο αποτελούμενο από 33 άρθρα, εκ των οποίων πολλά από αυτά είναι διαδικαστικού χαρακτήρα τροποποιούν παλαιότερες ρυθμίσεις και κυρίως συστήνουν για πρώτη φορά νέες διευθύνσεις, νέες υποστηρικτικές υπηρεσίες του Υπουργείου.

Θα ήθελα να πω λίγο το εξής αναφορικά με το άρθρο 3. Γίνεται διεύρυνση των ωφελούμενων του προγράμματος «Στέγαση και Εργασία για τους Αστέγους». Να πω ότι το φαινόμενο της αστεγίας απαιτεί πάρα πολύ καλή οργάνωση. Πρώτα από όλα, θα πρέπει να υπάρξει καταγραφή. Πόσοι είναι οι άστεγοι σε συνεργασία με τους ΟΤΑ; Δεύτερον, θα πρέπει να υπάρξει μια ταξινόμηση, σε ποιες κατηγορίες εντάσσονται οι άστεγοι, ακριβώς για να υπάρχει και η κατάλληλη αντιμετώπιση. Αλλιώς αντιμετωπίζεις έναν άστεγο ο οποίος είναι υγιής και έμεινε στο δρόμο, δυστυχώς, διότι ήταν δανειολήπτης και έχασε το σπίτι του σε πλειστηριασμό, αλλιώς αντιμετωπίζεις έναν άστεγο ο οποίος είναι τοξικομανής, αλλιώς έναν άστεγο ο οποίος είναι ηλικιωμένος και έχει άνοια και αλλιώς έναν άστεγο ο όποιος έχει ψυχική ασθένεια.

Θα πρέπει αυτό να γίνει οργανωμένα, μεθοδικά και να γνωρίζουμε και το Υπουργείο, αλλά και οι κοινωνικές υπηρεσίες των ΟΤΑ, σε ποια κατηγορία εντάσσεται ο άστεγος και κυρίως πώς θα πρέπει να αντιμετωπιστεί. Διότι διαφορετικά, όπως είπα και στην πρωτολογία μου, θα αντιμετωπίσουμε με όμοιο τρόπο ανόμοια περιστατικά, πράγμα το οποίο θα οδηγούσε σε περαιτέρω προβλήματα.

Εδώ, επίσης, να τονίσω πως δυστυχώς το φαινόμενο των αστέγων θα οξύνεται στην Ελλάδα, διότι, όπως είπαν και οι άλλοι συνάδελφοι, οι πλειστηριασμοί πρώτης κατοικίας συνεχίζονται αμείωτοι. Πολύ φοβούμαι ότι σε λίγο καιρό θα έχουμε υγιείς ανθρώπους και ειδικά νέους ανθρώπους και παραγωγικούς, που θα είναι εκτός στέγης, γιατί ακριβώς δεν θα μπορούν να πληρώσουν τις δόσεις του δανείου. Και αυτό φυσικά γίνεται διότι επελαύνουν τα funds και οι servicers. Ειπώθηκε προηγουμένως και δεν θέλω να τα ξαναπώ.

Επίσης, πολύ φοβούμαι ότι θα έχουμε και άστεγους, διότι δεν θα μπορούν να πληρώσουν το ενοίκιο. Διότι, όπως πολύ καλά γνωρίζουν οι περισσότεροι σε αυτήν την αίθουσα, το κόστος στέγασης στην Ελλάδα είναι πάρα πολύ υψηλό. Είναι το ακριβότερο στην Ε.Ε. και δυστυχώς δεν βλέπω αποτελεσματικές πολιτικές αντιμετώπισης του φαινομένου και πολύ φοβούμαι ότι αυτό το φαινόμενο θα οξύνεται τα επόμενα χρόνια. Μακάρι να βγω ψεύτης. Είναι η πρώτη φορά που θέλω να πω κάτι και να βγω ψεύτης. Ελπίζω να μην γίνει αυτό που λέω. Πολλές φορές, όμως, δυστυχώς τα κακά μαντάτα επαληθεύονται στην Ελλάδα.

Να πω ότι στο άρθρο 4 διευρύνεται το πρόγραμμα χρηματοδότησης δημιουργίας νέων τμημάτων παιδικής φροντίδας. Εδώ να πω μάλιστα πως η βρεφική φροντίδα στην Ελλάδα επίσης πάσχει. Πάρα πολύ υψηλό το κόστος. Πάρα πολλοί γονείς έχουν μεγάλο πρόβλημα για να θρέψουν τα βρέφη, τα μωρά τους. Το βρεφικό γάλα, όπως πολύ καλά γνωρίζουμε είναι στα ύψη, πάρα πολλά άλλα βρεφικά είδη επίσης είναι στα ύψη. Θα πρέπει να υπάρξει μια πολιτική αποτελεσματική αντιμετώπιση αυτών των φαινομένων, γιατί διαφορετικά πάρα πολλά νέα ζευγάρια είτε δεν θα μπορούν να θρέψουν τα βρέφη τους, είτε θα αποθαρρύνονται από το να κάνουμε περαιτέρω νέα μέλη, νέα παιδιά.

Αυτό θα πρέπει να το δούμε, διότι, δυστυχώς, είναι ένα φαινόμενο το οποίο ταλανίζει τα νέα ζευγάρια και για αυτό το λόγο κατ’ επέκταση έχουμε και το φαινόμενο της υπογεννητικότητας. Όπως είχα πει και στην πρωτολογία μου, δυστυχώς η Ελλάδα είναι από τις χώρες που θα αντιμετωπίσει σε μερικές δεκαετίες από τώρα μια δημογραφική κατάρρευση. Είναι κάτι το οποίο θέλουμε να το θέσουμε από τώρα, για να το αντιμετωπίσουμε εγκαίρως και να μη φτάσουμε στο τέλος όταν πλέον η κατάσταση έχει γίνει μη αναστρέψιμη.

Να πω για την Εθνική Πρωτεύουσα, στο άρθρο 6, είναι θετικό ότι θεσπίζονται κάποιοι τρόποι σύνδεσης των νέων, των νεαρών ηλικιών, με τους ΟΤΑ α΄ βαθμού. Όμως, θα ήθελα να αναρωτηθώ, γιατί το είπαν και άλλοι συνάδελφοι, με ποια κριτήρια θα γίνεται η αξιολόγηση των δράσεων και, κατ’ επέκταση, με ποια κριτήρια θα απονέμεται ως βραβείο στους ΟΤΑ α΄ βαθμού ο τίτλος Εθνική Πρωτεύουσα Νεολαίας; Είναι κάτι το οποίο θα θέλαμε μια διευκρίνιση. Δηλαδή, πώς ακριβώς αξιολογούνται, διότι ακριβώς όπως λέει και το άρθρο, θα υπάρχει μια απόφαση του Υπουργείου Κοινωνικής Συνοχής και Οικογένειας που θα απονέμει αυτόν τον τίτλο σε κάποιον ΟΤΑ. Θα πρέπει να δούμε με ποια κριτήρια θα γίνεται αυτό. Μια διευκρίνηση θέλω βασικά.

Ένα άλλο που θα ήθελα να πω είναι ότι, ναι μεν στα άρθρα 7, 13, 14, 15 και 16, υπάρχει μια μέριμνα για να γίνουν κάποιες τροποποιήσεις, κάποιες ρυθμίσεις, για τα εποπτεύοντα όργανα σε κοινωνικές υπηρεσίες, όμως θα ήθελα να μάθω από το Υπουργείο με ποιον τρόπο θα γίνει η στελέχωση των κοινωνικών υπηρεσιών και ειδικά των κοινωνικών λειτουργών, που έχουν μεγάλα προβλήματα, γιατί κυρίως πάσχουν πάρα πολλές κοινωνικές υπηρεσίες από στελέχωση. Δεν υπάρχει επαρκής αριθμός. Άκουσα ότι θα υπάρξουν 50.000 νέες θέσεις σε βρεφικούς σταθμούς. Αυτό είναι ελπιδοφόρο. Θα ήθελα να δω πως θα υλοποιηθεί όμως βασικά, με ποιο τρόπο. Είναι πάρα πολύ μεγάλος ο αριθμός. Θέλουμε να δούμε σε πόσο χρόνο και με ποιο τρόπο θα υλοποιηθούν αυτές οι προσλήψεις, πώς θα καλυφθούν αυτές οι θέσεις βασικά.

Ένα άλλο που θέλω να σχολιάσω, είναι ότι, από το άρθρο 18 έως το άρθρο 26, συστήνονται για πρώτη φορά οριζόντιες υποστηρικτικές υπηρεσίες του Υπουργείου. Είναι κάτι το οποίο με προβληματίζει, ότι 10 μήνες μετά τη σύσταση του Υπουργείου, τώρα για πρώτη φορά συστήνονται νέες υπηρεσίες. Αυτό λίγο δείχνει πως έως τώρα το Υπουργείο δεν είχε την καλύτερη δομή που θα έπρεπε να έχει, έτσι το βλέπω εγώ. Επίσης, θα ήθελα να ρωτήσω με ποιον τρόπο και σε πόσο χρονικό διάστημα και πώς θα στελεχωθούν εγκαίρως αυτές οι υπηρεσίες. Όλοι οι φορείς επεσήμαναν πως το Υπουργείο έχει έλλειψη δυναμικού. Πόσο καιρό θα κάνει το Υπουργείο για να στελεχώσει καταλλήλως αυτές όλες τις υπηρεσίες, ώστε να μπορέσουν να λειτουργήσουν;

Σας θυμίζω δε, πως αυτό το Υπουργείο, όπως παραδέχθηκαν όλοι οι ομιλητές και οι φορείς, έχει διάσπαρτες υπηρεσίες σε πάρα πολλά κτίρια. Υπάρχει κάποιο πρόβλημα δομής, οργάνωσης και λειτουργίας του Υπουργείου. Θα ήταν καλό να δούμε πώς ακριβώς θα υλοποιηθεί στην πράξη η λειτουργία αυτού του Υπουργείου, δεδομένου ότι το Υπουργείο αυτό έχει αναλάβει πάρα πολύ σοβαρές αρμοδιότητες και θα πρέπει να στελεχωθεί σωστά, ώστε να εντοπίσει και τα φλέγοντα ζητήματα τα οποία καλείται να αντιμετωπίσει. Αυτό είναι κάτι το οποίο θα πρέπει να το δούμε.

Επίσης, θεωρώ ελπιδοφόρο και σωστό ότι γίνεται μια ρύθμιση θεμάτων σχετικά με την καταβολή αποζημίωσης ειδικού σκοπού και επιδομάτων στους εργαζόμενους, που δραστηριοποιούνται στον κλάδο της γουνοποιίας. Είναι ένας κλάδος ο οποίος έχει πληγεί πάρα πολύ από τις κυρώσεις στον πόλεμο στην Ουκρανία, διότι κάνει εξαγωγές σε εκείνες τις χώρες και, δυστυχώς, τώρα έχουν μεγάλο πρόβλημα.

Σε γενικές γραμμές, εάν δεν αναλάβει το Υπουργείο αποφασιστικές πολιτικές αντιμετώπισης της στεγαστικής κρίσης, που θα οξύνεται, της φτωχοποίησης του ελληνικού πληθυσμού και ειδικά της παιδικής φτώχειας, που είμαστε αυτήν τη στιγμή πρώτοι στην Ευρωπαϊκή Ένωση, εάν δεν στελεχωθεί επαρκώς και με κατάλληλο προσωπικό και εάν δεν υπάρξει κατάλληλη εργασία με τους ΟΤΑ και τις κοινωνικές υπηρεσίες, οι οποίες επίσης είναι υποστελεχωμένες, πολύ φοβούμαι ότι δεν θα υλοποιήσει τους σκοπούς και τους λόγους για τους οποίους έχει συσταθεί. Αυτό είναι κάτι το οποίο επισημαίνω, όπως το έχουν επισημάνει και οι προλαλήσαντες.

Ξέρετε ότι δεν είναι μόνο το θέμα να συστήσουμε ένα Υπουργείο και να το πούμε Κοινωνικής Συνοχής και Οικογένειας. Το θέμα είναι πώς θα λειτουργήσει και πώς θα βοηθήσει τον πολύπαθο θεσμό της οικογένειας, ο οποίος, δυστυχώς, στην Ελλάδα πλήττεται σοβαρά από τη φτωχοποίηση, από το κόστος ζωής. Επειδή αναφερόμαστε και στη νεολαία, ποιους τρόπους θα βρούμε ώστε να κερδίσουμε τη νεολαία στην Ελλάδα, στον τόπο μας; διότι, δυστυχώς, πάρα πολλοί νέοι – το έχω πει και το έχω ζήσει και το βλέπω συνεχώς – δεν θέλουν να μείνουν στην Ελλάδα, θέλουν να φύγουνε. Η Ελλάδα δεν τους σηκώνει. Θέλουν να πάνε να ζήσουν καλύτερα, να έχουν καλύτερες συνθήκες διαβίωσης και καλύτερες ευκαιρίες. Αυτό είναι ένα στοίχημα μεγάλο, το οποίο μέχρι στιγμής η κυβέρνηση δεν το κερδίζει, το χάνει. Βλέπω συνεχώς να φεύγουν νέοι στο εξωτερικό.

Θα πρέπει να ληφθούν εθνικές πολιτικές, εθνικά σχέδια για να κρατήσουμε τους Έλληνες νέους στην Ελλάδα, να παράξουν εδώ, να κάνουν οικογένειες εδώ και όχι να φεύγουν στο εξωτερικό, στερούμενοι, ουσιαστικά, το πιο δημιουργικό κομμάτι της ελληνικής κοινωνίας. Οι νέοι μας πρέπει να μείνουν εδώ και όχι να φεύγουν στο εξωτερικό και να παρέχουν τις υπηρεσίες και τις γνώσεις τους σε ξένα κράτη. Διότι, δυστυχώς, με αυτόν τον τρόπο η ελληνική κοινωνία πλήττεται σοβαρά και, δυστυχώς, χάνουμε τον «ανθό» της Ελλάδας που δεν είναι άλλη αλλά η νεολαία. Αυτά θα ήθελα να τα λάβετε σοβαρά υπόψη. Ελπίζω και εύχομαι στα επόμενα νομοσχέδια, να δούμε πιο αποφασιστικά μέτρα και πιο αποφασιστικές λύσεις για τα φλέγοντα ζητήματα. Ευχαριστώ πάρα πολύ.

**ΤΣΑΜΠΙΚΑ ΙΑΤΡΙΔΗ (Αντιπρόεδρος της Επιτροπής)**: Το λόγο έχει ο κ. Παπαθανάσης.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Αγαπητά μέλη της Επιτροπής Κοινωνικών Υποθέσεων, κυρία Πρόεδρε, κυρία Υπουργέ, είναι πολύ σημαντικό και μετά τις κατ’ άρθρο εισηγήσεις των αγορητών, θα ήθελα να τοποθετηθώ συνολικά πάνω στο σχετικό νομοσχέδιο και να εστιάσω στα σημεία που θεωρώ πιο σημαντικά. Άλλωστε, ως άνθρωπος της αυτοδιοίκησης, για πάρα πολλά χρόνια Δήμαρχος, ως φαρμακοποιός, αλλά και μέλος της ΚΕΔΕ, των κοινωνικών επιτροπών της, για πάρα πολλά χρόνια έχω εργαστεί στο να οικοδομούμε, στο να στηρίζουμε και στο να ενισχύουμε δομές που αφορούν τους ευάλωτους συμπολίτες μας και να δημιουργούμε και νέες.

Έτσι, λοιπόν, σήμερα χαίρομαι που έρχεται αυτό το νομοσχέδιο, που είναι το πρώτο νομοσχέδιο του νεοσύστατου Υπουργείου και νομίζω ότι σαφέστατα δεν λύνει όλα τα προβλήματα, παρόλα αυτά βάζει ένα λιθαράκι και δείχνει το στόχο. Αναμένουμε βέβαια και τα επόμενα νομοσχέδια προεξάρχοντος του πιο σημαντικού, που θεωρώ εγώ που πρέπει να ασχοληθούμε πια σημαντικά, όχι μόνο ως Κυβέρνηση, αλλά και ως πολιτεία, που είναι το δημογραφικό.

Σήμερα εδώ όλους μας, μας συνδέει ένας κοινός σκοπός – και άκουσα από την Αντιπολίτευση ότι σε πάρα πολλά θέματα συμφωνούν και αυτό είναι παρήγορο – για τη διαμόρφωση μιας κοινωνίας που προσφέρει ευκαιρίες υποστήριξης και αξιοπρέπειας σε κάθε πολίτη της ανεξαρτήτως της κοινωνικής του θέσης. Η πρόθεση του νομοσχεδίου που συζητούμε σήμερα είναι ένα ουσιώδες βήμα προς αυτή την κατεύθυνση.

Ως Βουλευτής του Ελληνικού Κοινοβουλίου και επειδή εδώ, συνάδελφοι, βρισκόμαστε πρωτίστως για να κάνουμε τις ζωές των συμπολιτών μας καλύτερες, με καλύτερη προοπτική, αλλά και μεγαλύτερη συνοχή και συνεκτικότητα μεταξύ των διαφόρων κομματιών της κοινωνίας μας, οφείλω να αναφερθώ στον βασικό στόχο του νομοσχεδίου, που αφορά τη διεύρυνση των πολιτικών κοινωνικής πρόνοιας και την ενίσχυση της συνοχής μέσα στην κοινωνία μας. Το εν λόγω νομοσχέδιο, το οποίο προτείνεται προς ψήφιση, περιλαμβάνει μέτρα που αποσκοπούν στη βελτίωση της ποιότητας ζωής των πολιτών, ειδικά των πιο ευάλωτων ομάδων και στοχεύουν στην κοινωνική ένταξη και ενδυνάμωση τους.

Αρχικά, η διεύρυνση του προγράμματος «Στέγαση και Εργασία για τους Αστέγους» όχι μόνο αναγνωρίζει την αυξανόμενη ανάγκη για κοινωνική προστασία, αλλά προσφέρει και πρακτικές λύσεις, επεκτείνοντας τη βοήθεια σε οικογένειες που βρίσκονται σε ανάγκη. Η συμπερίληψη νέων φορέων ως διαχειριστών ενισχύει το δίκτυο στήριξης και διευρύνει το πλαίσιο συνεργασίας και αποτελεσματικότητας του προγράμματος.

Με την ουσιαστική αναβάθμιση του προγράμματος «Στέγαση και Εργασία για τους Αστέγους», ανταποκρινόμαστε σε μια σημαντική κοινωνική πρόκληση με φιλόδοξο και πρακτικό τρόπο. Αυτό το πρόγραμμα δεν εξυπηρετεί μόνο την ανάγκη για στέγαση, αλλά και για εργασία παρέχοντας στους αστέγους μια δίοδο προς την αυτονόμηση και την ενεργό συμμετοχή στην κοινωνία. Η αύξηση του προϋπολογισμού κατά 5 εκατομμύρια για το πρόγραμμα, αποτελεί ένα βήμα προς τη σωστή κατεύθυνση, με στόχο την ουσιαστική αναβάθμιση της ποιότητας ζωής των ανθρώπων αυτών.

Αυτή η επένδυση δίνει τη δυνατότητα σε περισσότερους δήμους και φορείς να εμπλακούν ενεργά, αυξάνοντας έτσι την εμβέλεια και την επίδραση του προγράμματος. Μετά από μια δεκαετία αδράνειας, η Κυβέρνηση αναλαμβάνει πρωτοβουλίες για την υλοποίηση μιας ολοκληρωμένης στεγαστικής πολιτικής, αναγνωρίζοντας την ανάγκη για ουσιαστική και εμπεριστατωμένη αντιμετώπιση του φαινομένου.

Θέλουμε να εστιάσουμε στις λύσεις που θα φέρουν μακροπρόθεσμα αποτελέσματα και να δείξουμε έμπρακτα τη δέσμευσή μας στην κοινωνική ένταξη και στην προώθηση της αξιοπρέπειας για κάθε πολίτη.

Επιπλέον, η συμμετοχή όλων των βρεφονηπιακών σταθμών στο πρόγραμμα βρεφικής φροντίδας, διασφαλίζει την ισότιμη πρόσβαση σε υπηρεσίες φροντίδας υψηλής ποιότητας για όλα τα παιδιά, συμβάλλοντας στην κοινωνική και εκπαιδευτική τους ανάπτυξη από την πολύ μικρή ηλικία. Η διεύρυνση του προγράμματος χρηματοδότησης για τη δημιουργία νέων τμημάτων βρεφικής φροντίδας αντικατοπτρίζει την ανάγκη να υποστηρίξουμε τις εργαζόμενες οικογένειες από τις πρώτες στιγμές της ζωής των παιδιών τους. Επενδύοντας στη βρεφική φροντίδα, στηρίζουμε το θεσμό της οικογένειας, επενδύουμε στο μέλλον της κοινωνίας μας.

Εν συνεχεία, η ρύθμιση της οικονομικής ενίσχυσης των ωφελούμενων στα Κέντρα Κοινωνικής Πρόνοιας και στο «Παπάφειο» Κέντρο Παιδικής Μέριμνας, στοχεύει στη διευκόλυνση της καθημερινότητας των ομάδων, εξασφαλίζοντας την απαραίτητη και οικονομική υποστήριξη για τη βελτίωση των συνθηκών διαβίωσής τους. Η κάλυψη των αναγκών των ωφελούμενων των εν λόγω ιδρυμάτων αναδεικνύει, συν τοις άλλοις, την προσήλωσή μας στην παροχή ισότιμων ευκαιριών για όλα τα παιδιά. Είναι καθήκον μας να εγγυηθούμε για κάθε παιδί να έχει την ευκαιρία να αναπτυχθεί σωματικά, πνευματικά και κοινωνικά ανεξαρτήτως της κοινωνικής προέλευσης και της οικογενειακής του κατάστασης.

Ακόμη, η θέσπιση ετήσιας απονομής τιμητικού τίτλου σε οργανισμούς τοπικής αυτοδιοίκησης που διακρίνονται για την υιοθέτηση πολιτικών φιλικών προς τη νεολαία, υπογραμμίζει τη σημασία της ενσωμάτωσης των νέων στις τοπικές διαδικασίες και στηρίζει την ενεργό τους συμμετοχή στη διαμόρφωση της κοινωνίας. Η αξιοκρατία και η επιβράβευση του ικανού, εν προκειμένω ΟΤΑ, αποτελούν θεμελιώδεις αρχές για την ανάπτυξη και την πρόοδο μιας κοινωνίας σύμφωνα, με τη δική μας φιλοσοφία και τον κοινωνικό φιλελευθερισμό τον οποίο θέλουμε να υπηρετούμε.

Στόχος είναι να δώσουμε κίνητρο στους ΟΤΑ να επιδιώξουν περισσότερο τη συμπερίληψη στα προγράμματα τους, βάζοντας τους νέους στο επίκεντρο. Η υλοποίηση αυτών των πρωτοβουλιών θα οδηγήσει σε μια πιο δίκαιη, περιεκτική και περισσότερο συνεκτική κοινωνία, όπου κάθε πολίτης θα έχει τις ισότιμες ευκαιρίες για ανάπτυξη και βελτίωση των συνθηκών της ζωής του. Είναι ζωτικής σημασίας να στηρίξουμε την πρόταση αυτή που ενισχύει τις βασικές αξίες της κοινωνικής συνοχής και της αλληλεγγύης, θέτοντας σταθερές βάσεις για ένα ακόμα πιο αισιόδοξο μέλλον. Η στήριξη αυτού του νομοσχεδίου υιοθετεί ηθικά και κοινωνικά ώριμα αιτήματα. Σας καλώ όλους να το στηρίξετε ώστε μαζί να καταστήσουμε την κοινωνία μας πιο δίκαιη, πιο ανθρώπινη και περισσότερο αλληλέγγυα. Σας ευχαριστώ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Το λόγο έχει ο κ. Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ κυρία Πρόεδρε. Καταρχήν, νομίζω ότι σήμερα είναι μια ιδιαίτερη μέρα, γιατί δεν ξέρω αν έχει ξαναεπιτευχθεί αυτό που θα πω. Έχουμε Πρόεδρο της Επιτροπής αυτή τη στιγμή γυναίκα, έχουμε δύο Γενικές Γραμματείς, μία Υφυπουργό, μία Υπουργό και όλοι οι Εισηγητές, πέραν δύο κομμάτων, ήταν γυναίκες. Άρα, μάλλον κάτι καλό κάνετε και κάτι καλό μάλλον αλλάζει και στην κοινωνία μας.

Όσον αφορά το βραβείο των πόλεων, νομίζω ότι εδώ κυρία Υπουργέ θα πρέπει να μπει και η διάσταση της συμπερίληψης και των ατόμων με αναπηρία. Δηλαδή, ένας δήμος όσο και καλό να είναι ένα project που κάνει για τη νεολαία, πρέπει να υπάρχει και αυτή η διάσταση της αναπηρίας.

Το δεύτερο που θέλω να πω είναι όσον αφορά το Εθνικό Συμβούλιο Προσχολικής Αγωγής, νομίζω ότι εκεί προφανώς μέσω της ΕΣΑΜΕΑ, η ΠΟΣΓΚΑΜΕΑ έπρεπε να μπει στο συμβούλιο. Δεύτερον, είναι πολύ θετικό ότι θα ξανασυσταθεί το Εθνικό Συμβούλιο Αναπηρίας και Αναδοχής, το οποίο βέβαια στο κομμάτι της διάστασης της αποϊδρυματοποίησης θα πρέπει να τρέχει παράλληλα με το εγκεκριμένο Εθνικό Σχέδιο Δράσης της χώρας για την αποϊδρυματοποίηση.

Όσον αφορά στο κομμάτι των αστέγων – και επιτρέψτε μου λίγο επειδή είχα μια αρμοδιότητα πριν – ακούστηκε κάτι για το λεωφορείο. Το λεωφορείο ήταν μια πολύ ωραία ιδέα, απλά ήταν μη βιώσιμη, όπως είχε σχεδιαστεί και δεν ήταν βιώσιμη, λόγω των ανταλλακτικών, λόγω του μεγέθους, λόγω του ότι δεν μπορούσαν να βρεθούν στάσεις μέσα στην πόλη. Οι πρακτικές μάς δείχνουν ότι τα πιο ευέλικτα οχήματα στις πόλεις είναι αυτά τα οποία και οι ίδιοι οι άστεγοι αναζητούν, αλλά κυρίως είναι προς την κατεύθυνση την οποία αυτοί οι ίδιοι αναζητούν.

Επειδή ακούστηκε για μια πολιτική, ότι ο ΣΥΡΙΖΑ, το ΠΑΣΟΚ και ούτω καθεξής, η πρώτη φορά που κατατέθηκε Εθνικό Σχέδιο Δράσης της χώρας για την αστεγία ήταν το 2023 και δεν είναι απλά ότι κατατέθηκε ήταν η πρώτη φορά που πέρασε και Υπουργικό Συμβούλιο και δεν είναι μόνο ότι πέρασε Υπουργικό Συμβούλιο. Είναι ότι είχε και συγκεκριμένο προϋπολογισμό. Ο προϋπολογισμός του ήταν ακριβώς 72 εκατομμύρια για 5.780 νοικοκυριά. Αυτό είχε δημιουργηθεί πρώτον με την συμμετοχή των αρμόδιων υπηρεσιών του Υπουργείου και ταυτόχρονα σε διάλογο που είχε θεσπιστεί από πριν μαζί με την Κοινωνία των Πολιτών.

Αυτό, όμως, που πρέπει να δούμε είναι ότι πολλά πράγματα τα οποία εδώ πέρα αναφέρετε, κυρίως στο κομμάτι της πρόληψης, αυτό υπάρχει συγκεκριμένα με δύο προγράμματα. Το πρόγραμμα «ΚΑΛΥΨΗ», το οποίο αφορά συγκεκριμένες οικογένειες και το πρόγραμμα της Κοινωνικής Κατοικίας.

Επειδή πολλές φορές κατηγορείται η Κυβέρνηση ότι επέλεξε μόνο 100 διαμερίσματα ύψους 1,5 εκατ. για το κομμάτι της κοινωνικής κατοικίας θέλω να πω το εξής. Όταν σχεδιάστηκε το Ταμείο Ανάκαμψης και τι θα προτείνει η χώρα μας δεν υπήρχε ο νόμος περί κοινωνικής κατοικίας. Ο νόμος περί κοινωνικής κατοικίας και στεγαστικής πολιτικής ήρθε το Δεκέμβριο του 2022.

Σε σύγκριση πολλές φορές με την Ισπανία ή την Πορτογαλία θέλω να θέσω δύο συγκεκριμένα πράγματα. Η Πορτογαλία έχει μια μακρά παράδοση στο κομμάτι της κοινωνικής κατοικίας και στην Ισπανία οι δήμοι έχουν τη δυνατότητα εκ του νόμου να κάνουν προγράμματα, που δεν υπάρχει εδώ, να αγοράζουν ακίνητα και αντίστοιχα αυτά τα ακίνητα να τα διαθέτουν είτε σε αστέγους, είτε σε ευάλωτους, είτε σε νέους, είτε σε αυτό το οποίο οι ίδιοι κρίνουν. Αυτό, ώστε να μην υπάρχουν σκιές. Ταυτόχρονα, υπήρχε και ένας μηχανισμός πρόληψης της αστεγίας και ταυτόχρονα υπήρχε το κομμάτι ενίσχυσης των δράσεων του Street Work.

Όσον αφορά στη χώρα μας – και νομίζω ότι η Υπουργός το έχει δει με τους συνεργάτες της στη σωστή βάση – αυτήν τη στιγμή στη χώρα μας έχουμε 20 υπνωτήρια και καταφέραμε ανά πάσα στιγμή, αν η Υπουργός ζητήσει πόσοι μένουν στα υπνωτήρια, να ξέρουμε πόσοι μένουν και ποια είναι η δημογραφική τους προέλευση, η οποιαδήποτε κατάσταση τους. Δεν θα αναφέρω πόλεις αυτή τη στιγμή, δεν είναι η ώρα, αλλά υπάρχουν πόλεις στη χώρα μας που έχουν υπνωτήρια, τα οποία είναι κενά. Κάθε υπνωτήριο που είναι κενό ή που δεν έχει κρεβάτια είναι μια επιτυχία. Εκεί που έγκειται το πρόβλημα, κυρία Υπουργέ και πρέπει να το δείτε, είναι στο κομμάτι όσον αφορά στη συνεργασία σας με το Υπουργείο Υγείας.

Το Υπουργείο Κοινωνικής Συνοχής και Οικογενειακής Πολιτικής, που δεν έχει τα εργαλεία, όσον αφορά στο κομμάτι της απεξάρτησης, δεν μπορεί, επί της ουσίας,. πέραν του να έχει τη γενική εποπτεία και δεν έχει και τους μηχανισμούς, όσον αφορά κυρίως στο κομμάτι του Street Work, που αφορά τους ουσιοεξαρτημένους και ανθρώπους που είναι στις εξαρτήσεις.

Αυτό, όμως, που πρέπει να δούμε είναι το εξής. Αυτή τη στιγμή στη χώρα μας υπάρχει ένα πρόγραμμα, το οποίο – αυτή είναι η διαφορά μας με αυτό που συνέβαινε στο παρελθόν – ένα πρόγραμμα πιλοτικό του 2014 - 2015, το οποίο η Κυβέρνηση το σχεδίασε, το «Στέγαση και εργασία» και το έκανε νόμο και βραβεύτηκε πέρυσι, τέτοιες μέρες μάλιστα, από τους ευρωπαίους πολίτες, οι οποίοι κρίνανε διάφορα κοινωνικά πρότζεκτς από όλη την Ευρώπη.

Κυρίως, όμως, εγώ, κυρία Υπουργέ, θα ήθελα να σταθώ σε κάτι, το οποίο δεν θα σας πω ότι με φοβίζει, αλλά με προβληματίζει. Και εμείς είχαμε βάλει στην προηγούμενη κυβέρνηση το κομμάτι της επισφαλούς κατοικίας, αλλά με βάση – απλά θα ήθελα να μας το διευκρινίσετε - την τυπολογία της FEANTSA, οι άνθρωποι που ζουν σε επισφαλείς συνθήκες στέγασης είναι τρεις κατηγορίες. Η μία κατηγορία είναι οι άνθρωποι που ζουν σε επισφαλή κατοικία, που αυτό κωδικοποιείται προσωρινή φιλοξενία σε συγγενείς ή φίλους από ανάγκη, διαμονή σε καθεστώς παράνομης ή παράτυπης υπενοικίασης, παράνομη καταπάτηση γης για στεγαστικό σκοπό, άνθρωποι που ζουν υπό την απειλή έξωσης. Άρα, εδώ, έχουμε δύο κατηγορίες, αναγκαστική έξωση με δικαστική εντολή από ενοικιαζόμενη κατοικία και εντολή κατάσχεσης ιδιόκτητης κατοικίας.

Τρίτο, είναι πρόσωπα που ζουν υπό την απειλή βίας. Αυτό έχει προβληθεί, έτσι και αλλιώς, οπότε παράσχεται αυτή η δυνατότητα, μαζί με αυτό που είχε ξεκινήσει και άνθρωποι που βγαίνουν από προγράμματα ουσιοεξάρτησης να είναι στο πρόγραμμα. Πολύ φοβάμαι ότι οι υπηρεσίες των δήμων θα επιλέγουν ποιος θα είναι. Και επειδή αντιλαμβάνεστε και το αντιλαμβανόμαστε όλοι, ότι η δουλειά στο δρόμο είναι πολύ δύσκολη, χρειάζεται ενδυνάμωση, χρειάζεται να είσαι συνέχεια στο πεδίο.

Νομίζω ότι αυτό, σε δεύτερο χρόνο, όχι τώρα, για αυτές τις συγκεκριμένες κατοικίες της επισφαλής κατοικίας, θα πρέπει – γιατί εδώ συνδέονται και άλλα πράγματα, δηλαδή σε σχέση με το Υπουργείο Οικονομικών, σε σχέση με την ιδιοκτησία τους – ενδεχομένως εκεί να δείτε το σχεδιασμό κάποιου άλλου προγράμματος, που να αφορά αυτούς τους ανθρώπους. Γιατί θέλω να πω το εξής. Ένας άνθρωπος, ο οποίος ζει σε συγκεκριμένη επισφαλή κατοικία, δηλαδή ένας άνθρωπος που του κάνουν έξωση, δεν ξέρω κατά πόσο θα μπορέσει να πάει σε ένα ξενώνα με υπόλοιπους άστεγους.

Αυτό για δύο λόγους. Πρώτον, ότι εδώ πρέπει να δούμε συγκεκριμένα διαμερίσματα, που να αφορούν οικογένειες και αυτό είναι τελείως διαφορετικό το πλαίσιο, όσον αφορά στην κοινωνικοοικονομική τους και ψυχολογική τους στήριξη και, ταυτόχρονα, οι άνθρωποι οι οποίοι διαβιούν στον δρόμο και μπαίνουν σε υπνωτήρια ή ξενώνες έχουν μια τελείως διαφορετική ιδιοσυγκρασία, η οποία κυμαίνεται κυρίως και με τον χρόνο παραμονή τους στο δρόμο. Οπότε, εδώ νομίζω ότι μπορούν να γίνουν κάποιες βελτιωτικές ή μεταγενέστερα ή και όταν θα φέρετε το νομοσχέδιο στην Ολομέλεια.

Ταυτόχρονα, να πω ότι νομίζω ότι ήρθε η ώρα να γίνει και η καταγραφή. Η καταγραφή είναι μια πολύ δύσκολη κοινωνική έρευνα. Εννοώ πανελλαδική καταγραφή. Επί ημερών της κυρίας Φωτίου, προφανώς, είχε γίνει πιλοτική καταγραφή σε συγκεκριμένους δήμους και είχε δείξει ένα συγκεκριμένο αποτύπωμα. Νομίζω ότι είναι αρμοδιότητα των δήμων να κάνουν την καταγραφή και να επικαιροποιούν τα στοιχεία τους κάθε μήνα στην αρμόδια Γενική Γραμματεία και στον αρμόδιο Υπουργό.

Αυτές είναι οι δικές μου παρατηρήσεις και να πω και κάτι άλλο. Γλιτώσαμε πάρα πολύ μεγάλο πληθυσμό που ήταν στο δρόμο, όταν αυτός ο πληθυσμός δεν έπαιρνε το ελάχιστο εγγυημένο εισόδημα, γιατί θεωρούταν το υπνωτήριο ως κατοικία. Αυτό βοήθησε ευεργετικά αυτούς τους ανθρώπους να μπούνε μέσα. Αυτό που, κυρία Υπουργέ και όλα τα μέλη της Επιτροπής, θέλω να σας πω και επιτρέψτε μου να «κρούσω λίγο τον κώδωνα του κινδύνου», είναι ότι ο άστεγος πληθυσμός της χώρας, μας σε σχέση με το παρελθόν, είναι κυρίως ηλικίας 50, 55, 60 ετών, που σημαίνει ότι εδώ πρέπει να δούμε και άλλες υποστηρικτικές δράσεις.

Ενδεχομένως, σε δεύτερο χρόνο να δούμε την παράταση του προγράμματος, αντί για 2 έτη σε 3 έτη. Νομίζω ότι θα ήταν πολύ θετικό η δημιουργία ενός δικτύου ομοτίμων του προγράμματος, οι οποίοι θα μπορούσαν, φεύγοντας από το πρόγραμμα, να δουλέψουν σε συνεργασία με τους δήμους, πάνω στο πεδίο που οι ίδιοι είχαν την ωφέλεια αυτή μέσω του προγράμματος.

Τώρα, όσον αφορά το κομμάτι της παιδικής προστασίας, εγώ ως μέλος της Κοινοτικής Συνέλευσης του Συμβουλίου της Ευρώπης, ψήφισα μια έκθεση και θα κάνω και αντίστοιχη ερώτηση στην Υπουργό, όσον αφορά το να δούμε το ενδεχόμενο αποζημίωσης οικονομικής για θύματα σεξουαλικής και σωματικής κακοποίησης κατά την παραμονή τους σε δημόσια ή ιδιωτικά κέντρα παιδικής προστασίας μετά την ενηλικίωσή τους.

Και το άλλο που θα ήθελα να πω είναι το εξής. Ενδεχομένως, θα πρέπει να υπάρχει ένα μητρώο αστέγων όσον αφορά το κομμάτι των νοσοκομείων. Εκεί, όντως, έχουμε δει πολλές φορές τη μεγάλη άρνηση. Σίγουρα – νομίζω το ανέφερε και η κυρία Φωτίου – εμείς είχαμε κάνει μια προσπάθεια με χρήματα του ΕΣΠΑ για να δημιουργήσουμε ξενώνες για άτομα ΛΟΑΤΚΙ τα οποία εκδιώκονται από το οικογενειακό τους δίκτυο και ούτω καθεξής.

Τέλος, αυτήν τη στιγμή θέλω να σας ενημερώσω για κάτι που είναι πολύ σημαντικό. Η πρώην Υπουργός Οικογενειακής και Κοινωνικής Πολιτικής της Ιταλίας στο Συμβούλιο της Ευρώπης έχει αναλάβει τη νέα έκθεση για τη συμμετοχή των παιδιών. Οπότε, κυρία Υπουργέ, νομίζω ότι εδώ είναι μια πολύ καλή ευκαιρία να δούμε γενικότερα το θέμα του παιδιού. Αν μου επιτρέπετε και εν καιρώ ενδεχομένως να το συζητήσουμε, χρειάζεται γενικότερα μια αναμόρφωση και ένας νόμος πλαίσιο που αφορά όλα τα θέματα της παιδικής προστασίας, γιατί αυτή τη στιγμή υπάρχει ένας κατακερματισμός. Νομίζω ότι αυτό θα ενισχύσει και το έργο του νέου Υπουργείου και τη βούληση του Πρωθυπουργού και βέβαια, το δικό σας έργο και των συνεργατών σας στο Υπουργείο το οποίο αυτή τη στιγμή προΐσταστε. Ευχαριστώ πολύ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ευχαριστούμε πολύ.

Το λόγο έχει ο κ. Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κυρία Πρόεδρε. Αν και τα είπαμε τα περισσότερα, θέλω να πω ότι με αρκετή καθυστέρηση έρχεται η σύσταση αυτού του Υπουργείου, παρόλες τις μεγαλόστομες διακηρύξεις της Κυβέρνησης καταρχάς, αλλά από ό,τι φαίνεται, η κυρία Υπουργός είναι διατεθειμένη όλο αυτό το βάρος και το φορτίο να το σηκώσει. Γιατί είναι γεγονός ότι σε αυτό το Υπουργείο και με τούτον το νόμο ακόμα, φαίνεται να μπαίνουν σημαντικές και καινοτόμες, θα έλεγα, δράσεις που αφορούν την κοινωνία. Η Υπουργός λέει ότι τις σηκώνει. Μακάρι. Βέβαια, για να σηκωθεί όλο αυτό το φορτίο με επιτυχία και να καταλήξει καλά, θέλει και λεφτά, θέλει και υποστήριξη από τους δικούς του υπαλλήλους και από τη δική του συγκρότηση.

Πέραν των άλλων όλων, βέβαια, φαίνεται ότι έχετε και όλο το στεγαστικό, το οποίο νομίζω ότι πρέπει να αντιμετωπίσετε με μεγαλύτερη προσοχή και επιμέλεια, καθότι η στεγαστική κρίση μετά την ακρίβεια και την υγεία φαίνεται ότι αποτελεί ένα σημαντικό ζήτημα της κοινωνίας και άπτεται πάρα πολλών τομέων. Γιατί έχετε και χρηματοδοτικά εργαλεία, να μην ξεχνάμε. Έχουμε κάτι δισ. του Ταμείου Ανάκαμψης, κάτι δισ. του ΕΣΠΑ και μια άλλη, όπως λέτε εσείς, οικονομική ευρωστία του Ελληνικού Κράτους.

Αλλά, δεν θα σταθώ σε αυτά. Επειδή διετέλεσα δήμαρχος πολλά χρόνια ενός Δήμου που είχε πλειάδα μονίμων Ρομά εκεί και μπορούμε να πούμε ότι ήταν οι κοινοί «καλαθόγυφτοι» που λέει ο λαός, που σημαίνει ότι ήταν φτωχοί άνθρωποι, κατατρεγμένοι, άνθρωποι χωρίς δουλειά, δυστυχισμένοι, παιδιά με φαγωμένα τα αυτιά και τις μύτες από τα ποντίκια, σε αυτές τις συνθήκες ζούσαν και ζουν ακόμα. Δεν ξέρω εάν σε όλη αυτή την ενότητα της στέγασης και της αστεγίας, αυτοί οι πρόχειροι καταυλισμοί, αυτά τα πρόχειρα σπίτια αυτών των ανθρώπων των διαμενόντων εκεί, λογίζονται στέγες. Θεωρούμε ότι αυτοί οι άνθρωποι είναι στεγασμένοι; Γιατί μόνο στεγασμένοι δεν είναι με νάιλον καταυλισμούς, ουσιαστικά.

Δεν θα σας πάω στους οικονομικούς μετανάστες, γιατί έχουμε και τέτοιους ανθρώπους εμείς, που έχουμε ολόκληρους νάιλον καταυλισμούς εκεί όπου διαμένουν. Άλλη παράμετρος αυτή, την οποία και αυτή πρέπει να δούμε. Γιατί αυτό δεν άπτεται μόνον της αποκατάστασης αυτών των ανθρώπων, αλλά άπτεται και της δημόσιας υγείας, όπως θα έλεγε η κυρία Λινού, και αφορά τους πάντες και τα πάντα.

Άρα, είναι ένα ιδιαίτερο πρόγραμμα και δεν ξέρω αν αυτή ήταν κάποτε μια Γραμματεία στο Υπουργείο Εσωτερικών που ασχολείτο με τα θέματα των Ρομά και της εκπαίδευσης που περνάνε τα πανεπιστήμια προγράμματα κλπ.. Εμείς είχαμε και ιατροκοινωνικό κέντρο και ένα σωρό άλλες δράσεις. Δεν ξέρω πώς σήμερα έχουν καταλήξει όλα αυτά και αν υπάρχει ενιαία οντότητα μέσα σε αυτά που τα αντιμετωπίζει συνολικά από τη στέγη, από την εκπαίδευση, μέχρι τη δουλειά και, βεβαίως, τις συνθήκες τις υπόλοιπες της υγιεινής και τα άλλα. Θα παρακαλούσα να το δούμε με την ευαισθησία που του πρέπει, γιατί οι Έλληνες πολίτες είναι δημότες, εκπληρώνουν τις υποχρεώσεις τους αυτές που έχουν και αυτές που μπορούν σύμφωνα με τις δυνατότητές τους και το Ελληνικό Κράτος θα πρέπει να σταθεί απέναντι σε αυτούς με την ανάλογη και την αντίστοιχη ευαισθησία για το καλό όλης της κοινωνίας.

Θα πω ένα άλλο θέμα και τελειώνω, κυρία Πρόεδρε, γιατί πέρασε και η ώρα. Μία φίλη μου γέννησε ένα παιδί, πήρε την άδεια, πήρε και το επίδομα της μητρότητας. Αλλά «πριν αλέκτωρ φωνήσαι τρις», ξαναέμεινε έγκυος και κάνει το δεύτερο παιδί, αλλά δεν δικαιούται λέει επίδομα μητρότητας ή αν δεν έχει τα ένσημα και τα τελευταία του ΙΚΑ. Δεν αντιμετωπίζεται έτσι κυρία Υπουργέ το δημογραφικό. Είναι ζητήματα επιμέρους, βέβαια, αλλά θα πρέπει να τα δούμε εάν μας ενδιαφέρει η κοινωνία μας, εάν μας ενδιαφέρει η Ελλάδα μας και την ευαισθησία μας αυτή θα πρέπει να το δείξουμε εμπράκτως. Ευχαριστώ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ευχαριστούμε πολύ. Τον λόγο έχει τώρα η κυρία Λινού.

**ΑΘΗΝΑ ΛΙΝΟΥ:** Ευχαριστώ πολύ κυρία Πρόεδρε. Κυρίες Υπουργοί, κυρίες Γενικοί και αγαπητοί συνάδελφοι, νομίζω, ότι η συγκυρία να είμαστε κυρίως γυναίκες τώρα προς τη λήξη, καταδεικνύει, πρώτον, το γεγονός του μεγαλύτερου ενδιαφέροντος για τα κοινωνικά θέματα που έχουν οι γυναίκες και, επιπλέον, την ικανότητα των γυναικών που είναι αποδεδειγμένη και επιστημονικά, να κάνουμε ταυτόχρονα πολλά πράγματα. Για αυτό παρότι έχετε πολλά στο Υπουργείο, ελπίζω ότι θα ανταποκριθείτε και με πολλά.

Τώρα, εγώ δεν θέλω να ξαναπώ τα θέματα που όλοι θέσατε, των αριθμών, των αρχείων των αναγκών, αλλά θέλω να επικεντρωθώ σε μερικά θέματα που έχουν και μεγαλύτερη σχέση με τη δουλειά μου. Δεν αναφέρθηκε, παρότι πιστεύω ότι ο αριθμός των αστέγων πρέπει να μετρηθεί και πρέπει να μετρηθεί ανοιχτά περιλαμβάνοντας και τους Ρομά και τους ανθρώπους που είναι ανύπαρκτοι για την Πολιτεία, ίσως δεν καταγράφονται πουθενά, αλλά νομίζω, ότι εκείνο που έχει σημασία και που ειπώθηκε είναι να δούμε γιατί αυτοί οι άνθρωποι είναι άστεγοι και να έχουμε τις βασικές κατηγορίες. Υπάρχουν πολλοί που έχουν ψυχιατρικά προβλήματα και δεν γίνεται τίποτα ίσως σε επίπεδο πρόληψης. Μπορεί να αυξηθούν γιατί τα ψυχολογικά και ψυχιατρικά προβλήματα αυξάνονται στη χώρα μας. Είναι και το κύριο πρόβλημα και σε όλη την Ευρώπη ίσως.

Το δεύτερο, πολλοί από αυτούς είναι χρήστες και επίσης στο επίπεδο της πρόληψης της κατάχρησης ουσιών δεν γίνονται πράγματα. Αλλά αυτήν τη στιγμή η Ευρωπαϊκή Ένωση επικεντρώνεται και γενικότερα στο γεγονός ότι η αστεγία συνδέεται και με παραμέληση όλων των προβλημάτων υγείας. Δηλαδή, γίνεται έγκαιρη διάγνωση και πώς θα γίνει για τις γυναίκες αστέγους για καρκίνο μαστού και μήτρας; Γίνεται έστω και η ελάχιστη προσπάθεια για άστεγους άνδρες και γυναίκες για καρκίνο του παχέος εντέρου; Γίνεται έγκαιρη προσπάθεια για διακοπή καπνίσματος; Γιατί μπορεί να είναι και άνθρωποι οι οποίοι ήταν καθόλα φυσιολογικοί και δεν είχαν δηλαδή ούτε πρόβλημα ψυχιατρικό, ούτε χρήσης, αλλά και μόνη η αστεγία δημιουργεί προβλήματα που τους εμποδίζει μετά να ασχοληθούν με το θέμα της υγείας τους και με την πρόληψη ευρύτερα.

Αυτό είναι ένα «καυτό» θέμα από τη Γενική Διεύθυνση Υγείας της Ευρωπαϊκής Ένωσης, ώστε να αντιμετωπιστεί η προαγωγή της Υγείας, καθώς και η πρόληψη για τους αστέγους, οι οποίοι επισημαίνω ότι δεν είναι ούτε 800, ούτε 1.000, ούτε 700 για το δήμο της Αθήνας. Πρέπει να είμαστε ανοιχτοί στη μέτρηση, καθώς είναι πολύ περισσότεροι.

Το άλλο θέμα που θέλω να αναφέρω είναι ότι όταν μιλάμε για φτώχεια στα παιδιά, με βάση τα δεδομένα, συζητάμε αν είναι μεταξύ 27% τα παιδιά που είναι στο όριο της φτώχειας και 32% του αποκλεισμού. Πάντως αυτό σημαίνει ότι 500.000 με 600.000 παιδιά είναι στον κίνδυνο της φτώχειας και του αποκλεισμού. Αν το συνδυάσουμε και με τη χθεσινή συζήτηση που είχαμε για το «κλίμα», αυτά τα παιδιά που φοιτούν σε σχολεία ούτε air condition έχουν, ούτε αν μείνουν τα σχολεία που έχουμε, ούτε καλό αερισμό θα έχουν. Επίσης τις μέρες που θα έχουμε καύσωνα θα είναι στο σχολείο και δεν θα μπορούν να εκπαιδευτούν σωστά.

Όλες οι μελέτες που έχω κάνει για το πρόγραμμα σίτισης δείχνουν ότι, κυρίως όταν η μητέρα πεινάει και δεν πηγαίνει καλά στο σχολείο ή δυσκολεύεται, δημιουργείται κύκλος και εστίες οικογενειών που ανακυκλώνουν το ίδιο πράγμα, εκπαιδευτική έλλειψη, δυσκολία στην υγεία, συνεχιζόμενη φτώχεια. Για αυτό νομίζω ότι καλό θα είναι να συστήσετε μια καλή επιτροπή μελέτης των προγραμμάτων και των συνεπειών της μακροχρόνιας φτώχειας. Ευχαριστώ, για το χρόνο.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Τον λόγο, έχει η αρμόδια Υφυπουργός Κοινωνικής Συνοχής και Οικογένειας, η κυρία Μαρία-Αλεξάνδρα Κεφάλα.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Κυρία Πρόεδρε, κυρία Υπουργέ, κυρίες και κύριοι συνάδελφοι, επεξεργαζόμαστε ένα νομοσχέδιο με ξεκάθαρη δομή και συγκεκριμένους στόχους. Το περιεχόμενο του, καθώς και τα ζητήματα που προωθεί, δεν αφήνουν πολλά περιθώρια για παρερμηνείες, θα έλεγα ούτε καν για αντιπολιτευτική δράση, αν και χθες και σήμερα είδαμε μια έντονη διάθεση από τους συναδέλφους της Αντιπολίτευσης, ώστε να αποδομήσουν αυτό που χτίζεται, παρόλο που η σύσταση και η οργάνωση του Υπουργείου Κοινωνικής Συνοχής και Οικογένειας βασίστηκε και χτίζεται πάνω σε μια εθνική προσπάθεια.

Ακούσαμε κριτική για ζητήματα οργάνωσης του Υπουργείου. Γνωρίζετε πολύ καλά ότι για να στηθεί ως δομή και να λειτουργήσει αυτοτελώς, πολλώ δε μάλλον περισσότερο ένα νεοσυσταθέν Υπουργείο, απαιτείται χρόνος. Και όμως, από την πρώτη μέρα λειτουργίας μας με τη συνδρομή και τη βοήθεια των υπηρεσιών τόσο του Υπουργείου Εργασίας, καθώς των στελεχών του ΟΠΕΚΑ, του ΕΦΚΑ, αλλά και όλων των συναρμόδιων και εμπλεκόμενων φορέων και πάνω από όλα με τη διάθεση και την αποτελεσματικότητα των ίδιων των εργαζομένων, καταφέραμε πολλά. Νωρίτερα είπε κάποιος συνάδελφος πώς θα τα υλοποιήσετε, χωρίς υπηρεσίες; Μα, τα υλοποιούμε ήδη, εννέα γεμάτους μήνες κατά τη διάρκεια των οποίων έχουν εγκριθεί, έχουν δοθεί vouchers στους βρεφονηπιακούς σταθμούς, έχουν πληρωθεί, παρά τις διοικητικές δυσχέρειες, κυρία Φωτίου, όλα τα χρήματα, τα οποία εκκρεμούσαν.

Έχουν δοθεί επιδόματα στους ευάλωτους συμπολίτες μας και φυσικά δίνονται την ώρα τους κάθε μήνα από τον ΟΠΕΚΑ, καθώς και τα σχολικά γεύματα. Επίσης το επίδομα γέννησης δίνεται από το Υπουργείο μας, καθώς και η ανανέωση των συμβάσεων στη γραμμή SOS για τους εργαζόμενους. Επίσης έγινε η απρόσκοπτη λειτουργία των συμβουλευτικών κέντρων. Επίσης, υλοποιείται το πρόγραμμα «Νταντάδες της Γειτονιάς». Όλα αυτά γίνονται από αυτό του Υπουργείου τους τελευταίους εννέα μήνες και μπορώ να αναφέρω και πάρα πολλά, που είναι ήδη γνωστά. Λοιπόν, ας μην τα ισοπεδώνουνε όλα. Γιατί παρόλες τις δυσκολίες, το Υπουργείο Κοινωνικής Συνοχής και Οικογένειας λειτουργεί και αφήνει ισχυρό αποτύπωμα στην κοινωνία.

Το Υπουργείο μπαίνει στις «ράγες» του και οργανώνεται, ώστε να λειτουργεί αυτόνομα και δεν είναι προφανώς κτήμα μας, καθώς θα έρθουν και άλλοι μετά από εμάς. Το να στηθεί όμως ένα Υπουργείο, είναι ένα απαιτητικό εγχείρημα. Χρειάζεται σεβασμό και σύνεση στη διαχείριση του δημοσίου χρήματος, αλλά και την καλύτερη δυνατή αξιοποίηση του ανθρώπινου δυναμικού. Από εκεί και πέρα, ακούσαμε κριτική για το πρόγραμμα «Εθνική Πρωτεύουσα Νεολαίας». Μα, επιφυλάξεις και σε αυτό; Βλέπετε προσπάθεια παρέμβασης σε αυτό το πρόγραμμα; Σταματήστε να βλέπετε γύρω σας «φαντάσματα». Πού στηρίζεται η άποψη ότι ένας Υπουργός ενδιαφέρεται να χειραγωγήσει το αποτέλεσμα ενός προγράμματος; Εμείς πιστεύουμε στη συμμετοχή των πολιτών και ιδιαίτερα των νέων.

Τα χρήματα για τα οποία συζητάμε και θα διευκολύνουν τους δήμους και τα δημοτικά συμβούλια νεολαίας ή τους φορείς που θα «τρέξουν» το πρόγραμμα, δεν είναι το πιο μεγάλο ποσό που θα μπορούσε. Έχει όμως και αυτό ένα συμβολικό χαρακτήρα και μόνο θετικά μπορεί να αξιολογηθεί. Εξάλλου, το παράδειγμα της Κομοτηνής είναι ένα χαρακτηριστικό δείγμα. Το πρόγραμμα υλοποιήθηκε ήδη σε πιλοτική βάση την προηγούμενη χρονιά και με την άψογη συνεργασία και το ειλικρινές ενδιαφέρον και της αυτοδιοίκησης και πάμε να παραδώσουμε τον θεσμό και να βοηθήσουμε τους νέους να ασχοληθούν με τα κοινά.

Κυρίες και κύριοι συνάδελφοι, άκουσα και την κυρία Νοτοπούλου από τον ΣΥΡΙΖΑ και την κυρία Φωτίου από την Νέα Αριστερά, αλλά και άλλους συναδέλφους, να «πυροβολούν» το πρόγραμμα «Στέγαση και Εργασία για τους Αστέγους». Πραγματικά, σταματήστε να καπηλεύεστε και να οικειοποιείστε την κοινωνική ευαισθησία. Ο κόσμος βλέπει, αξιολογεί και κρίνει. Δεν διεκδικούμε το αλάθητο, ούτε και διαθέτουμε «μαγικό ραβδί», δεν το είπαμε ποτέ. Δουλεύουμε με μελέτη, σχεδιασμό και προγραμματισμό, λαμβάνοντας υπόψιν πολλές παραμέτρους και συνθήκες. Πάντα, όμως, με γνώμονα το συμφέρον των πολλών και πάντα στα όρια των δημοσιονομικών δυνατοτήτων.

Ας μιλήσουμε με αριθμούς. Ο προϋπολογισμός του προγράμματος όχι απλά δεν μειώθηκε, όπως ακούστηκε εδώ μέσα, αλλά έχει φτάσει στα 15 εκατομμύρια ευρώ, προσαυξημένος, δηλαδή, κατά 5 εκατομμύρια. Είναι ένα πρόγραμμα που το πιστεύουμε και το διευρύνουμε και επιδιώκουμε να ωφεληθούν όσο το δυνατόν περισσότεροι πολίτες έχουν πραγματικά ανάγκη. Για εμάς, εξάλλου, δεν υπάρχουν αόρατοι πολίτες και το αποδεικνύουμε με τις πολιτικές μας. Δίνεται πλέον η δυνατότητα υπαγωγής στο πρόγραμμα σε οικογένειες που διαβιούν σε δωρεάν παρωχημένη κατοικία από φορέα της Γενικής Κυβέρνησης, ενώ στους φορείς που συμμετέχουν στο πρόγραμμα προστίθενται και οργανισμοί που δραστηριοποιούνται στην πρόληψη, την αντιμετώπιση, θεραπεία και κοινωνική επανένταξη εξαρτημένων ατόμων και που εποπτεύονται από το Υπουργείο Υγείας.

Απλώνουμε, δηλαδή, «δίχτυ προστασίας» στις ομάδες πολιτών που το έχουν περισσότερη ανάγκη. Ας μην ξεχνάμε και ότι όλα αυτά τα προγράμματα λειτουργούν συνδυαστικά και συμπληρωματικά με όλα αυτά τα οποία γίνονται την ίδια στιγμή από την Κυβέρνησή μας για την ανάπτυξη της στεγαστικής πολιτικής. Διευρύνονται οι ομάδες πολιτών οι οποίοι μπορούν να ωφεληθούν από μια συνολική στεγαστική πολιτική, η οποία για πρώτη φορά τίθεται σε εφαρμογή μετά από πάρα πολλά χρόνια και πάρα πολλές κρίσεις.

Σας αναφέρω χαρακτηριστικά το «Σπίτι μου», το «Ανακαινίζω-ενοικιάζω», τα προγράμματα που έχουν να κάνουν με τη φοιτητική στέγη. Κουνάτε το κεφάλι σας, κυρία Φωτίου, αλλά η Κυβέρνηση Μητσοτάκη τα έχει υλοποιήσει όλα αυτά, τα νέα ΣΔΙΤ, το διευρυμένο επίδομα στέγασης. Για αυτό και χρειάζεται να είστε πιο προσεκτικοί στην κριτική σας. Τη χρειαζόμαστε, τη δεχόμαστε αλλά θα πρέπει να είναι ουσιαστική, γιατί εσείς επιλέγετε να είναι μικροπολιτική. Επί μακρόν θα μπορούσαμε να συζητάμε για τα όσα δεν κατάφερε η κατ’ όνομα Αριστερά Κυβέρνηση του ΣΥΡΙΖΑ στο κομμάτι της κοινωνικής πολιτικής και έρχεται η κυβέρνηση του Κυριάκου Μητσοτάκη να τα κάνει πράξη.

Συνεχίζω, λοιπόν, με τη διεύρυνση του προγράμματος χρηματοδότησης για τη δημιουργία νέων τμημάτων βρεφικής φροντίδας. Λαμβάνεται μέριμνα ως προς την επιτυχή απορρόφηση και υλοποίηση των πόρων που έχουν διατεθεί από το Ταμείο Ανάκαμψης και Αναθεώρησης για περισσότερες από 20.000 νέες θέσεις βρεφικής φροντίδας, που θα ωφελήσουν χιλιάδες οικογένειες συμπολιτών μας, παιδιά και ευάλωτους πολίτες. Θέλουμε να μη μείνει κανένα παιδί εκτός βρεφονηπιακού σταθμού. Ήταν δέσμευσή μας και δουλεύουμε σε αυτή την κατεύθυνση. Το πλαίσιο υλοποίησης του έργου επικαιροποιείται και διευρύνεται περαιτέρω. Σαφής στόχος η ενίσχυση της οικογένειας και βάζουμε και τους δήμους ως πιθανούς λήπτες οι οποίοι δανειοδοτούνται χρηματοδοτούνται από το πρόγραμμα του Ταμείου Ανάκαμψης και έτσι θα μπορέσουμε να δημιουργήσουμε περισσότερες θέσεις σε περισσότερους σταθμούς για παιδιά και βρέφη.

Κλείνοντας, θα αναφερθώ σε ένα κομμάτι που έχει να κάνει με την παιδική προστασία. Το ζήτημα της ειδικής ενίσχυσης στα παιδιά τα οποία φιλοξενούμε στο «Παπάφειο» αλλά και στα παραρτήματα προστασίας παιδιού των κέντρων κοινωνικής πρόνοιας που στερούνται προστατευτικού οικογενειακού περιβάλλοντος και ζουν εκεί, είναι ταυτόχρονα μια ουσιαστική, αλλά και συμβολική κίνηση, καθώς θα βοηθήσει αυτά τα παιδιά.

Δεν είναι τόσο το ποσό από μόνο του που θα λύσει τα προβλήματα. Είναι η συνολική αντιμετώπιση και οικονομική ενίσχυση που θα υποστηρίξει μια ελεύθερη ανάπτυξη προσωπικότητας και δεξιοτήτων από τους ανθρώπους που είναι δίπλα τους, τους ψυχολόγους, τους κοινωνικούς λειτουργούς, τους εργαζόμενους, με τελικό στόχο πάντοτε να φύγουν τα παιδιά από εκεί. Να μένουν το λιγότερο δυνατό σε όλα τα κέντρα παιδικής προστασίας και είτε να μένουν σε στέγες, είτε να πάνε και αναδοχή ή υιοθεσία.

Βέβαια, θα αναφερθώ, στη μεταφορά και στη σύνθεση του  Εθνικού Συμβουλίου κατά του Ρατσισμού και της Μισαλλοδοξίας, σε μια περίοδο όπου τα περιστατικά και τα επεισόδια μίσους, φανατισμού και μισαλλοδοξίας είναι όλο και πιο έντονα, δυστυχώς. Κυρίες και κύριοι συνάδελφοι, σέβομαι τις καλές σας προθέσεις, αλλά τουλάχιστον για τα κόμματα, αλλά και για τα στελέχη μικρότερων κομμάτων που βρέθηκαν τα προηγούμενα χρόνια σε κυβερνητικές θέσεις, πρέπει να ξέρουμε ότι όλοι κρινόμαστε για το αποτέλεσμα και το αποτέλεσμα το φέρνει η Κυβέρνηση Μητσοτάκη. Σας ευχαριστώ πολύ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Σας ευχαριστούμε πολύ.

Ολοκληρώθηκε η συζήτηση. Η επόμενη συνεδρίαση είναι την Πέμπτη, στις 10.00΄ το πρωί.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σούκουλη - Βιλιάλη Μαρία – Ελένη (Μαριλένα), Σταμάτης Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Τσίμαρης Ιωάννης, Δελής Ιωάννης, Δάγκα Παρασκευή (Βιβή), Μεταξάς Βασίλειος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Δημητριάδης Πέτρος, Βρεττός Νικόλαος, Παπαδόπουλος Νικόλαος, Μπιμπίλας Σπυρίδων και Χουρδάκης Μιχαήλ.

Τέλος και περί ώρα 19.50΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΤΣΑΜΠΙΚΑ (ΜΙΚΑ) ΙΑΤΡΙΔΗ ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ**